**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 30 Ιανουαρίου 2025, ημέρα Πέμπτη και ώρα 14.50΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χριστόδουλου Στεφανάδη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας, Θρησκευμάτων και Αθλητισμού «Ρυθμίσεις για την ενίσχυση του ερασιτεχνικού και του επαγγελματικού αθλητισμού» (3η συνεδρίαση).

Στη συνεδρίαση παρέστησαν ο Αναπληρωτής Υπουργός Παιδείας, Θρησκευμάτων και Αθλητισμού, κ. Ιωάννης Βρούτσης, ο Γενικός Γραμματέας Αθλητισμού, κ. Γεώργιος Μαυρωτάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μπαρτζώκας Αναστάσιος, Οικονόμου Θωμαΐς (Τζίνα), Παππάς Ιωάννης, Σπάνιας Αριστοτέλης (Τέλης), Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Σταρακά Χριστίνα, Γρηγοράκου Παναγιώτα (Νάγια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κοντοτόλη Μαρίνα, Νοτοπούλου Αικατερίνη (Κατερίνα),Ψυχογιός Γεώργιος, Συντυχάκης Εμμανουήλ, Δελής Ιωάννης, Κτενά Αφροδίτη, Ασημακοπούλου Σοφία Χάιδω, Ζεϊμπέκ Χουσεϊν, Βορύλλας Ανδρέας, Τσιρώνης Σπυρίδων, Μπιμπίλας Σπυρίδων και Θρασκιά Ουρανία (Ράνια).

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριε Υπουργέ, κυρίες και κύριοι συνάδελφοι, ξεκινά η τρίτη συνεδρίαση της Διαρκούς Επιτροπής Μορφωτικών Υποθέσεων. Το θέμα της ημερήσιας διάταξης είναι η συνέχιση της επεξεργασίας και εξέτασης του σχεδίου νόμου του Υπουργείου Παιδείας, Θρησκευμάτων και Αθλητισμού με τίτλο «Ρυθμίσεις για την ενίσχυση του ερασιτεχνικού και του επαγγελματικού αθλητισμού».

Πριν μπούμε στη συζήτηση επί των άρθρων, προχωρούμε στην ψήφιση επί της αρχής του νομοσχεδίου.

Ο Εισηγητής της Πλειοψηφίας, κ. Καπετάνος.

**ΧΡΗΣΤΟΣ ΚΑΠΕΤΑΝΟΣ (Εισηγητής της Πλειοψηφίας):** Ναι.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Η Εισηγήτρια της Μειοψηφίας, η κυρία Σταρακά.

**ΧΡΙΣΤΙΝΑ ΣΤΑΡΑΚΑ (Εισηγήτρια της Μειοψηφίας):** Επιφυλασσόμεθα.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Η Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ», η κυρία Κοντοτόλη.

**ΜΑΡΙΝΑ ΚΟΝΤΟΤΟΛΗ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Επιφυλασσόμαστε για τη Ολομέλεια. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ο Ειδικός Αγορητής της Κ.Ο. «Κομμουνιστικό Κόμμα Ελλάδας», ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Επιφύλαξη, κ. Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ο Ειδικός Αγορητής της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ», κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ»):** Επιφύλαξη, κ. Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ο Ειδικός Αγορητής της Κ.Ο. «Νέα Αριστερά», κ. Ζεϊμπέκ.

**ΧΟΥΣΕΪΝ ΖΕΪΜΠΕΚ (Ειδικός Αγορητής της Κ.Ο. «Νέα Αριστερά»):** Επιφύλαξη, κ. Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ο Ειδικός Αγορητής της Κ.Ο. «Δημοκρατικό Πατριωτικό Κίνημα «Νίκη», κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «Νίκη»):** Επιφύλαξη, κ. Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ο Ειδικός Αγορητής της Κ.Ο. «Πλεύση Ελευθερίας–ΖΩΗ ΚΩΝΣΤΑΝΤΟΠΟΥΛΟΥ», κ. Καραναστάσης.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «Πλεύση Ελευθερίας–ΖΩΗ ΚΩΝΣΤΑΝΤΟΠΟΥΛΟΥ»):** Θετικοί είμαστε στο νομοσχέδιο, με επιφύλαξη για την Ολομέλεια.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ο Ειδικός Αγορητής της Κ.Ο. «Σπαρτιάτες», κ. Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Επιφύλαξη για την Ολομέλεια, κ. Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Συνεπώς, το σχέδιο νόμου του Υπουργείου Παιδείας Θρησκευμάτων και Αθλητισμού «Ρυθμίσεις για την ενίσχυση του ερασιτεχνικού και επαγγελματικού αθλητισμού», γίνεται δεκτό επί της αρχής κατά πλειοψηφία.

Το λόγο έχει ο Αναπληρωτής Υπουργός Παιδείας, Θρησκευμάτων και Αθλητισμού, κ. Ιωάννης Βρούτσης.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ.

Δεν υπάρχει επιφύλαξη σε ένα και μόνο πράγμα, ότι όλοι οι βουλευτές, που βρισκόμαστε στην Επιτροπή για τη συζήτηση αυτού του νομοσχεδίου για τον αθλητισμό, είμαστε απέναντι στη βία, ομόθυμα και ενωμένα. Και γι’ αυτό, συμβολικά, όλα τα Κόμματα, όλοι οι συνάδελφοι Βουλευτές, φοράμε αυτή τη μπλούζα, που στέλνει ένα ισχυρό μήνυμα. Και νομίζω ότι εδώ δείχνουμε την ενότητά μας και την αποφασιστικότητά μας, όλα τα Κόμματα μαζί απέναντι στο επαχθές φαινόμενο της βίας.

Την 1η Φεβρουαρίου είναι η «Ημέρα του Φιλάθλου», που υπενθυμίζω, στο νόμο 5085, το Φεβρουάριο του 2024, ως Υπουργός, αποδέχτηκα τις τροπολογίες των Κομμάτων και έγινε αποδεκτή αυτή η ημέρα στη μνήμη του Άλκη Καμπανού και όλων των θυμάτων των χούλιγκαν, που δολοφονήθηκαν άδικα.

Γι’ αυτό, λοιπόν, σήμερα, είναι η ευκαιρία να στείλουμε αυτό το μήνυμα σε όλη την Ελλάδα, σε όλους τους αθλητικούς χώρους, μιας και συζητάμε αθλητικό νομοσχέδιο και είμαστε δυο μέρες πριν από αυτή τη μεγάλη επέτειο. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κι εμείς ευχαριστούμε, κ. Υπουργέ.

Εισερχόμαστε στη διαδικασία. Το λόγο έχει ο Εισηγητής της Πλειοψηφίας, κ. Χρήστος Καπετάνος, για δέκα λεπτά.

**ΧΡΗΣΤΟΣ ΚΑΠΕΤΑΝΟΣ (Εισηγητής της Πλειοψηφίας):** Πριν να ξεκινήσουμε, θέλω κι εγώ με τη σειρά μου να συγχαρώ τον Γιάννη Βρούτση και για τη σημερινή αυτή πρωτοβουλία. Το «ΟΧΙ ΣΤΗ ΒΙΑ» δεν είναι ένα σύνθημα απλά για τον αθλητισμό, είναι μια εικόνα, που πρέπει να την κάνουμε πραγματικότητα και στη χώρα μας. Και θέλω να πω ότι νομοσχέδια, όπως αυτό που σήμερα εδώ συζητούμε στην αρμόδια Επιτροπή, βοηθούν προς αυτή την κατεύθυνση.

Επειδή και στην πρωτολογία μου αναφέρθηκα ένα προς ένα σε όλα τα άρθρα, θα είμαι συγκεκριμένος, μπαίνοντας στην ουσία του νομοσχεδίου, σε κάποια ειδικότερα άρθρα του νομοσχεδίου, τα οποία νομίζω ότι είχαν περισσότερο ενδιαφέρον ή αν θέλετε και λίγο περισσότερο ένταση επιχειρημάτων.

Το άρθρο 3, για το να αίρεται το κώλυμα εκλογιμότητας σε καταστατικά όργανα αθλητικού σωματείου για όλους όσους ασκούν πάσης φύσεως διοικητικό έργο σε αθλητικές εκδηλώσεις μηχανοκίνητου αθλητισμού. Νομίζω ότι ήταν σαφέστατη η τοποθέτηση της Ομοσπονδίας. Αυτό το οποίο συμβαίνει σε όλο τον κόσμο, συμβαίνει και στην Ελλάδα. Κι αυτό, που και η Πρόεδρος της Ομοσπονδίας μας είπε, μια διάταξη, που την ζήτησε η αρμόδια Ομοσπονδία του Μηχανοκίνητου Αθλητισμού, είναι απαραίτητη, προκειμένου να μπορέσει και αυτό το άθλημα να έχει όσο το δυνατόν. Ένα άθλημα, το οποίο χρειάζεται περίπου 70 κριτές σε κάθε αγώνα, όπως μας είπε, να μπορεί να έχει και τους ανθρώπους αυτούς να διοργανώνουν τέτοιες εκδηλώσεις.

Άρα, λοιπόν, νομίζω ότι δεν χωρά αμφιβολία, ως προς αυτό, διότι εάν κάτι γίνεται σε αυτό το άθλημα, είναι περισσότερο ότι ρυθμίζουν οι κριτές θέματα ασφάλειας, θέματα χρονομέτρων, που δεν έχουν να κάνουν με την κλασική διαιτησία, που ούτως η άλλως ρυθμίζεται από τον κώδικα δεοντολογίας.

Το επόμενο άρθρο για τα βιβλία σωματείων. Έχουμε πει ότι δίνεται πλέον η δυνατότητα να τηρούν τα βιβλία τους στα σωματεία και σε ηλεκτρονική μορφή απλοποιώντας την τήρησή τους, εξαλείφοντας το μεγάλο γραφειοκρατικό πρόβλημα, το οποίο και στη Λάρισα, που είναι η πατρίδα μου, το αντιμετωπίζουν πολλά σωματεία - και το βλέπω - της θεώρησης των βιβλίων από την Περιφέρεια. Αυτό πλέον καταργείται. Άλλο ένα θετικό στοιχείο.

Τι συνέβαινε μέχρι τώρα, αν κάποιο σωματείο δεν εγγράφονται στο e-KOUROS ή δεν είχε επικαιροποιήσει την εγγραφή του στο ηλεκτρονικό αυτό μητρώο. Μέσα σε ένα χρόνο αυτό το σωματείο, πραγματικά, διαγραφόταν από τον κατάλογο. Πλέον, επειδή υπάρχουν γραφειοκρατικά ζητήματα, επειδή ηλεκτρονικά θέματα μπορεί να υπάρξουν, αυτός ο χρόνος γίνεται δύο έτη.

Πάω κατευθείαν μετά στα θέματα του υπεύθυνου ασφάλειας και ευημερίας των αθλητών. Η διαπροσωπική βία είναι ένα τεράστιο πρόβλημα, που αντιμετωπίζουμε στον αθλητισμό και έρχεται αυτή η διάταξη να κάνει ένα αποφασιστικό βήμα, αυτά που αναφέρονται στα άρθρα 7 και 8, για την αντιμετώπιση αυτής της μορφής βίας.

Τι γίνεται, λοιπόν, εδώ; Συστήνεται μια Διαρκής Επιτροπή Ασφάλειας και Ευημερίας στον Αθλητισμό διατομεακού χαρακτήρα και παράλληλα, θεσμοθετείται η θέση του υπεύθυνου ασφαλείας και ευημερίας των αθλητών σε κάθε αθλητική ομοσπονδία, έτσι ώστε να ξέρει κάποιος αθλητής, να ξέρει η ομοσπονδία, σε περίπτωση που εμφανίζονται τέτοια φαινόμενα με ποιον μπορεί να μιλήσει για να «ξεπλεχτεί» αυτό το νήμα.

Το επόμενο είναι για τους προπονητές. Πολύ σημαντικές αλλαγές. Ακούσαμε και τον εκπρόσωπο του Συλλόγου των Παραολυμπιονικών μας, ότι με αυτή τη διάταξη εξισώνονται, για πρώτη φορά, οι διακεκριμένοι αθλητές και αθλήτριες με αναπηρία, με τους διακεκριμένους αρτιμελείς αθλητές, ως προς το προπονητικό τους δικαίωμα. Μέχρι τώρα, έκαναν μαζί τα μαθήματα της προπονητικής, αλλά οι αθλητές μας, που είχαν ένα πρόβλημα με αναπηρία δεν μπορούσαν να προπονήσουν σωματεία με αρτιμελείς αθλητές. Αυτό πλέον καταργείται και εξισώνεται μια διαφορά που υπήρχε.

Για το UEFA-C. Πραγματικά, είναι ένα θέμα, το οποίο τα επαγγελματικά δικαιώματα για τους διπλωματούχους αυτούς προπονητές επιλύει με τον σωστό τρόπο. Ειδικά στην επαρχία, δεν υπάρχουν προπονητές στα σωματεία και η ένταξη και των UEFA-C είναι κάτι πολύ σημαντικό.

Έχουμε πει ότι αποκαθίσταται και το δικαίωμα άσκησης επαγγέλματος για όλους τους προπονητές με αποφοίτους Λυκείου, που έχουν διπλώματα, ως το 2021 και ασκούσαν το επάγγελμα. Εννοείται ότι παραμένει ότι πρέπει να είναι απόφοιτοι Λυκείου, αλλά υπάρχει αυτή η μεταβατική περίοδος, η οποία ρυθμίζεται.

Όπως θεωρούμε σωστό και για τα νησιά μας με πληθυσμό κατώτερο των τριών χιλιάδων εκατό κατοίκων, όπου δεν είναι δυνατόν να υπάρξει προπονητής. Εκεί, λοιπόν, θα μπορεί να απασχολείται, ως προπονητής, ο καθηγητής Φυσικής Αγωγής του σχολείου όπου είναι.

Η Ψηφιακή Κάρτα Υγείας του Αθλητή είναι επίσης ένα πολύ σημαντικό κομμάτι. Μετατοπίζεται η έκδοσή της από τις ομοσπονδίες σε ένα κεντρικό ηλεκτρονικό σύστημα, παύοντας να υπάρχουν τα χαρτιά, που μέχρι τώρα προσκομίζονταν γι’ αυτό το θέμα.

Οι χρηματικές επιβραβεύσεις διακριθέντων αθλητών και οι διορισμοί των διακριθέντων αθλητών. Μέχρι τώρα ήταν ένα θέμα, το οποίο το είχαμε αφήσει να αιωρείται, τα πριμ έρχονταν σε χρόνους πολύ μεταγενέστερους. Τώρα, πλέον, δεν ισχύει η κατάκτηση της νίκης μόνο από την 1η έως την 3η θέση για το διορισμό, αλλά περιλαμβάνεται και η 4η έως και 6η θέση των Ολυμπιακών Αγώνων, όπως και τα πριμ.

Περνάω τις προϋποθέσεις επιχορήγησης των αθλητικών φορέων και πάμε στην αδειοδότηση των αθλητικών εγκαταστάσεων, με την προσθήκη της ομάδας Κ΄ στην κατηγοριοποίηση των αθλητικών εγκαταστάσεων. Έχει γίνει, επίσης, πολύς λόγος.

Θέλω να σταθώ στην ύπαρξη του απινιδωτή, που μπαίνει υποχρεωτικά στις αθλητικές εγκαταστάσεις και είναι κάτι, το οποίο μπορεί να σώσει ζωές. Και στις μεν μεγάλες αθλητικές εγκαταστάσεις είναι υποχρεωτική πλέον η μόνιμη ύπαρξη αυτόματου απινιδωτή, στις δε λοιπές εγκαταστάσεις είναι υποχρεωτική, κατά τη διάρκεια των αγώνων.

Για τον προσεισμικό έλεγχο, επίσης, είπαμε πολλά, όπως και για την τήρηση του όρου της προσβασιμότητας, πριν από όλα, στις αθλητικές εγκαταστάσεις για τα Άτομα με Αναπηρία, όπου πάλι ο Σύλλογος Παραολυμπιονικών αναφέρθηκε θετικότατα. Και ο προσεισμικός έλεγχος, που ο εκπρόσωπος του ΟΑΣΠ, εδώ, μας ανέφερε, δίνοντας προθεσμία μέχρι 28/2/2025 όλοι οι οργανισμοί να δηλώσουν τα γήπεδα και τα κτίρια, τα οποία έχουν. Μια πρόκληση πραγματικά, η οποία είναι ευρωπαϊκή πρωτοβουλία πρωτοφανής για τα ευρωπαϊκά δεδομένα, διότι αποσκοπεί στην πλήρη καταγραφή των αθλητικών μας εγκαταστάσεων.

Τα διοικητικά μέτρα κατά της βίας. Η δυνατότητα παρέμβασης της ΔΕΑΒ, ακόμα και εκτός γηπέδων, κάτι το οποίο δεν υπήρχε. Η δυνατότητα η ΔΕΑΒ, που κάνει εξαιρετική δουλειά, να τιμωρεί τα υπαίτια φυσικά πρόσωπα κι όχι μόνο τις ομάδες, με πρόστιμο 3.000 έως 50.000 ευρώ και απαγόρευση εισόδου στους αγωνιστικούς χώρους από 1 έως 5 έτη.

Αλλά και η υποχρεωτική εκ μέρους της Εισαγγελίας Πρωτοδικών γνωστοποίηση, διαβίβαση των ποινικών διώξεων στην Εθνική Πλατφόρμα Αθλητικής Ακεραιότητας σε υποθέσεις χειραγώγησης αθλητικών αγώνων, είναι επίσης ένα σημαντικό στοιχείο.

Βεβαίως είναι προς τη σωστή κατεύθυνση και η απαγόρευση της οργανωμένης μετακίνησης των οπαδών, αλλά για τους μεμονωμένους είναι κάτι το οποίο δεν είναι εύκολο να επιτευχθεί. Ο ορισμός του αρμόδιου για τον αθλητισμό Αντεισαγγελέα Εφετών στις Εισαγγελίες Εφετών Αθηνών, Πειραιώς και Θεσσαλονίκης, που θα έχουν γνώση του αντικειμένου, θα βοηθήσει στη θωράκιση του αθλητισμού απέναντι στη βία.

Πάμε στα άρθρα, που αναφέρονται στον Ε.Ο.ΚΑ.Ν. και στη δουλειά, που γίνεται για το ντόπινγκ, όπου εναρμονίζεται με τα σχετικά διεθνή πρότυπα και όπως μας είπε και ο Πρόεδρος του Ε.Ο.ΚΑ.Ν., ενώ μέχρι τώρα υπήρχε να γίνονται κυρίως έλεγχοι, εντός των αγωνιστικών χώρων, πλέον αυτό που και η διεθνής πρακτική έχει δείξει, είναι το 75% των ελέγχων πρέπει να γίνεται σε εκτός αγωνιστικών χώρων ώρες και το υπόλοιπο 25% μέσα στους αγωνιστικούς χώρους. Ήδη, κοντεύουμε να πλησιάσουμε αυτό το ποσοστό.

Η υποχρέωση των παρόχων αθλητικού στοιχήματος - ακούσαμε και τους εκπροσώπους του Συλλόγου των Παιγνίων Στοιχημάτων - για την ειδοποίηση της εθνικής πλατφόρμας αθλητικής ακεραιότητας, σε περιπτώσεις ύποπτων στοιχημάτων, είναι ένα βήμα επίσης προς τη σωστή κατεύθυνση, που πρέπει να το λάβουμε πολύ σοβαρά υπόψιν.

Βεβαίως, για ρυθμίσεις για το Σπίτι του Στίβου και το Σπίτι του Βόλεϊ. Δύο εγκαταστάσεις εμβληματικές, που όμως ήταν σε αχρησία πραγματικά πολλά χρόνια. Πλέον τίθενται για τους αθλητικούς παράγοντες και τους αθλητές μας στη διάθεσή τους, όπου εκεί θα γίνονται και αθλήματα πέραν αυτών, όπου θα μπορούν να βρίσκουν χώρο προπόνησης, όπως την ξιφασκία, που είναι ένα άθλημα, που η Δώρα Γκουντούρα μας έχει φέρει πολύ σημαντικές διακρίσεις.

Κλείνοντας, θέλω να πω ότι είναι ένα πολύ σημαντικό νομοσχέδιο. Θέλω να συγχαρώ την ηγεσία του Υπουργείου για το νομοσχέδιο αυτό και νομίζω ότι με ένα νομοσχέδιο, που είναι το τρίτο στη σειρά, δεν επιλύονται όλα τα προβλήματα του αθλητισμού. Όμως, γίνεται μια σημαντικότατη προσπάθεια, έτσι ώστε να μπορέσουμε να είμαστε υπερήφανοι για τον ελληνικό αθλητισμό. Όπως είμαστε για τις διακρίσεις, να είμαστε και για τους εκτός αγώνων διακρίσεις. Αυτά που καταφέρνουμε να πετύχουμε και ως Βουλή. Γι’ αυτό καλώ όλα τα Κόμματα να υπερψηφίσουν το συγκεκριμένο νομοσχέδιο. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ευχαριστούμε, κύριε Καπετάνο.

Το λόγο είχε η κυρία Σταρακά.

**ΧΡΙΣΤΙΝΑ ΣΤΑΡΑΚΑ (Εισηγήτρια της Μειοψηφίας)**: Ευχαριστώ, κύριε Πρόεδρε. Πριν ξεκινήσω να πω ότι όλοι συμφωνούμε πως η βία στον αθλητισμό είναι πάνω και πέρα από τα Κόμματα. Το ΠΑΣΟΚ το είπε και πέρυσι, το λέμε και τώρα, είμαστε εδώ για μια ουσιαστική διαβούλευση για την αθλητική βία και είμαστε ανοιχτοί για μία τέτοια συζήτηση, την οποία εκτιμώ ότι πρέπει να κάνουμε.

Ακούγοντας τους φορείς και αφού τους ευχαριστήσουμε, πάμε στην κατ’ άρθρον ανάλυση του παρόντος νομοσχεδίου με τα άρθρα, που χρήζουν σχολιασμού. Άρθρο 3. Εξαιρείτε το μηχανοκίνητο αθλητισμό από τα κωλύματα και τα ασυμβίβαστα, παρέχοντας τη δυνατότητα στους διαιτητές, κριτές, χρονομέτρες και όσους άλλους συμμετέχουν σε διαιτητικό έργο, να είναι και μέλη των διοικητικών συμβουλίων, σωματείων και ομοσπονδιών.

Επαναλαμβάνω το ερώτημα, που έθεσα και στην προηγούμενη συνεδρίαση της Επιτροπής, κατά την ακρόαση των φορέων και στο οποίο σαφώς δεν πήραμε καμία πειστική και ουσιαστική απάντηση. Πώς θα εξασφαλιστεί ότι οι διαιτητές, οι οποίοι ταυτόχρονα θα είναι και μέλη διοικητικών συμβουλίων αθλητικών σωματείων, θα είναι αμερόληπτοι ; Το τονίζω το θέμα της αμεροληψίας τόσο απέναντι στους αθλητές των υπόλοιπων αθλητικών σωματείων, όσο και στην περίπτωση, που υπάρξει ένσταση στην επιβολή ποινής, που έχει επιβάλλει ένας διαιτητής, ο οποίος ταυτόχρονα είναι και μέλος του διοικητικού συμβουλίου της αθλητικής ομοσπονδίας. Ένα ερώτημα, που θα ήθελα να απαντηθεί.

Επίσης, η παράγραφος 3, αλλά και στη συνέχεια το άρθρο 10, ανοίγουν περισσότερο το άθλημα του μηχανοκίνητου αθλητισμού, επιτρέποντας σε ασκούντες εμπορική δραστηριότητα να είναι και μέλη διοικητικών συμβουλίων των σωματείων και δίνοντας το ελεύθερο σε ξένα αθλητικά σωματεία να συμμετέχουν σε πανελλήνια πρωταθλήματα.

Και εδώ δεν πήραμε καμία πειστική απάντηση από τους Προέδρους των Ομοσπονδιών, που μας απάντησαν, αντίθετα μας οδηγούν σε μια φωτογραφική διάταξη και σε μια εμπορευματοποίηση του αθλητισμού.

Πάμε, όμως, και στα άλλα που είναι θετικά. Στο άρθρο 5, έστω και μετά από πέντε χρόνια λειτουργίας του Ηλεκτρονικού Μητρώου Ερασιτεχνικών Αθλητικών Σωματείων, το άρθρο 142, η λέξη «επικαιροποίηση» εισάγεται στη νομοθετική διάταξη και επέρχεται διάκριση από την εγγραφή. Σωστά, όμως προκύπτουν οι εξής απορίες.

Τα αθλητικά σωματεία, που είχαν εγγραφεί, για πρώτη φορά το 2023, είτε είχαν εγγραφεί στο παρελθόν και είχαν επικαιροποιήσει την εγγραφή τους, μέχρι το 2023, αλλά όχι το 2024, από τη στιγμή, που δεν θα διαγραφούν από τις ομοσπονδίες τους, θα έχουν το δικαίωμα να προχωρήσουν κανονικά στην επικαιροποίηση στο Ηλεκτρονικό Μητρώο, το 2025; Είναι μια απάντηση που θα ήθελα να πάρω.

Επίσης, θα παραμένουν κανονικά εγγεγραμμένοι στο Ηλεκτρονικό Μητρώο και θα συμπεριληφθούν στους δικαιούμενους, για να εισέλθουν στην πλατφόρμα με τροποποίηση της σχετικής Υπουργικής Απόφασης;

Τρίτον, θα απωλέσουν ή όχι οποιοδήποτε δικαίωμα, όπως τη συμμετοχή στις επίσημες διοργανώσεις, που προβλέπεται από τους κανονισμούς των ομοσπονδιών τους ή τον αθλητικό νόμο;

Τέλος, τι θα γίνει με την επιχορήγηση αυτών των αθλητικών σωματείων;

Γι’ αυτό, εμείς προτείνουμε το Ηλεκτρονικό Μητρώο, πρώτον, να είναι διαρκώς ανοιχτό με τροπολογία νόμου.

Δεύτερον, να απλοποιηθεί και να είναι πιο ευέλικτη η διαδικασία εγγραφής και επικαιροποίησης των αθλητικών σωματείων, χωρίς γραφειοκρατία και χωρίς να πλανάται ο πέλεκυς των κυρώσεων σε βάρος τους.

Τρίτον, η μη εγγραφή αθλητικού σωματείου στο Ηλεκτρονικό Μητρώο να μην επισύρει τη διαγραφή του από το Μητρώο, παραβιάζοντας συνταγματικά κατοχυρωμένες αρχές. Επομένως, θα πρέπει να απαλειφθεί η πρόβλεψη της αυτοδίκαιης διαγραφής, λόγω και μόνο της μη εγγραφής ή μη επικαιροποίησης στο Μητρώο.

Τέταρτον, η μη επικαιροποίηση θα πρέπει να συνδέεται μόνο με την επιχορήγηση των αθλητικών σωματείων και όχι με την απαγόρευση αθλητικής δραστηριότητας.

Τέλος, η άντληση των οικονομικών δεδομένων να γίνεται από ηλεκτρονική πλατφόρμα των αρμόδιων υπηρεσιών της Περιφέρειας.

Στα άρθρα 7 και 8 έχουμε συγκεκριμένες παρατηρήσεις.

Γιατί γίνεται η επιλογή να είναι 12μελής επιτροπή; Εφόσον είναι 12μελής, γιατί να μη γίνουν 7 από 5 οι θέσεις των επιστημόνων εγνωσμένου κύρους; Η τωρινή της σύσταση στερεί την πλειοψηφία από τους επιστήμονες, με ειδίκευση και εμπειρία στα θέματα ασφάλειας και ευημερίας στον αθλητισμό. Να προχωρήσετε αντίστοιχη πρόσκληση επίσης, που να προσδιορίζει τις ειδικεύσεις και τα κριτήρια των επιστημόνων, που θα επιλεγούν και να οριστούν ακριβή επιστημονικά κριτήρια, με τα λεπτομερή προσόντα των υποψηφίων μελών. Να οριστούν αυστηρά επιστημονικά κριτήρια για τους εκπροσώπους των Υπουργείων, για παράδειγμα, να είναι κάτοχοι μεταπτυχιακών και διδακτορικών τίτλων σπουδών σχετικών με το αντικείμενο του αθλητισμού.

Το άρθρο 8 καλώς αναφέρεται στον υπεύθυνο ασφάλειας και ευημερίας, πρέπει, όμως, να αποσαφηνισθεί ποιος θα επωμιστεί το κόστος της πρόσληψης και της αμοιβής του υπεύθυνου ασφάλειας και ευημερίας. Οι Ομοσπονδίες θα λάβουν την αντίστοιχη χρηματοδότηση για να καλύψουν αυτή τη θέση;

Στο άρθρο 9, αναφορικά με τους προπονητές. Είναι αίτημα της ΕΠΟ, εδώ και χρόνια, το οποίο θα επιλύσει προβλήματα, όμως σεβόμενοι τους αποφοίτους των ανωτάτων σχολών, θα πρέπει να γίνει σύγκριση του προγράμματος και των ωρών σπουδών της Σχολής προπονητών UEFA C με τις σχολές προπονητών της Γενικής Γραμματείας Αθλητισμού και κυρίως με το πρόγραμμα και το χρόνο φοίτησης των ΣΕΦΑΑ και των ΤΕΦΑΑ.

Επίσης, να αποσαφηνιστούν ποιοι και με ποια προσόντα καθορίζουν την ύλη και το πρόγραμμα σπουδών, ποιοι διδάσκουν και πώς αποδεικνύεται η εκπαιδευτική τους επάρκεια και να προβλεφθεί όλοι ανεξαιρέτως οι πτυχιούχοι προπονητές, ανεξαρτήτως αθλήματος, να έχουν εκπαίδευση που περιλαμβάνει τουλάχιστον έξι μήνες παιδαγωγική κατάρτιση, που προσφέρεται από πανεπιστήμια. Δηλαδή, να φέρουν την αναγκαία παιδαγωγική επάρκεια.

Σχετικά με τους καθηγητές φυσικής αγωγής, ελλείψει προηγούμενης σχετικής έρευνας, διαφαίνεται ότι η ρύθμιση αυτή εκτιμούμε ότι θα φέρει ουσιαστικά αποτελέσματα.

Στο άρθρο 11, προτείνουμε η διεύρυνση του φάσματος των νικών, των Ολυμπιονικών και των Παραολυμπιακών, να γίνει για τις θέσεις 1 έως 8. Για τους αθλητές, οι οποίοι δεν έχουν διοριστεί, ενώ κατέκτησαν από 4η έως 6η νίκη στους Ολυμπιακούς Αγώνες, στο Λονδίνο, το 2012, στο Ρίο, το 2016 και στο Τόκιο, το 2020, θα τύχουν αναδρομικότητα στο άρθρο; Επειδή, το άρθρο 35 αναφέρει ότι η ισχύς των παραγράφων, περί της διεύρυνσης των νικών στους Ολυμπιακούς Αγώνες, που οδηγούν σε παροχή οικονομικής επιβράβευσης, αλλά και διορισμών στο δημόσιο, αρχίζει από 1/7/2024.

Στα άρθρα 14, 15 και 16, η περιγραφή της προσθήκης ομάδας Κ’ στην κατηγοριοποίηση των αθλητικών εγκαταστάσεων, είναι ιδιαίτερα σαφής και γενική, όπως και οι προϋποθέσεις αδειοδότησης της συγκεκριμένης ομάδας.

Για την ύπαρξη απινιδωτή, στο άρθρο 15, συμφωνούμε. Προτείνουμε, ωστόσο, να υπάρχει σε όλες τις αθλητικές εγκαταστάσεις και για όλη τη διάρκεια των αθλητικών δραστηριοτήτων.

Στα άρθρα 18 και 19, για τα άτομα με αναπηρία και τον προσεισμικό έλεγχο των εγκαταστάσεων, συμφωνούμε επίσης.

Στο άρθρο 23, να μας διευκρινίσετε, γιατί και εκεί δεν πήραμε από τους αρμόδιους στην προηγούμενη επιτροπή απάντηση, τι εννοούμε οργανωμένη μετακίνηση.

Σημαντικό το άρθρο 24, με το Ειδικό Σώμα Παρατηρητών της ΔΕΑΒ. Ένα όργανο με τεράστια ευθύνη, που πρέπει να αναβαθμιστεί, να λειτουργεί σωστά και ανεξάρτητα, καθώς και να αποτελείται από πρόσωπα με εμπειρία στον αθλητισμό, κατόχους πτυχίου τριτοβάθμιας εκπαίδευσης και με εχέγγυα αντικειμενικότητας. Σύμφωνα με τα προβλεπόμενα στον ν.5085/2024, οι αρμοδιότητες της ΔΕΑΒ από γνωμοδοτικές εισηγητικές μετατρέπονται σε δικαιοδοτικές, καθώς καλείται να επιβάλλει διοικητικές ποινές και πρόστιμα. Άρα, είναι επιβεβλημένη η αναβάθμιση κάθε οργάνου της, καθώς και η σωστή και ανεξάρτητη λειτουργία της ΔΕΑΒ. Γι’ αυτό και εμείς, λοιπόν, μιλάμε για την ανάγκη να μετατραπεί σε ανεξάρτητη αρχή, για την πρόληψη των φαινομένων βίας στον αθλητισμό.

Κύριε Υπουργέ, θα περιμένω να απαντήσετε στις ερωτήσεις και στις προτάσεις μας, για τα συγκεκριμένα άρθρα, διότι τα προβλήματα στον αθλητισμό πρέπει να τα αντιμετωπίζουμε στη βάση τους και ολοκληρωτικά, χωρίς να δημιουργούμε περαιτέρω σύγχυση και προβληματισμό. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει η κυρία Κοντοτόλη.

**ΜΑΡΙΝΑ ΚΟΝΤΟΤΟΛΗ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Ευχαριστώ, κύριε Πρόεδρε. Κυρίες και κύριοι συνάδελφοι, βρισκόμαστε στην 3η συνεδρίαση της Επιτροπής, σε μία συζήτηση, που θα έπρεπε να αφορά την ουσιαστική ενίσχυση του αθλητισμού, αλλά βρίσκει μπροστά της ένα νομοσχέδιο, που λύνει κάποια προβλήματα, αλλά ταυτόχρονα δημιουργεί και νέα. Ο αθλητισμός δεν είναι ούτε προεκλογικό αφήγημα ούτε χώρος πειραματισμών. Απαιτεί στρατηγική, διαφάνεια και κυρίως σεβασμό προς όσους τον υπηρετούν. Γι’ αυτό ας δούμε σοβαρά, αλλά και με αυστηρότητα τι φέρνει αυτό το νομοσχέδιο νόμου.

Ξεκινάω επί των άρθρων, άρθρο 3. Διαιτητές, κριτές και εμπόριο συμφερόντων. Αποσύρεται το κώλυμα για τη συμμετοχή εμπόρων αθλητικών ειδών στα δημοτικά συμβούλια του μηχανοκίνητου αθλητισμού και οι διαιτητές μπορούν πλέον να συμμετέχουν σε διοικήσεις σωματείων του αθλήματος τους.

Το ερώτημα είναι απλό: Πώς, ακριβώς, διασφαλίζεται η αμεροληψία; Ο Μηχανοκίνητος Αθλητισμός δεν είναι χόμπι, είναι ένας κλάδος με τεράστια οικονομικά συμφέροντα. Το να δίνουμε τη δυνατότητα σε εμπόρους να έχουν ρόλο στις διοικήσεις, είναι σαν να βάζουμε τους ιδιοκτήτες στοιχηματικών εταιρειών να ρυθμίζουν το ποδόσφαιρο. Ακόμα κι αν όλα λειτουργούσαν άψογα, τι μήνυμα θα στέλναμε στον αθλητισμό;

Άρθρο 4: Ψηφιοποίηση σωματείων: «Ένα βήμα μπροστά και δύο πίσω». Η ψηφιοποίηση είναι η σωστή κίνηση, η απουσία στήριξης για μικρά σωματεία, όμως, είναι ένα βήμα προς το χάος. Οι ερασιτέχνες αθλητές και οι προπονητές δεν έχουν ομάδες τεχνικών συμβούλων να τους καθοδηγούν σε πολύπλοκες διαδικασίες. Αν δεν προβλεφθεί υποστήριξη, κινδυνεύουμε να δούμε σωματεία να σβήνουν από το χάρτη, όχι λόγω έλλειψης δράσης, αλλά λόγω έλλειψης τεχνογνωσίας.

Άρθρο 5: Η γραφειοκρατία αντί για ενίσχυση. Το Ηλεκτρονικό Μητρώο είναι χρήσιμο, αλλά πρέπει να εφαρμοστεί με τρόπο, που δεν θα εξοντώνει μικρότερα σωματεία. Δεκάδες αθλητικοί σύλλογοι δεν διαθέτουν διοικητική υποστήριξη και τα απαιτούμενα έγγραφα δεν μαζεύονται διά μαγείας. Όταν βάζεις προϋποθέσεις, χωρίς να παρέχεις εργαλεία συμμόρφωσης, το αποτέλεσμα είναι η εξόντωση των πιο αδύναμων και η επιβίωση μόνο των οικονομικά ισχυρών.

Άρθρα 6, 7 και 8 κινούνται προς τη σωστή κατεύθυνση.

Άρθρο 9: Από την αναβάθμιση στην υποβάθμιση. Ναι, η αναγνώριση των προπονητών αθλημάτων ΑμεΑ είναι θετική, όμως, γιατί, ταυτόχρονα, διαλύουμε το πλαίσιο για το σύνολο των προπονητών; Καταργείται η απαίτηση Απολυτηρίου Λυκείου, για όσους απέκτησαν δίπλωμα, πριν το 2021. Η ελάχιστη αμοιβή των 250 € αποτελεί από μόνη της ντροπή για οποιαδήποτε επάγγελμα. «Χαϊδεύετε αυτιά» ότι «ανοίγετε το επάγγελμα». Με 250 € δεν ανοίγετε τίποτα. Νομιμοποιείτε την υποαμοιβή. Αντί για ενίσχυση των Σχολών Προπονητικής και σαφές πλαίσιο εκπαίδευσης, έχουμε τη λογική «όποιος πρόλαβε, δίπλωμα πήρε». Αυτή η προσέγγιση υποτιμά το επάγγελμα του Προπονητή και βάζει την αθλητική εκπαίδευση σε επικίνδυνες ατραπούς.

Άρθρο 10: Ψηφιακή Κάρτα Υγείας και αλλοδαποί αθλητές, δύο άσχετα θέματα σε μία διάταξη. Γιατί; Όμως, στο ίδιο άρθρο, μπαίνει και η ρύθμιση για τη συμμετοχή αλλοδαπών αθλητών στο Μηχανοκίνητο Αθλητισμό. Διαφορετικά θέματα θα πρέπει να αντιμετωπίζονται ξεχωριστά. Αυτή η τακτική της νομοθέτησης πακέτου δημιουργεί περισσότερα ερωτήματα από όσα λύνει.

Άρθρο 11: Κινείται θετικά, επεκτείνοντας τις κατηγορίες αθλητών, που λαμβάνουν επιβράβευση ή δικαιούνται διορισμό. Προτείνουμε τη διεύρυνση της διάκρισης, έως και την 8η θέση, που διεθνώς θεωρείται εξαιρετική επίδοση. Η πρόταση αυτή, που υποστηρίχθηκε και από το Σύλλογο Ελλήνων Ολυμπιονικών, διασφαλίζει δίκαιη αναγνώριση περισσότερων αθλητών.

Άρθρο 12: Όταν οι κανόνες γίνονται ελαστική προϋπόθεση επιχορήγησης είναι για να μην υπάρχουν οφειλές στα αθλητικά κέντρα. Σωστό, αλλά αμέσως μετά αρχίζουν οι εξαιρέσεις. «Αν το ποσό είναι κάτω από 10.000 €, για επιχορηγήσεις, μισθοδοσία», αν πρόκειται για συγκεκριμένους φορείς. Οι κανόνες πρέπει να είναι σαφείς και να ισχύουν για όλους, όχι να αφήνουν παραθυράκια για κάποιους και εμπόδια για άλλους.

Τα άρθρα 13 - 29 κινούνται, καταρχήν, προς τη σωστή κατεύθυνση, όμως, θα επανέλθω ειδικότερα, παρακάτω.

Άρθρο 30: Συμψηφισμός δαπανών. Εδώ, επιτρέψτε μου είναι «όλοι στην άκρη, περνάει το χρήμα». Οι Αθλητικές Ανώνυμες Εταιρείες μπορούν να συμψηφίζουν οφειλές με έξοδα επισκευών εγκαταστάσεων, χωρίς προηγούμενη έγκριση της Επιτροπής Επαγγελματικού Αθλητισμού. Πρόκειται για μία ρύθμιση, που, αν δε συνοδεύεται από αυστηρούς ελέγχους, μπορεί να οδηγήσει σε σοβαρές καταχρήσεις. Όταν βάζεις χρήματα και οφειλές στον ίδιο λογαριασμό, πρέπει να υπάρχουν μηχανισμοί διαφάνειας.

Άρθρα 31 και 32, προς τη σωστή κατεύθυνση.

Άρθρο 33, το ακατάσχετο του ΣΤΟΙΧΗΜΑΤΟΣ. Η χρηματοδότηση από τα έσοδα των τυχερών παιγνίων είναι σημαντική, αλλά το να είναι ακατάσχετα τα ποσά αυτά δημιουργεί ερωτήματα για τη διαχείρισή τους. Η διαφάνεια στη διάθεση αυτών των χρημάτων είναι αδιαπραγμάτευτη.

Και τώρα ερχόμαστε στην αθλητική βία. Σε τέτοιες περιπτώσεις, είμαστε όλοι μια γροθιά και αυτό δεν φαίνεται από τα μπλουζάκια, που φοράμε, μόνο σήμερα, τώρα, αλλά φαίνεται από την πρότασή μας για την ημέρα φιλάθλου, στη μνήμη του αδικοχαμένου Άλκη Καμπανού, η οποία έγινε δεκτή, με το ν.5085 και σήμερα όλοι μαζί υψώνουμε τις φωνές μας απέναντι στη βία και λέμε, ποτέ ξανά. Τι γίνεται, όμως, εδώ, σε αυτή την περίπτωση; Πολλοί νόμοι, πιο πολύ νόμοι και έχουμε ίδια προβλήματα.

Νέες ρυθμίσεις για την αθλητική βία, αλλά ας δούμε λίγο κάτι. Νόμος 4639/2019, ν.4809/2021, ν.4908/2022, η αθλητική βία δεν αντιμετωπίζεται με συνεχείς προσθήκες νόμων. Χρειάζεται εκπαίδευση φιλάθλων, από πολύ μικρή ηλικία, ενίσχυση προληπτικών δράσεων, συνεργασία ομάδων αστυνομίας και φιλάθλων. Η καταστολή από μόνη της δεν αρκεί. Πολύ σωστά τοποθετήθηκαν και ο Πρόεδρος και ο Αντιπρόεδρος της ΔΕΑΒ, αλλά όπως είπα και πριν, το πρόβλημα εδώ είναι βαθύτερο και πρέπει να βρεθούν ουσιαστικές λύσεις.

Κυρίες και κύριοι συνάδελφοι, ο αθλητισμός δεν είναι απλώς ένα νομοθετικό ζήτημα. Είναι ζωντανός οργανισμός. Είναι πάθος. Είναι προσπάθεια. Είναι το δικαίωμα κάθε παιδιού να ονειρευτεί και κάθε αθλητή να διεκδικήσει το καλύτερο. Όταν, λοιπόν, νομοθετούμε για τον αθλητισμό, πρέπει να το κάνουμε με σεβασμό, στρατηγική και όραμα.

Το νομοσχέδιο, που συζητάμε σήμερα, έχει θετικές πλευρές. Περιλαμβάνει ρυθμίσεις, που μπορούν να συμβάλλουν στη βελτίωση του αθλητικού περιβάλλοντος, όμως, παράλληλα, υπάρχουν διατάξεις, που δημιουργούν εμπόδια, που αφήνουν παραθυράκια και που χρειάζονται βελτιώσεις. Η σωστή νομοθέτηση δεν είναι υπόθεση άσπρου ή μαύρου. Δεν απορρίπτουμε ό,τι θετικό υπάρχει στο νομοσχέδιο, αλλά δεν μπορούμε να αγνοούμε τα κενά και τις δυσλειτουργίες. Ο ρόλος μας είναι να τα επισημάνουμε και να απαιτούμε διορθώσεις, ώστε το τελικό αποτέλεσμα να υπηρετεί πραγματικά τον αθλητισμό, τους ανθρώπους του, τους αθλητές, τα σωματεία και όλους όσοι καθημερινά δίνουν μάχη στα γήπεδα, στις ακαδημίες και στις κερκίδες. Χρειάζεται τόλμη, διάλογος και προθυμία για αλλαγές, που θα εξυπηρετούν το κοινό καλό και όχι μεμονωμένα συμφέροντα. Ο αθλητισμός δεν ανήκει σε κανέναν μας. Ανήκει σε όλους και είναι ευθύνη μας να τον θωρακίσουμε, με τον καλύτερο δυνατό τρόπο. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Κοντοτόλη.

Το λόγο έχει ο κύριος Συντυχάκης από το Κομμουνιστικό Κόμμα Ελλάδας.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):**  Ευχαριστώ πολύ, κύριε Πρόεδρε.

Δεν θα συνεχίσω, σήμερα, τα όσα είπα προχθές, στην πρώτη συνεδρίαση, με βάση τα ερωτήματα, τα οποία έθεσα, κυρίως για τα ζητήματα του μηχανοκίνητου αθλητισμού. Υπάρχουν κι άλλα εξίσου σημαντικά, για τα οποία θα ήθελα σήμερα να τοποθετηθώ.

Πριν όμως μπω στα υπόλοιπα ζητήματα, θα έλεγα, ότι μετά την ακρόαση των φορέων, ο καθένας νομίζω ότι μπορεί να βγάλει τα συμπεράσματά του για τα όσα ακούστηκαν, σε σχέση με το μηχανοκίνητο αθλητισμό. Οι απαντήσεις στα ερωτήματα, που θέσαμε ως Κ.Κ.Ε., δεν μας κάλυψαν και από αυτή την άποψη, επειδή προκύπτει ζήτημα, αντικειμενικά, προκύπτει ζήτημα, θα προτείναμε να αποσυρθεί η διάταξη αυτή του άρθρου 3, να έρθει στο επόμενο αθλητικό νομοσχέδιο και αφού προηγηθεί ένας γόνιμος και ουσιαστικός διάλογος με όλους τους φορείς και τα σωματεία, χωρίς αποκλεισμούς. Νομίζω ότι θα ήταν η καλύτερη δυνατή λύση. Άλλωστε, δεν μας βιάζει κάτι.

Σε κάθε περίπτωση, το Κ.Κ.Ε. δεν θα επιτρέψει την αδιαφάνεια, την άλωση του αθλήματος από εμπόρους του μηχανοκίνητου αθλητισμού. Δεν θα επιτρέψουμε την εμπορευματοποίηση του.

Παρόμοια συζήτηση είχε γίνει και σε προηγούμενο νομοσχέδιο, με τον κύριο Αυγενάκη, για να μην επιτρέπεται διαιτητής ή παρατηρητής να είναι μέλος Σωματείου.

Τώρα, έρχεστε, βέβαια, με το συγκεκριμένο νομοσχέδιο και γίνεται ακόμα χειρότερη η διάταξη, δίνοντας τη δυνατότητα ακόμα και το μέλος της Ομοσπονδίας να μπορεί να καθορίζει τον αγώνα. Θεωρούμε ότι αυτή η τροποποίηση, που γίνεται, θα ταράξει την ισορροπία του αθλήματος, αφού ο εκάστοτε διαιτητής, μέλος διοίκησης Αθλητικού Σωματείου, θα μπορεί να έχει λόγο στα αποτελέσματα ενός πρωταθλήματος.

Είναι απολύτως βέβαιο ότι θα ευνοούνται αθλητές, που θα διαιτητεύονται από τα μέλη του Διοικητικού Συμβουλίου των Αθλητικών τους Σωματείων. Άρα, αυτοί θα έχουν, λογικά, περισσότερες πιθανότητες να λάβουν τα μόρια, αλλά και μεγάλες χορηγίες.

Φανταστείτε τι έχει να γίνει, όταν θα δίνονται ποινές από μέλη Διοικητικού Συμβουλίου στους ανταγωνιστές των αθλητών τους. Προφανώς, θα επικρατήσει χάος και είναι σίγουρο ότι θα ζήσουμε και σκηνικά βίας. Δηλαδή, είναι σαν να λέμε τώρα παίζουν Ολυμπιακός με Παναθηναϊκό και στο παιχνίδι να είναι διαιτητές, «ο Άρχων του αγώνα», δηλαδή, ο Μαρινάκης ή ο Αλαφούζος. Κάνουμε έναν τέτοιο παραλληλισμό για να καταλάβετε περί τίνος πρόκειται.

Τώρα, μπαίνω στα ζητήματα αναγνώρισης Διπλώματος Προπονητών επιπέδου ΟΥΕΦΑ Γ’. Η Γενική Γραμματεία Αθλητισμού συνεχίζει να εκδίδει άδεια ασκήσεως επαγγέλματος και, ακόμη χειρότερα, να αναθέτει αυτό το δικαίωμα σε ιδιωτικούς φορείς -στην ΕΠΟ, πτυχία από την ΟΥΕΦΑ για κατηγορία Προπονητή Α’ στο ποδόσφαιρο.

Επίσης, με το παρόν σχέδιο νόμου, έμμεσα υποβαθμίζει το πτυχίο των ΤΕΦΑΑ, αφού εξισώνονται τα προσόντα όσων διαθέτουν Δίπλωμα ΟΥΕΦΑ Γ’ με αυτούς που έχουν Δίπλωμα ΟΥΕΦΑ Β’ πτυχιούχοι ΤΕΦΑΑ.

Η υποβάθμιση του επαγγέλματος του προπονητή γίνεται ακόμα περισσότερο φανερή, αφού πλέον δεν απαιτείται ούτε καν Απολυτήριο Λυκείου, για όσους έχουν δίπλωμα Σχολής Προπονητών, πριν από τις 19/6/2021.

Ο ΠΣΕΑ είναι ο φορέας, που κάναμε πρόταση να έρθει στην Επιτροπή, κατά την ακρόαση των φορέων, και το αρνηθήκατε. Βάζει τέτοιες πλευρές, με τις οποίες θα συμφωνήσουμε στις περισσότερες από αυτές και τις οποίες θεωρούμε ότι το νομοσχέδιο οφείλει να διασφαλίσει.

Όλοι οι προπονητές να έχουν παιδαγωγική επάρκεια και να είναι διαπιστωμένα καταρτισμένοι με γνώσεις προπονητικής.

Να καταργηθεί η έκδοση άδειας ασκήσεως επαγγέλματος από τους ιδιωτικούς φορείς - δηλαδή την ΕΠΟ, την ΟΥΕΦΑ - για κατηγορία Προπονητή Α’.

Βεβαίως και θα μπορούσαν να είναι σε ρόλο προπονητή και άτομα, που δεν είναι πτυχιούχοι ΤΕΦΑΑ, αλλά να φέρουν, διαπιστωμένα, παιδαγωγική επάρκεια και να είναι κάτοχοι Απολυτηρίου Λυκείου.

Με την πρόβλεψη για τα νησιά, συμφωνούμε. Και μάλιστα, να αφορούν επιπλέον και ορεινές και παραμεθόριες περιοχές, με τις ίδιες προϋποθέσεις.

Επιπλέον, είμαστε αντίθετοι με το θεσμό των Σχολών Προπονητών, υπό την ευθύνη της Γενικής Γραμματείας Αθλητισμού, αφού:

Πρώτον. Η Γενική Γραμματεία είναι φορέας, που δεν είναι εκπαιδευτικό ίδρυμα, ενώ υπάρχουν κρατικοί φορείς του Υπουργείου Παιδείας και Θρησκευμάτων και Αθλητισμού, που παρέχουν ανάλογη εκπαίδευση - είναι τα ΙΕΚ, είναι τα ΑΕΙ.

Και δεύτερον. Τα προγράμματα της δεν είναι πιστοποιημένα και δεν πρόκειται να πιστοποιηθούν.

Επιπρόσθετα, διαχέεται, κατά καιρούς, ότι τα πτυχία της Γενικής Γραμματείας, αλλά και τα αντίστοιχα πτυχία άλλων φορέων και κρατών, τα οποία εγκρίνει η Γενική Γραμματεία, δεν πληρούν στοιχειώδη κριτήρια ποιότητας και ελέγχου παρακολούθησης. Σάς παραπέμπω να δείτε την Υπουργική Απόφαση 557924/2022. Έτσι, στην προτεινόμενη ρύθμιση στο παρόν σχέδιο νόμου, δίνεται η δυνατότητα να νομιμοποιηθούν κάτοχοι Πτυχίων Προπονητικής, από τη Γενική Γραμματεία, χωρίς να πληρούν την προϋπόθεση κατοχής Απολυτηρίου Λυκείου.

Η Προπονητική, κυρίες και κύριοι, δεν είναι η εμπειρία ή μόνο εμπειρία. Είναι και επιστήμη. Σχετίζεται με τις νομοτέλειες, που διέπουν την προπονητική διαδικασία και αναπτύσσει τις μεθόδους καθοδήγησής της. Είναι η θεωρία των ενεργειών της προπόνησης. Περιλαμβάνει όλους τους κανόνες, τα συστήματα των κανόνων και το χειρισμό τους, κατά την προπόνηση και τις αθλητικές καταστάσεις, ιδιαίτερα στους αγώνες.

Γι’ αυτό, άλλωστε, ο ορισμός των 250 ευρώ ή ακόμα λιγότερο των 150 ευρώ για νησιά με λιγότερους από 25.000 κατοίκους, πάρτε για παράδειγμα τη Λευκάδα, ως ελάχιστο ποσοστό μηνιαίας αμοιβής του προπονητή - είναι δυνατόν να μιλάμε τώρα για 250 και 150 ευρώ; Θεωρούμε πως είναι προσβλητική και καθιστά το συγκεκριμένο επάγγελμα ευκαιριακό και μερικής απασχόλησης. Οι ελάχιστες μηνιαίες αμοιβές θα πρέπει να καθορίζονται με συλλογική διαπραγμάτευση και τα ποσά αυτά θα πρέπει να αυξηθούν.

Ο προπονητής πρέπει να έχει διδαχθεί και εκπαιδευτεί, για να εφαρμόζει αποτελεσματικά αυτή την επιστήμη στην πράξη. Ο ρόλος του προπονητή είναι πολύ σοβαρός και κρύβει πολλές δυσκολίες, διότι έχει να κάνει με τον παράγοντα άνθρωπο, την υγεία του, τη σωματική του ακεραιότητα, όπου τίποτα δεν είναι σταθερό και σίγουρο. Συνεπώς, πρέπει να γνωρίζει καλά την επιστήμη της φυσικής αγωγής, της εργοφυσιολογίας, της ανατομίας, της αθλιατρικής, της βιοκινητικής, την ψυχολογία, την προπονητική. Στόχος, λοιπόν, του προπονητή, μέσω ενός σχεδιασμού προπόνησης, είναι να βελτιώσει την αντοχή, τη δύναμη, την ταχύτητα, την κινητικότητα, την ευκαμψία, δηλαδή, τις συντονιστικές ικανότητες, την τεχνική, την τακτική, να καθοδηγεί την προπόνηση και τους αγώνες.

Γι’ αυτό, λοιπόν, για όλους αυτούς τους λόγους, η θέση μας για τις σχολές προπονητών, είναι ότι πρέπει να καταργηθούν οι σχολές προπονητών της Γενικής Γραμματείας για όλες τις ειδικεύσεις και να καλλιεργούνται μαζικά από τα ΤΕΦΑΑ της χώρας, όπου, διαπιστωμένα και τεκμηριωμένα, από τα αρχεία του Υπουργείου Παιδείας Θρησκευμάτων και Αθλητισμού και των πανεπιστημίων της χώρας, δεν υπάρχει έλλειψη προπονητών.

Περιττό να αναφερθεί, ότι :

Πρώτον. Η λειτουργία Σχολών Προπονητών της Γενικής Γραμματείας σε μη προπονητικές ειδικεύσεις, όπως για παράδειγμα, άρση δραμιών, σωματικής διάπλασης και fitness, θεωρούμε ότι είναι παράνομες και καταχρηστικές.

Δεύτερον. Οι σχολές προπονητών σε ειδικεύσεις, όπου διαπιστωμένα υπάρχει έλλειψη προπονητών είτε γιατί η παραγωγικότητα των ΤΕΦΑΑ της χώρας είναι ανεπαρκής είτε γιατί τέτοια ειδίκευση δεν καλλιεργείται από τα πανεπιστημιακά τμήματα της χώρας, πρέπει να προσφέρονται από τα ΤΕΦΑΑ των ΑΕΙ, μέσω Προγραμμάτων Διά Βίου Εκπαίδευσης.

Τρίτον. Όλες οι σχολές προπονητών πρέπει να αναπτύσσονται κλιμακωτά σε επίπεδα, κατηγορία γ’, β’ και α’, να είναι συνολικής διάρκειας δύο ετών και οι πτυχιούχοι να φέρουν την αναγκαία παιδαγωγική επάρκεια.

Πάμε, τώρα, στις χρηματικές επιβραβεύσεις διακριθέντων αθλητών. Το σχέδιο νόμου προβλέπει επιβράβευση διορισμού στο δημόσιο, μόνο για αθλητές, που το ένα από τα δύο μετάλλια τους θα πρέπει να είναι σε αγώνισμα, που ανήκει στο πρόγραμμα των Ολυμπιακών Αγώνων. Με βάση την παρούσα διάταξη, γίνεται διάκριση των συμμετεχόντων σε αθλήματα, που δεν είναι στο ολυμπιακό πρόγραμμα, ενώ είναι εγκεκριμένα από την Ολυμπιακή Επιτροπή, δημιουργώντας συνθήκες επιλεκτικής και άνισης διάκρισης και κατά συνέπεια, αποκλεισμού αθλητών. Θα χαθεί το κίνητρο για τους αθλητές, με αποτέλεσμα ο χώρος να συρρικνωθεί. Η επιτυχία δύο μεταλλίων, σε μια παγκόσμια διοργάνωση ανδρών, γυναικών, είναι κάτι δύσκολο, που λίγοι το καταφέρνουν και θα πρέπει να επιβραβεύονται.

Είναι άδικο να θεωρείτε, ως εξαιρετική αγωνιστική διάκριση τους Ολυμπιονίκες, ως την 8η θέση - και σωστά λέμε εμείς - και στα προνόμια να επιβραβεύετε μόνον τους έξι πρώτους. Δεν συνάδει με τη Διεθνή Ολυμπιακή Επιτροπή, με την ΕΟΕ και το Ολυμπιακό Κίνημα, ο διαχωρισμός των Ολυμπιονικών. Πρέπει να τροποποιηθεί και να εναρμονιστεί με τη δική σας θεώρηση των Ολυμπιονικών, έως τους οκτώ πρώτους. Να ισχύει, βέβαια, αναδρομικά, για την περίοδο, που κάποιος στερήθηκε προνόμια, όταν είχε διάκριση, αλλά είχε αλλάξει ο νόμος με την απόσυρση των προνομίων.

Στα πλαίσια, λοιπόν, του σκοπού της προτεινόμενης διάταξης, δηλαδή, την επιβράβευση των αθλητών, που διακρίνονται σε διεθνείς αγώνες, θα μπορούσε να συμπληρωθεί η πρόβλεψη, ότι σε περίπτωση κατάκτησης 1ης έως 8ης θέσης για τους Ολυμπιακούς Αγώνες ή 1ης  έως 6ης θέσης για παγκόσμιο πρωτάθλημα ή ευρωπαϊκό πρωτάθλημα στις αθλητικές κατηγορίες ανδρών, γυναικών, νέων ανδρών, νέων γυναικών, εφήβων, νεανίδων, παίδων, κορασίδων, οι ως άνω διακριθέντες είτε σε ομαδικά είτε σε ατομικά αθλήματα, να δύνανται κατ’ εξαίρεση του αριθμού των εισακτέων, να εισάγονται στην τριτοβάθμια εκπαίδευση σε σχολή της επιλογής τους, χωρίς εξετάσεις και τούτο για δύο λόγους.

Η αύξηση των μόλις τριών θέσεων, που προτείναμε, σε σχέση με το ισχύον νομικό καθεστώς, πλην του γεγονότος ότι ίσχυε στο παρελθόν, μόνο ωφέλεια για την ελληνική κοινωνία θα έχει. Διότι, με τον τρόπο αυτόν, ενθαρρύνεται η ενασχόληση των νέων με τον αθλητισμό από μικρή ηλικία, επιβραβεύεται η ένταση της προσπάθειας, που απαιτεί ο πρωταθλητισμός. Είναι κίνητρο, που θα ωθήσει περισσότερους νέους να προτιμήσουν τον αθλητισμό και φυσικά να ξεκόψει τα παιδιά και την κοινωνία από τα κινητά, τα ηλεκτρονικά παιχνίδια, το τσιγάρο, τα ναρκωτικά, τη μικροπαραβατικότητα και τα λοιπά. Και τέλος, διότι, από αυτήν τη διάταξη δεν επιβαρύνεται ο Κρατικός Προϋπολογισμός.

Σχετικά με τις ρυθμίσεις αδειοδότησης και λειτουργίας των αθλητικών εγκαταστάσεων, θα συμφωνήσουμε με τον ΣΕΓΑΣ, σε πολλές παρατηρήσεις, προτάσεις, που κάνει. Μια πρώτη παρατήρηση, το σχέδιο νόμου, σε γενικές γραμμές, διαβαθμίζει, κατηγοριοποιεί τις αθλητικές εγκαταστάσεις, για να μπορεί να ξεφύγει από το σκόπελο των δανειοδοτήσεων και τα μαζικά λουκέτα, που επέβαλαν, τα προηγούμενα χρόνια, της συνολικής υποβάθμισης, υποχρηματοδότησης και συντήρησης.

Δεύτερον, υπάρχουν περιοχές της Ελλάδας, που έχουν σοβαρά προβλήματα και έχουν κάνει και ερώτηση, έχουμε κάνει μάλλον σαν Κ.Κ.Ε. ερώτηση. Αναφέρομαι, στην Κέρκυρα, στις Σέρρες, στο Ρέθυμνο και άλλες περιοχές.

Τι θα γίνει με τον Άγιο Κοσμά;

Υπόσχεση ήταν ότι πρώτα θα φτιαχτούν οι καινούργιες εγκαταστάσεις στο χώρο του Ελληνικού και μετά θα γίνει αποχώρηση. Σήμερα, τι έχουμε; Δεν έχει μπει ούτε τούβλο και ο Άγιος Κοσμάς, ξηλώθηκε.

Τι θα γίνει φέτος με το ΣΕΦ; Και αναφέρομαι στους εργαζόμενους. Έχετε ή δεν έχετε δεσμευτεί για τη διασφάλιση τους, σε περίπτωση παραχώρησης, γιατί για εκεί πάει η δουλειά από ό,τι βλέπουμε. Έχετε τοποθετηθεί βεβαίως, το γνωρίζω, ότι έχετε τοποθετηθεί.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Δεν θέλετε να δοθεί το ΣΕΦ, στον Ολυμπιακό;

**ΕΜΜΑΝΟΥΗΛ ΣΥΝΤΥΧΑΚΗΣ** **(Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ)»:** Επαναλαμβάνω.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Αυτό λέτε, αυτό λέτε τώρα.

**ΕΜΜΑΝΟΥΗΛ ΣΥΝΤΥΧΑΚΗΣ** (**Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Αναφέρομαι στην εργασιακή σχέση.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Καλά, εντάξει, εγώ αυτό κατάλαβα ότι δεν θέλετε δοθεί το ΣΕΦ, στον Ολυμπιακό, το κρατάω αυτό, γιατί ……

**ΕΜΜΑΝΟΥΗΛ ΣΥΝΤΥΧΑΚΗΣ** (**Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Αυτά τα λέτε εσείς,αυτά τα λέτε εσείς.Κάνετε ερώτημα και απαντάτε μόνος σας. Είμαι πολύ σαφής, αναφέρομαι στους εργαζόμενους και λέω ότι γνωρίζω πάρα πολύ καλά, το τι έχετε πει. Προτίθεστε να καταθέσετε και σχετική νομοθετική ρύθμιση γι’ αυτό το ζήτημα. Πότε θα την καταθέσετε; Δεν αναφέρθηκα εγώ στην ΚΑΕ Ολυμπιακός. Απλώς, γιατί δεν ήρθε σήμερα αυτή η ρύθμιση να λυθεί το εργασιακό ζήτημα, είναι πολύ συγκεκριμένο το ερώτημα, το οποίο σας κάνω. Ερώτημά σας κάνω, δεν παίρνω θέση, λοιπόν.

Επίσης, έχουμε να επισημάνουμε τα εξής, για το θέμα των αθλητικών εγκαταστάσεων. Για την ανάγκη παρουσίας γιατρού και ασθενοφόρου, σε μεγάλες αθλητικές εγκαταστάσεις, ενώ σε μικρές εγκαταστάσεις, τουλάχιστον, η παρουσία διασώστη και ασθενοφόρου, κατά τη διάρκεια των αγώνων, πλην εκείνων που διεξάγονται στη θάλασσα, όπου σε περιπτώσεις ανάγκης διακομιδής, επιλαμβάνεται το Ενιαίο Κέντρο Συντονισμού Έρευνας και Διάσωσης. Κατά τη λειτουργία όλων των αθλητικών εγκαταστάσεων, είναι απαραίτητη η παρουσία εξειδικευμένου προσωπικού και χορήγησης πρώτων βοηθειών.

Τώρα, σε αυτή τη διάταξη, που αφορά την Ομάδα Κ των Αθλητικών Εγκαταστάσεων, προβλέποντας επιχειρήσεις εκμίσθωσης γηπέδων υπαίθριες ή κλειστές εγκαταστάσεις, χωρίς θεατές, που χρησιμοποιούνται, αποκλειστικά για μίσθωση από ελεύθερα αθλούμενους πολίτες και δεν τελούνται σε αυτές αγώνες, προπονήσεις ή εκμάθηση αθλήματος. Τον δρόμο βέβαια, τον άνοιξε η κατάργηση είναι φανερό, σε προηγούμενη διάταξη.

Είναι φανερό, ότι η σημερινή συζητούμενη διάταξη είναι συνέχεια προηγούμενης, που προέβλεπε τη συστέγαση σωματείων, με εμπορικές επιχειρήσεις, ανοίγοντας το δρόμο σε επιχειρηματίες να βάλουν στο χέρι αθλητικές υποδομές για παροχή υπηρεσιών αθλητισμού και μάλιστα χωρίς να πρόκειται για αθλητικό σωματείο.

Όπως και τη μάστιγα της παραχώρησης των ΕΑΚ, των «Εθνικών Αθλητικών Κέντρων», δηλαδή, χώρων σε ιδιώτες για την προετοιμασία μαθητών για τα αγωνίσματα των πανελλαδικών των ειδικών κατηγοριών. Αναφέρομαι σε Στρατιωτικές Σχολές, Σώματα Ασφαλείας και τα λοιπά.

Το ζήτημα της βίας και κλείνω με αυτό. Υποτίθεται ότι η Κυβέρνηση, με τα διοικητικά μέτρα για την αντιμετώπιση της βίας, θα πατάξει τη βία στους αθλητικούς χώρους και τον στοιχηματισμό. Το ερώτημα είναι, γιατί μέχρι σήμερα δεν μπόρεσε ούτε αυτή η Κυβέρνηση, όπως και οι προηγούμενες, βέβαια, να αντιμετωπίσουν το φαινόμενο της «οπαδικής βίας» και το «στήσιμο των αγώνων»;

Επιχειρεί, μάταια, θα έλεγα η Κυβέρνηση να διαμορφώσει συνθήκες διαφάνειας στο στοιχηματισμό και στο στήσιμο αγώνων. Αφήνει άθικτο το καθεστώς του στοιχηματισμού και επί της ουσίας καλεί τον λύκο να φυλάει τα πρόβατα, όταν είναι γνωστές, κατά το παρελθόν, αυτές οι υπόγειες διαδρομές των στημένων αγώνων. Επικεντρώνεται, επίσης, μόνο σε ορισμένα ζητήματα για την αντιμετώπιση της βίας, όπως την επιβολή προστίμων σε αθλητικά σωματεία και ομοσπονδίες από το Ειδικό Σώμα Παρατηρητών της Διαρκούς επιτροπής, που δεν θα λύσουν το πρόβλημα. Αντίθετα, θα έρθουν να προσθέσουν ένα ακόμα μέτωπο αντιπαράθεσης, ανάμεσα στους ιδιοκτήτες των ΠΑΕ και των ΚΑΕ, για τον ορισμό τους και τον τρόπο λειτουργίας, κατά τη διεξαγωγή των αθλητικών συναντήσεων.

Η ολοένα και μεγαλύτερη αυστηροποίηση του νομοθετικού πλαισίου για σχετικά αδικήματα, όπως η αύξηση των κατώτατων ορίων των ποινών, για τη λειτουργία των αθλητικών λεσχών και άλλα, θεωρείται από την Κυβέρνηση κάτι ως πανάκεια, χωρίς να αντιμετωπίζει τη βία επί της ουσίας. Είναι η επιβεβαίωση της στήριξης, που παρέχει η πολιτική εξουσία και το κράτος στους μεγαλοεπιχειρηματίες. Τη βία, βεβαίως, κανείς δεν τη θέλει, γι’ αυτό, άλλωστε, φορέσαμε και τα μπλουζάκια μας, σήμερα εδώ, αλλά έχει και μια δόση υποκρισίας όλο αυτό. Η βία και μέσα και έξω από τα γήπεδα αποτελεί την αντανάκλαση της βίας και της εκμετάλλευσης στην κοινωνία, που ζούμε, την κοινωνία της αδικίας, της ανεργίας, του κοινωνικού αποκλεισμού, της καταπίεσης, που δέχεται καθημερινά ο νέος μιας λαϊκής οικογένειας στους χώρους δουλειάς, στην εκπαίδευση, σε όλους τους τομείς της κοινωνικής ζωής, τομείς, που οι περισσότεροι λειτουργούν, με βάση το κέρδος και ελέγχονται από μεγαλοεπιχειρηματίες. Γι’ αυτό και εμείς λέμε, ότι ο αθλητισμός είναι δημόσιο κοινωνικό αγαθό και δεν μπορεί να μπει σε μία λογική κέρδους. Χρειάζεται να καταργηθεί ο επαγγελματικός αθλητισμός, η κάθε του μορφή και να κοπεί ο ομφάλιος λώρος με τους επιχειρηματίες, τους χορηγούς και να εδραιωθεί και να στηριχθεί ο μαζικός ερασιτεχνικός αθλητισμός.

Εμείς δεν θέλουμε προτάσεις αθλητισμού υπερανθρώπων, αλλά αθλητισμό ανθρώπων, που είναι υγιείς στο σώμα και στο μυαλό και να είναι και αγωνιστές των ιδανικών της αλληλεγγύης. Πιστεύουμε, λοιπόν, στην ευρύτερη αξία της φυσικής αγωγής και του αθλητισμού, που βοηθούν τον άνθρωπο να ενταχθεί στην κοινωνία. Γι’ αυτό, λοιπόν, δίνουμε τη μάχη σε όλα τα επίπεδα και μέσα και έξω από τη Βουλή, ώστε πραγματικά ο αθλητισμός να μην αποτελεί πολυτέλεια, αλλά να είναι δικαίωμα για όλο το λαό και να έχει την πρόσβαση σε όλους τους αθλητικούς χώρους δωρεάν. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Το λόγο έχει ο κ. Κωνσταντίνος Μπούμπας από την «Ελληνική Λύση - Κυριάκος Βελόπουλος».

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ»):** Κύριε Υπουργέ, κυρίες και κύριοι συνάδελφοι, μία ακόμη κίνηση νομοθετικού εγχειρήματος σε ό,τι αφορά τον αθλητισμό, σε σύντομο χρονικό διάστημα. Έχουμε εκφράσει και θα εκφράσουμε απορίες και ερωτηματικά σε αρκετά άρθρα. Καταρχάς, για μία ακόμη φορά, να πούμε, ότι η διαβούλευση έπρεπε να είναι μεγαλύτερη σε χρονικό διάστημα, να μην είναι, δηλαδή, με αυτά όλα τα άρθρα, μέχρι τις 7 Ιανουαρίου, κατά την περίοδο των γιορτών, για να μπορούν να ακουστούν περισσότερες απόψεις και να υπάρχει ένας πλουραλισμός απόψεων.

Σε ό,τι αφορά τον μηχανοκίνητο αθλητισμό, δεν μας ικανοποιεί, σε καμία περίπτωση, αυτό το οποίο πάτε να νομοθετήσετε. Δεν μπορεί μέλη διοικητικών συμβουλίων να είναι συνάμα και διαιτητές. Δεν συνάδει απέναντι στο αθλητικό ιδεώδες και δη στον μηχανοκίνητο αθλητισμό, για να υπάρχει μια αμεροληψία και μια δικαιοσύνη. Αυτό έχουν εκφράσει οι αθλητές του μηχανοκίνητου αθλητισμού, οι οποίοι δεν εκλήθησαν. Έπρεπε να είναι εδώ να τους ακούσουμε. Έχουν αντιρρήσεις, έχουν ενστάσεις, πολλά τα δημοσιεύματα. Παράδειγμα το Ράλι Ακρόπολις και τα πολλά εκατομμύρια, που δίδονται σε αυτό, από το δημόσιο ταμείο και ποιοι τα διαχειρίζονται, να μας βάλει σε σκέψεις, γιατί θα το ξαναπώ ότι ο μηχανοκίνητος αθλητισμός έχει και το μεγαλύτερο εμπορικό κέρδος, ξεπερνάει και το ποδόσφαιρο, παγκοσμίως. Εγώ είχα προτείνει από ένα αυτοκινητοδρόμιο, που έχουμε στις Σέρρες, πρότυπο εν Ελλάδι, να έρθουν εδώ να θέσουν κάποια ζητήματα, που σχετίζονται και με τη λειτουργία του μηχανοκίνητου αθλητισμού. Θα μπορούσαμε να αδράξουμε την ευκαιρία για να τα ακούσουμε. Δυστυχώς, δεν έγινε αποδεκτό. Από εκεί και πέρα, από τους φορείς δεν ικανοποιηθήκαμε και από την Πρόεδρο σε ό,τι αφορά την Ομοσπονδία, αυτό το ζήτημα, που τίθεται για τα μέλη των διοικητικών συμβουλίων, που παράλληλα είναι έμποροι ειδών αυτοκινήτου. Κάτι ανάλογο έχει γίνει και στους συνεταιρισμούς και το έφερα ως παράδειγμα.

 Δεν μας διαβεβαιώνει, σε καμία περίπτωση, αυτό που έλεγε η κυρία Ψαρράκου, ότι δεν θα πάμε από το μαγαζί του να ψωνίσουμε, να αγοράσουμε. Δεν γίνεται αυτό. Κατ’ αρχάς, θα έχει αναπτύξει διαπροσωπικές σχέσεις εκ του σύνεγγυς, μέσα στην Επιτροπή και ό,τι αυτό συνεπάγεται.

Ορισμένες ρυθμίσεις δίνουν κάποιες υπερβολικές αρμοδιότητες σε κεντρικούς φορείς, Υπουργούς, χωρίς επαρκή λογοδοσία, όπως η υποχρέωση των παρόχων στοιχήματος να ειδοποιούν άμεσα την πλατφόρμα για ύποπτα ή παράτυπα στοιχήματα, για την καταπολέμηση της διαφθοράς των αρνητικών αποτελεσμάτων. Αυτό, όμως, για εμάς δημιουργεί κινδύνους για αδιαφανείς διαδικασίες και ευνοιοκρατία. Είναι απαραίτητο να ενισχυθεί ο ρόλος από τους ανεξάρτητους ελεγκτικούς μηχανισμούς. Να απλωθεί ο ελεγκτικός «τραχανάς», δηλαδή, εκεί για να υπάρχει διασφάλιση και πάνω απ’ όλα αξιοκρατία, διαφάνεια, αλλά ένας ουσιαστικός έλεγχος.

Οι τροποποιήσεις τώρα στην έννοια του οικονομικού ανταλλάγματος αντί του μισθώματος και η ανάγκη αξιοποίησης των αθλητικών εγκαταστάσεων, οι οποίες υφίστανται τις συνέπειες της έλλειψης των απαιτούμενων πόρων για τη συντήρηση και την εύρυθμη λειτουργία τους, με τη δυνατότητα συμψηφισμού του κόστους των απαιτούμενων παρεμβάσεων επί των εγκαταστάσεων, με οποιοδήποτε οφειλόμενο από αθλητική ανώνυμη εταιρεία οικονομικό αντάλλαγμα, θα πρέπει να εφαρμοστούν, με μεγάλη προσοχή. Προκειμένου, κατ’ αρχάς, να διασφαλιστεί ότι δεν θα υπάρξουν καταχρήσεις ή αυθαίρετες πρακτικές από τις ανώνυμες εταιρείες και ότι οι δημόσιοι φορείς, που διαχειρίζονται τις αθλητικές εγκαταστάσεις, θα προστατευτούν από την αθέτηση των όρων των συμβάσεων.

Οι διατάξεις, όμως, που καθορίζονται, με αποφάσεις υπουργών και κατά παρέκκλιση διατάξεων, είναι ύποπτες, ως και επικίνδυνες. Δεν λείπουν οι κατά παρέκκλιση διατάξεις, όπως η αποπληρωμή οφειλόμενων αποζημιώσεων, λόγω παραχθεισών υπηρεσιών των μελών του Ανωτάτου Συμβουλίου Επίλυσης Αθλητικών Διαφορών. Η απόφαση να καλυφθούν αυτές οι οφειλές, με την παρέκκλιση από τις κανονικές διαδικασίες, φανερώνει τον κίνδυνο να επαναληφθούν παρόμοιες καθυστερήσεις ή ελλείψεις στην αποπληρωμή άλλων απαραίτητων δαπανών στον τομέα του αθλητισμού και της παιδείας, αν θέλετε.

Δεν λείπουν επίσης και αυτές οι ύποπτες διατάξεις, που αφορούν τη διαχείριση αθλητικών εγκαταστάσεων, όπως είναι το άρθρο 32, που μπορεί να οδηγήσουν σε εκχώρηση τους σε ιδιώτες, χωρίς επαρκείς εγγυήσεις, για τη διατήρηση, πάνω από όλα, του δημόσιου χαρακτήρα τους. Αυτό θα επιβαρύνει οικονομικά τους πολίτες και θα περιορίσει την πρόσβαση, αν θέλετε, στα αθλητικά δρώμενα, τα οποία πρέπει να είναι ανεξαιρέτως για όλους.

Η παράταση τώρα του ακατάσχετου της χρηματοδότησης αθλητικών ομάδων και της επιχορήγησης των ειδικών επιτροπών του άρθρου 53 του ν.2725/99 από τα φορολογικά έσοδα τυχερών παιγνίων δημιουργεί ορισμένα ερωτήματα σε ό,τι αφορά τη γενικότερη διαχείριση των δημοσίων χρημάτων, αλλά και την ισότητα, απέναντι στους υπόλοιπους φορείς, που, ενδεχομένως, βρίσκονται σε μία αντίστοιχη οικονομική κατάσταση.

Υπάρχει κίνδυνος οι προβλέψεις για χρηματοδοτήσεις και επιχορηγήσεις να γίνουν ένα εργαλείο εξυπηρέτησης ιδιωτικών καθαρά συμφερόντων. Οποιαδήποτε ενίσχυση πρέπει να συνοδεύεται από αυστηρούς μηχανισμούς ελέγχου, ώστε να αποφεύγονται φαινόμενα διασπάθισης δημοσίου χρήματος ή φωτογραφικές ρυθμίσεις. Δεν φαίνεται το σύνολο του νομοσχεδίου να αντιμετωπίζει θα λέγαμε, σε βάθος τη βία. Ότι έγιναν κάποιες κινήσεις δεν θα το αμφισβητήσουμε. Ότι πρέπει, όμως, να εμβαθύνουμε στο θέμα της βίας σε αυτό, που είπαμε και στις προηγούμενες επιτροπές και μέσα από κάποιες ομάδες, που πρέπει να συσταθούν, γονέων, γιατί και από εκεί ξεκινούν ομάδες επίσης, που θα πρέπει να έχει ενεργό συμμετοχή στη βία η τοπική αυτοδιοίκηση, που γνωρίζει πρόσωπα, καταστάσεις, ιδιαιτερότητες της ευρύτερης περιοχής.

Σε ό,τι αφορά τη μετακίνηση των οπαδών, δεν είναι πανάκεια να καταργούμε κάθε μετακίνηση οπαδών. Είναι ξέρετε η εύκολη λύση, αλλά κάποια στιγμή οι οργανωμένοι οπαδοί κάνουν και αυτοί το απαιτούμενο κλίμα και μπορούν να ελεγχθούν. Μπορούν να ελεγχθούν, διότι με το ίδιο καθεστώς έρχονται με μεμονωμένα Ι.Χ. αρκετά άτομα. Πιστεύουμε ότι είναι ευκολότερο να ελέγξεις, κύριε Υπουργέ, λεωφορεία σε κομβόι, από πλευράς αστυνόμευσης, παρά να ελέγχεις διασκορπισμένα 200 Ι.Χ., όπως είναι και στο γήπεδο του Πανσερραϊκού, όταν παίζει με τις λεγόμενες μεγάλες ομάδες, κατά πόσο ήρθαν αυτά τα άτομα και γεμίζει πλέον και με φιλάθλους από την άλλη ομάδα το γήπεδο. Άρα, λοιπόν, δεν είναι πανάκεια.

 Καλύτερα να οργανώσουμε μία σωστή μετακίνηση οπαδών, όπως θα έπρεπε, παρά να παίρνουμε αυτές τις εύκολες λύσεις, οι οποίες έχουν στερήσει και τις τοπικές κοινωνίες από αρκετά έσοδα. Άλλο να έρθουν οι «οργανωμένοι» και να μπορούν να ελεγχθούν, γιατί δεν μπορούμε συνέχεια να λέμε, αφού δεν μπορούμε να τους ελέγξουμε, τους απαγορεύουμε. Και εδώ έχουμε δει ότι σε ευρωπαϊκές διοργανώσεις, ακόμα και στον τελικό, που έπαιζε ο Ολυμπιακός, τότε μετακινήθηκαν φίλαθλοι σωρηδόν. Δεν ήταν οργανωμένη μετακίνηση; Μη βλέπουμε ότι στην Ευρώπη θα είμαστε αλλιώς και στην Ελλάδα θα είμαστε αλλιώς. Σήμερα, πολλά επαρχιακά γήπεδα έχουν γεμίσει με φιλάθλους των λεγόμενων μεγάλων ομάδων. Πώς μετακινήθηκαν αυτοί; Άρα, λοιπόν, η μετακίνηση πάλι γίνεται.

Στο άρθρο 16, κατά κύριο λόγο, ξεκαθαρίζεται ότι οι αθλητικές εγκαταστάσεις, που υπάγονται σε υπαίθριες μεγάλες εγκαταστάσεις, που είναι διαμορφωμένες στο φυσικό περιβάλλον. Εδώ κινείται προς τη σωστή κατεύθυνση, αλλά πρέπει να αναφερθεί ξεκάθαρα και η αρμοδιότητα του κάθε μέλους, ως προς τους ελέγχους, που θα διενεργούνται, ώστε να μη γίνονται αυθαίρετες κινήσεις και κατάχρηση εξουσίας.

Στο άρθρο 17, που ασχολείται με τη θεσμική ενίσχυση της ήδη ισχύουσας σε ρύθμιση για τη μετατροπή ενός πρωταθλήματος σε οργανωμένη επαγγελματική διοργάνωση. Υπάρχει λογική βάση, αλλά επειδή έως τώρα αυτό όλο το πλαίσιο λειτουργίας των Σωματείων ήταν θολό, οφείλει να ρυθμιστεί σε απόλυτο βαθμό η σύσταση, η οργάνωση και λειτουργία του Σωματείου Αθλητών ανά άθλημα, ώστε να υπάρχει ένα ξεκάθαρο πλαίσιο λειτουργίας.

Στο άρθρο 18, που τονίζει ότι για την έκδοση ενός ετήσιου πιστοποιητικού της Επιτροπής Επαγγελματικού Αθλητισμού, το όλο εγχείρημα είναι ζωτικής σημασίας, για να υπάρχει μία κοινωνική ευαισθητοποίηση. Όμως, η καθυστέρηση αυτής της εμφάνισης θα πρέπει να μας προβληματίσει. Θα πρέπει να μας προβληματίζει, προκειμένου να έχουμε μία καλύτερη κοινωνικοποίηση, γύρω από τον αθλητισμό. Για την καλή λειτουργία και την πρόσβαση και παραμονή Ατόμων με Αναπηρία κρίνεται αναγκαία η αναγνώριση των ατόμων αυτών με αναπηρία και η αναγνώριση της δυνατότητας διαπίστωσης της συνδρομής όλων των απαιτούμενων προϋποθέσεων και από την αρμόδια υπηρεσία πολεοδομίας ή ελεγκτές δόμησης. Έπρεπε ήδη να έχει γίνει. Είναι πραγματικά ζωτικής σημασίας.

Αυτό, στο άρθρο 19, που επεκτείνει τη δυνατότητα διενέργειας πρωτοβάθμιου και δευτεροβάθμιου σεισμικού ελέγχου από το Τεχνικό Επιμελητήριο Ελλάδος, που το ακούσαμε και στη διαβούλευση και στις αθλητικές εγκαταστάσεις, υπό την εποπτεία του Οργανισμού Αντισεισμικού Σχεδιασμού και Προστασίας, θεωρείται ότι είναι διαδικαστικού χαρακτήρα. Γίνεται μια κίνηση περαιτέρω, αλλά αυτό που τόνισα και στις προηγούμενες συνεδριάσεις της Επιτροπής είναι ότι να έχουμε, κύριε Υπουργέ, στατιστικά στοιχεία, που θα λένε για να τα γνωρίζουμε και εμείς οι βουλευτές όλων ανεξαρτήτως των Κομμάτων, πόσες αθλητικές εγκαταστάσεις εν Ελλάδι έχουν, αυτή τη στιγμή, πρόβλημα στεγανότητας και στατικότητας.

Υπάρχουν γυμναστήρια, που στάζουν νερά, τα οποία δεν αερίζονται, επαρκώς, πεπαλαιωμένες εγκαταστάσεις και βγάζουν πρωταθλητές. Καλό η βράβευση των αθλητών, που διαπρέπουν στους Ολυμπιακούς Αγώνες - θα συμφωνήσουμε εκεί που ανοίγουν οι θέσεις επιβράβευσης των αθλητών, που με το εθνόσημο μάς έκαναν υπερήφανους - θα πρέπει να δούμε, όμως, σε ποιες εγκαταστάσεις αυτοί οι άνθρωποι διέπρεψαν και έφεραν μετάλλια και μας έβγαλαν ασπροπρόσωπους και τίμησαν τη γαλανόλευκη. Το να τους τιμήσουμε εμείς οικονομικά ή με κάποιες θέσεις διορισμού σαφώς και είμαστε θετικοί. Πάλι θα δικαιωθούν κάποιοι όσο και να θέλουμε να επιμηκύνουμε τη λίστα των διακριθέντων και βραβευμένων αθλητών, θα πρέπει, όμως, επί της ουσίας να δούμε τις αθλητικές εγκαταστάσεις.

Σε ό, τι αφορά τα νησιά κάτω των 3.100 κατοίκων, που ο καθηγητής Φυσικής Αγωγής θα μπορεί να είναι συνάμα, με μια σύμβαση που θα υπογραφεί και προπονητής ενός τοπικού σωματείου, δεν είναι το ιδεατό, αλλά είναι μια λύση. Το ιδεατό θα ήταν να υπάρχει προπονητής, με αντίστοιχη εκπαίδευση στο άθλημα, που ασχολείται ένα νησί. Δηλαδή, ένα νησί μπορεί να έχει μια ποδοσφαιρική ομάδα, αλλά ο καθηγητής Φυσικής Αγωγής είναι εξειδικευμένος στο βόλεϊ. Δεν θα μπορεί να την καλύψει. Θα την καλύψει εν μέρει, ως καθηγητής Φυσικής Αγωγής, που έχει γενικές γνώσεις και αν αγαπάει και το ποδόσφαιρο, έχει καλώς. Μπορεί, όμως, να μη γνωρίζει, το αντίθετο, να έχει μία ομάδα βόλεϊ το νησί, αλλά έστω είναι κάτι κι αυτό, προκειμένου να μη μείνει ακέφαλο το αθλητικό σωματείο για να μπορέσει να κρατήσει τους λιγοστούς κατοίκους.

Η Ψηφιακή Κάρτα του Αθλητή είναι καλή και για ό,τι σχετίζεται με την ασφάλεια και την υγεία των αθλητών, θα συμφωνήσουμε, όπως και για τον απινιδωτή που πρέπει να υπάρχει σε πολλές αθλητικές εγκαταστάσεις.

Έχω εργαστεί πέρα από δημοσιογράφος και σε ομάδα διάσωσης ιδιωτικής εταιρείας και γνωρίζω πόσο σημαντικό μπορεί να είναι, πριν χρόνια και αυτό που λέγατε, κύριε Υπουργέ, στη διαβούλευση, στις προηγούμενες συνεδριάσεις, ότι δεν θα πρέπει να θεωρούνται τα βιβλία και ότι θα μπούμε σε ψηφιοποιημένα βιβλία, εμείς έχουμε παρατηρήσει ότι δεν θα επιλύσει ούτε το πρόβλημα της γραφειοκρατίας ούτε θα απαλύνει από φόρτο επιπρόσθετο τα Αθλητικά Σωματεία. Πάλι, θα πρέπει να τηρούν ψηφιοποιημένα βιβλία, πάλι θα πρέπει να κάνουν αυτές τις γραφειοκρατικές κινήσεις και ό,τι αυτό συνεπάγεται. Δηλαδή, πάλι θα υπάρχουν γραφειοκρατικές αγκυλώσεις, απλά αλλάζουν μορφή τώρα και γίνονται στο «know-how» ψηφιοποιημένες.

Σε ό,τι αφορά τους προπονητές, επιλύεται ένα κοινωνικό πρόβλημα. Υπάρχουν προπονητές, που έχουν την εμπειρία. Μάλιστα, έκανα μία συζήτηση με ένα δάσκαλο του τζούντο, τον φίλο μου, τον Μιχάλη Κουρτίδη από τη Δράμα, άλλοι δεν έχουν πτυχία Λυκείου αυτή τη στιγμή, έχουν όμως την εμπειρία να είναι προπονητές. Αυτό είναι καλό, επιλύει ένα σημαντικό κοινωνικό πρόβλημα, γιατί μόνο με την εμπειρία, που έχουν από μια σωρεία αγώνων στην πλάτη τους σε ελληνικό και επίπεδο εξωτερικού, θα ήταν καλό να το αποκαταστήσουμε.

Εν ολίγοις, όμως, έχουμε τις ενστάσεις μας, εγείρονται πολλά ερωτηματικά.

Για το θέμα της βίας, είπαμε ότι θέλουμε πάρα πολύ να σκύψουμε στο πρόβλημα και έβαλα και το ζήτημα των ψυχολόγων, γιατί πρέπει να υπάρχει πέρα από την ψυχολογική στήριξη των θυμάτων, ψυχολογία για να προλαβαίνουμε το κακό. Πάντα θα υπάρχει βία, ας μην είμαστε αιθεροβάμονες, όπως και για το ντόπινγκ, πρώτα προηγείται το ντόπινγκ και μετά το αντιντόπινγκ. Πάντα, έτσι πάνε αυτά. Πρέπει να γίνουν ουσιαστικές προσπάθειες, γιατί πιστεύω ότι δεν είναι πανάκεια αυτό.

Πάλι, είναι ένα επιδερμικό νομοσχέδιο, το οποίο έρχεται πάρα πολύ γρήγορα, μέσα στις γιορτές. Υπάρχουν και θετικά σημεία, τα οποία, τα έχουμε αξιολογήσει. Δεν θέλουμε να είμαστε στείρα Αντιπολίτευση, αλλά να είμαστε ουσιαστικοί, για να βοηθήσουμε τον αθλητισμό, που είναι χρέος όλων, ανεξαρτήτως της ιδεολογικής και κομματικής πλεύσης, γιατί αφορά τόσο εμάς όσο και τις επόμενες γενεές.

Σας ευχαριστώ, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Μπούμπα.

Το λόγο έχει ο Ειδικός Αγορητής της Κ.Ο. «Νέα Αριστερά», κ. Χουσεΐν Ζεμπέκ.

**ΧΟΥΣΕΪΝ ΖΕΙΜΠΕΚ (Ειδικός Αγορητής της Κ.Ο. «Νέα Αριστερά»):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πιστεύουμε ότι είναι πολύ κρίμα να χάνονται ζωές, ειδικά νέων ανθρώπων, συνήθως, έξω από τα γήπεδα. Για μας ο αγώνας παίζεται μέσα στο γήπεδο και τελειώνει εκεί. Ο αθλητισμός πρέπει να είναι γιορτή. Γι’ αυτό λέμε «όχι στη βία» και πρέπει ο αθλητισμός να ενώνει.

Κύριε Υπουργέ, συνεχίζετε να νομοθετείτε, με συνδικαλιστικό τρόπο, φέρνοντας σε ένα άρθρο θετικές και απαράδεκτες μαζί διατάξεις, ώστε να μην υπάρχει η δυνατότητα από την Αντιπολίτευση να ψηφίσει τα θετικά και να καταψηφίσει ό,τι διαφωνεί.

Στη πρώτη συνεδρίαση, σας είπαμε ότι απουσιάζουν τα μεγάλα και πραγματικά προβλήματα του αθλητισμού.

Ποια είναι αυτά, που ταλανίζουν σήμερα το αθλητικό κίνημα;

Αρχικά, θα επέλεγα την απίστευτη γραφειοκρατία και τον ασφυκτικό έλεγχο, που ασκείται στη νομιμοποίηση των σωματείων, μέσα από το σύστημα εγγραφής «e-KOUROS», προκειμένου να λάβουν ειδική αθλητική αναγνώριση και, κατ’ επέκταση, δυνατότητα συμμετοχής στη διοίκηση, στα πρωταθλήματα και τις επιχορηγήσεις επί ποινή διαγραφής.

Στην πρώτη συνεδρίαση, αναφέρατε ότι η χρηματοδότηση προς τον αθλητικό αθλητισμό έχει αυξηθεί στα 260%. Το γεγονός ότι 6.500 σωματεία λαμβάνουν επιχορηγήσεις κάτω των 2.000 ευρώ δεν το θεωρούμε ότι είναι ικανοποιητικό.

Το γεγονός ότι από τα χρήματα, που λαμβάνει το κράτος, μέσω της φορολόγησης σημαντικών εταιρειών, η μερίδα του λέοντος επιστρέφει στις αθλητικές Α.Ε.. Στον αθλητισμό παράγεται μεγάλος πλούτος και από αυτόν μοιράζονται πολλά στους λίγους και λίγα στους πολλούς.

Το δεύτερο μεγάλο πρόβλημα είναι η συντήρηση, ο εκσυγχρονισμός και ο εξωραϊσμός των αθλητικών εγκαταστάσεων, σε όλη τη χώρα, εθνικών και περιφερειακών αρμοδιότητας Ο.Τ.Α. και φυσικά ούτε λέξη για κατασκευή νέων αθλητικών εγκαταστάσεων.

Η ενίσχυση του ερασιτεχνικού αθλητισμού, η εξυγίανσή του και τα κίνητρα ανάπτυξης έχουν αφεθεί σε ένα σύστημα, που πηγαίνει μόνο του, χωρίς σχέδιο και σύνδεση μεταξύ τους.

Ο ερασιτεχνικός αθλητισμός είναι η βάση του αθλητικού οικοδομήματος χρόνια τώρα και αυτό συμβαίνει και παγκοσμίως, αποτελεί τον αιμοδότη του αθλητισμού και είναι αυτός, που προετοιμάζει κάθε είδους διάκριση και επιτυχία, ατομική και ομαδική. Ο ερασιτεχνικός αθλητισμός θέλει στήριξη, υποδομές, χρηματοδότηση και ενίσχυση, δεν θέλει έλεγχο, απειλές, αυταρχισμό και περιορισμούς. Δυστυχώς, επιλέξατε το δεύτερο.

Ας έρθουμε τώρα στα άρθρα του νομοσχεδίου.

Στο άρθρο 3, μπαίνετε φουριόζοι. Στην παράγραφο 4, εισάγετε εξαιρέσεις και αίρετε ασυμβίβαστα, που είναι θεμελιακά, για να υπάρχει ουσιώδης διαφάνεια και αμεροληψία στα αθλητικά δρώμενα. Με το πρόσχημα της μη ύπαρξης κριτών και διαιτητών σε ένα νέο άθλημα, όπως η Εδαφοσφαίριση, δίνετε το δικαίωμα σε κριτές και διαιτητές να είναι μέλη σε σωματεία και διοικήσεις.

Ομοίως, στην παράγραφο 6, αίρεται το ασυμβίβαστο αθλητή - μέλους Σωματείου και μέλους της Διοίκησης του Σωματείου για την Εδαφοσφαίριση και τα ηλεκτρονικά σπορ.

Στην παράγραφο 7, δίνετε το δικαίωμα σε εμπόρους να είναι όχι μόνο μέλη, αλλά να διοικούν κιόλας Σωματεία και Ομοσπονδίες στο Μηχανοκίνητο Αθλητισμό.

Με τη θέσπιση του ασυμβίβαστου αθλητή και παράγοντα, διαιτητή, κριτή, παράγοντα και εμπόρου παράγοντα, καταρρίπτετε κάθε αρχή του αθλητικού δικαίου, παραβιάζετε την αρχή της ισότητας και κουρελιάζετε κάθε έννοια του ευ αγωνίζεσθαι.

Ηθελημένα ή αθέλητα, κύριε Υπουργέ, εδραιώνετε νομοθετικά τον πλήρη έλεγχο του μηχανοκίνητου αθλητισμού από μία ομάδα εμπόρων αυτοκινήτων, μηχανών, καρτ, ανταλλακτικών συνεργείων και αξεσουάρ. Στην ουσία, στήνετε καρτέρι στο μηχανοκίνητο αθλητισμό, στήνετε μια τεράστια μπίζνα, το είδαμε και σήμερα στη Βουλή.

Αντί η κάθε ομοσπονδία να καταθέτει ένα μεσοπρόθεσμο σχέδιο ανάπτυξης για να αντιμετωπίσει τα όποια προβλήματα, αλλά και για να αυξήσει στους αθλητές τις υποδομές, εσείς μόνο και μόνο, επειδή σας το είπαν αυτοί που το ζητούν. Πρόκειται για τον πλήρη ευτελισμό της πολιτικής.

Με την άρση ασυμβίβαστου, έχουμε, ήδη, συμπληρώσει 18 ομοσπονδίες το αντίθετο του συνόλου, δηλαδή, έχει άλλο αθλητικό δίκαιο.

Στο άρθρο 4, σύσσωμη η Αντιπολίτευση έχει επισημάνει την πληθώρα αχρείαστης γραφειοκρατίας, που είχε φορτωθεί στο αθλητικό σωματείο. Τώρα, όλοι κατανοούν το αυτονόητο και το αποποιείτε στα απολύτως αναγκαία.

Σωστή είναι επίσης και η διάταξη, που δίνει τη δυνατότητα τήρησης ηλεκτρονικών βιβλίων, που εφαρμόζεται πλέον και σε φορείς της Γενικής Κυβέρνησης, καθώς και η κατάθεση στοιχείων στην πλατφόρμα «e-KOUROS».

Στο άρθρο 5, στο υφιστάμενο νομικό πλαίσιο, ενώ ορίζεται ότι ως αθλητικό σωματείο νοείται το σωματείο, που έχει την προβλεπόμενη ειδική αθλητική αναγνώριση και έχει εγγραφεί στο ηλεκτρονικό μητρώο αθλητικών σωματείων του άρθρου 142 του νόμου 4714/2020, εντούτοις ρυθμίζονται οι συνέπειες μόνο της μη λήψης της ειδικής αθλητικής αναγνώρισης και όχι αυτές της μη εγγραφής του σωματείου στο οικείο ηλεκτρονικό μητρώο. Πρόκειται για δικανική παράλειψη του νόμου, η οποία διορθώνεται, με την προσθήκη της προτεινόμενης ρύθμισης, αλλά με αυταρχικό τρόπο.

Ορθά, δίνεται η δυνατότητα σε ένα νέο ή ανενεργό σωματείο να εγγραφεί στην οικεία ομοσπονδία και να συμμετάσχει σε πρωταθλήματα των τοπικών ενώσεων πλην αυτών της πανελλαδικής εμβέλειας για δύο έτη, χωρίς να έχει λάβει την ειδική αθλητική αναγνώριση και μη εγγραφή στο μητρώο της Γενικής Γραμματείας Αθλητισμού.

Αν στα δύο αυτά χρόνια δεν έχει ως άνω τακτοποιηθεί, τότε διαγράφεται οριστικώς από τους πίνακες των σωματείων.

Γιατί όμως ένα σωματείο, που έχει δραστηριότητα και αν δεν καταφέρει να συγκεντρώσει όλα όσα προβλέπει ο νόμος, θα πρέπει να διαγραφεί;

Ας δίνατε ένα περιθώριο μεγαλύτερο ή ας επιβληθεί κάποια άλλη ποινή, παραδείγματος χάριν, ο αποκλεισμός μίας αγωνιστικής περιόδου.

Γιατί υποχρεωτικά διαγράφεται;

Τι θα συμβεί στα μικρά χωριά με τα χιλιάδες ποδοσφαιρικά σωματεία;

Στο άρθρο 7, επιλέξατε να αντιμετωπίσετε το πρόβλημα της σεξουαλικής παρενόχλησης, κακοποίησης και bulling, με μια 12μελή Επιτροπή, υπό τον βαρύγδουπο τίτλο «Διαρκής Επιτροπή Ασφάλειας και Ευημερίας στον Αθλητισμό». Το γεγονός μόνο ότι εμπλέκονται έξι Υπουργεία και άλλες τόσες υπηρεσίες την καθιστά δυσκίνητη. Το θέμα αυτό είναι εξαιρετικά σύνθετο και απαιτεί σχεδιασμό και άμεσα μεσοπρόθεσμα και μακροπρόθεσμα μέτρα. Εμπλέκεται τόσο η οικογένεια όσο και το σχολείο, τα πανεπιστήμια και κοινωνικοί φορείς.

Μακάρι να βγούμε ψεύτες, αλλά ο λαός μας λέει, ότι όταν δεν θες ή δεν μπορείς να κάνεις κάτι, φτιάξε μια Επιτροπή, για να μην κάνεις τίποτα.

Στο άρθρο 8, υποχρεώνονται οι Ομοσπονδίες να προσλάβουν επαγγελματία ψυχολόγο ή κοινωνικό λειτουργό ή πτυχιούχο Φυσικής Αγωγής με μεταπτυχιακό στην κλινική ψυχολογία, που θα αναλάβει τη θέση του υπεύθυνου ασφαλείας και ευημερίας των αθλητών. Και αυτή η ρύθμιση είναι ημιτελής, αφού παραπέμπει σε εξοντωτική διάταξη ρύθμισης των λεπτομερειών σε ΚΥΑ.

Το μέτρο αυτό θα επιβαρύνει τον προϋπολογισμό των ομοσπονδιών κατά 15.000 – 20.000 ευρώ, χωρίς να υπάρχει σχετική μέριμνα από το Υπουργείο.

Πρόκειται μεν για σωστό μέτρο, αλλά έτσι όπως νομοθετήθηκε, να δούμε, αν θα είναι άμεσα εφαρμόσιμο.

Στο άρθρο 9, η παράγραφος 7 προβλέπει την εξομοίωση των προπονητών, που εργάζονται στον αθλητισμό Ατόμων με Αναπηρία με τα δικαιώματα και προνόμια των συναδέλφων τους, που εργάζονται με αρτιμελείς αθλητές.

Πρόκειται για μία ακόμη αδικία, που έχει δημιουργηθεί. Σωστά, θα αποκατασταθεί με την παρούσα διάταξη.

Στην παράγραφο 2 του άρθρου 9, επιχειρείτε να αποκαταστήσετε εμπειρικούς προπονητές ποδοσφαίρου, χωρίς απολυτήριο λυκείου, που είχαν άδεια ασκήσεως επαγγέλματος UEFA C και βρέθηκαν εκτός αγοράς εργασίας. Στην πραγματικότητα, επαναφέρετε προπονητές 15 ημερών σεμιναρίων, σε βάρος των πτυχιούχων προπονητών ποδοσφαίρου, που ισοτιμείται και το πτυχίο τους από UEFA Α σε UEFA Β. Ελπίζω να γνωρίζετε, κύριε Υπουργέ, ότι στην πραγματικότητα ελάχιστοι προπονητές UEFA C είναι εκτός αγοράς εργασίας στο ποδόσφαιρο, αφού κατά κόρον ειδικά στην περιφέρεια άλλος λένε ότι είναι ο προπονητής και άλλος είναι πραγματικά ο προπονητής. Είστε, κύριε Υπουργέ, Υπουργός Αθλητισμού στη μοναδική χώρα της Ευρωπαϊκής Ένωσης, που το εθνικό δίκαιο κατισχύει του δικαίου ενός αθλητικού οργανισμού.

Στην παράγραφο 5, του άρθρου 9, δίνεται η δυνατότητα σε καθηγητές φυσικής αγωγής και αναπληρωτές εκπαιδευτικούς να μπορούν να ασκήσουν το επάγγελμα του προπονητή στις απομακρυσμένες και νησιωτικές περιοχές. Κατ’ εξαίρεση των διατάξεων καταβολής παραβόλου, πρόκειται για θετικό μέτρο.

Στην παράγραφο 11 του άρθρου 31, περί προπονητών, δίνετε τη δυνατότητα στους εκπαιδευτές των αθλημάτων της σκοποβολής και τοξοβολίας, εφόσον οι αθλητές τους πέτυχαν νίκες σε διεθνείς διοργανώσεις, να λαμβάνουν τα προβλεπόμενα χρηματικά επιδόματα και απολαβές. Δεν πρόκειται περί δικαίου, αλλά για μια από το παράθυρο νομοθετική ρύθμιση, η οποία νομιμοποιεί και εξισώνει τον απαράλλακτο θεσμό του άμισθου εθελοντή εκπαιδευτή σε προπονητή. Ο θεσμός του εκπαιδευτή καθιερώθηκε για το άθλημα της τοξοβολίας και σκοποβολής, με το πρόσχημα ότι δεν υπήρχαν πτυχιούχοι με ειδικότητα σε αυτά τα αθλήματα. Τείνει να επεκταθεί και σε άλλα μη γνωστά ή μαζικά αθλήματα αντικαθιστώντας τον ρόλο του προπονητή. Πρόκειται για απαράδεκτη διάταξη, αφού οι εκπαιδευτές, εν γνώσει τους, συμβάλλονται για παροχή άμισθου έργου και δεν δικαιούνται να κάνουν έναρξη επαγγέλματος προπονητή. Δεν μπορούσαν, δηλαδή, οι ομοσπονδίες τοξοβολίας και σκοποβολής να είχαν μεριμνήσει, ώστε να αποκτήσουν πτυχίο οι αθλητές, που σταματούν τον αθλητισμό, να φοιτήσουν σε σχολές του Υπουργείου και να έχουμε σήμερα ξεπεράσει το πρόβλημα μη ύπαρξης προπονητών σε απομακρυσμένες περιοχές; Ο θεσμός του άμισθου εκπαιδευτή είχε προσωρινό χαρακτήρα, αλλά καθώς φαίνεται «ουδέν μονιμότερο του προσωρινού».

Στο άρθρο 10, παράγραφος 7, προστίθεται εδάφιο, που δίνει τη δυνατότητα κατ’ εξαίρεση σε αλλοδαπούς αθλητές, κατόχους διεθνούς αγωνιστικής άδειας του μηχανοκίνητου αθλητισμού, να μπορούν να αγωνίζονται σε διοργανώσεις, στη χώρα μας. Δεν μπορεί, κύριε Υπουργέ, για τον μηχανοκίνητο αθλητισμό να ισχύουν άλλα μέτρα και σταθμά από τον υπόλοιπο αθλητισμό. Δεν μπορεί ο μηχανοκίνητος αθλητισμός να έχει το δικό του δίκαιο.

Επίσης, η κάρτα υγείας αποτελεί ξεχωριστό έγγραφο, που εκδίδουν οι ομοσπονδίες ανέξοδα για το σωματείο και κατατίθεται μαζί με το δελτίο αθλητή, πριν την έναρξη του αγώνα. Έστω και μετά από έξι χρόνια, η Νέα Δημοκρατία εδέησε να ασχοληθεί με την κάρτα υγείας αθλητή, που θεσμοθέτησε η Κυβέρνηση ΣΥΡΙΖΑ. Η προώθηση της κάρτας υγείας είναι αναγκαία πλέον στον αθλητισμό, για να ξεφύγουμε από το υπάρχον σύστημα, που απλώς να μπαίνει μια σφραγίδα γιατρού στο δελτίο αθλητή. Είναι σε θετική κατεύθυνση η διάταξη, όπως και η παράγραφος 9, που θεσμοθετείται η ψηφιακή κάρτα υγείας.

Το άρθρο 11 αφορά διεύρυνση κριτηρίων για απόδοση χρηματικών απολαβών σε αθλητές και αθλήτριες, που πέτυχαν διεθνείς διακρίσεις, καθώς και το προνόμιο του διορισμού τους στο δημόσιο. Συμφωνούμε σε αυτό.

Στο άρθρο 12, ρυθμίζεται ο τρόπος καταβολής επιχορηγήσεων, με βασική πρόβλεψη την παρακράτηση των οφειλών προς κρατικούς φορείς. Προβλέπει, επίσης, ακατάσχετο λογαριασμό και εξαίρεση για ποσά έως 10.000 δαπάνες μισθοδοσίας.

Τα άρθρα 14, 15, 16, που αφορούν κατηγοριοποίηση των ιδιωτικών αθλητικών εγκαταστάσεων, με τη διαδικασία αδειοδότησης, την υποχρεωτική τοποθέτηση απινιδωτή, καθώς και διαδικασίες και αρμοδιότητες πιστοποίησης, είναι θετικές. Ψηφίζουμε υπέρ.

Στο άρθρο 17. Η διάταξη αυτή ανοίγει την Κερκόπορτα, προκειμένου και άλλα αθλήματα πλην ποδοσφαίρου, μπάσκετ και βόλεϊ να δημιουργούν επαγγελματικά πρωταθλήματα με αμοιβή αθλητών, με σύμφωνη γνώμη σωματείων ομοσπονδίας και έπειτα από απόφαση Υπουργού.

Η διάταξη αυτή έρχεται να καλύψει αιτήματα επαγγελματοποίησης του τένις, πόλο, χάντμπολ και πιθανόν περισσότερων αθλημάτων. Δεν συμφωνούμε με αυτό.

Σωστή είναι η διάταξη επίσης στο άρθρο 19.

Στα άρθρα περί βίας στον αθλητισμό, δεν συμφωνούμε με το μεγαλύτερο μέρος της νομοθεσίας, που έχετε ψηφίσει, τα προηγούμενα χρόνια. Δυστυχώς, συνεχίζετε και εσείς, κύριε Υπουργέ, το σχέδιο του προκατόχου σας. Αντιμετώπιση της βίας για εσάς είναι περισσότερος αυταρχισμός, καταστολή, αστυνομοκρατία, αυστηρές ποινές. Το θέμα της βίας αποτελεί πολυπαραγοντικό φαινόμενο και απαιτεί κατ’ αρχήν και κυρίως πρόληψη, θετικά μέτρα συμμόρφωσης, ευρύτερη διεπιστημονική συνεργασία και σωφρονισμό, με βάση τις προτάσεις της επιστήμης και όχι της αστυνομίας.

Οπότε, τα άρθρα 20 έως 25 δεν θα τα ψηφίσουμε, είμαστε κατά.

Στο άρθρο 29, αναλαμβάνετε την υποχρέωση να εξοφλήσετε τα απόνερα των Μεσογειακών Αγώνων του Ηρακλείου Κρήτης, του κ. Αυγενάκη, κατά παράβαση και εξαίρεση των διατάξεων περί του δημόσιου λογιστικού και χρηστής διοίκησης, δεν δείχνετε, όμως, την ίδια ευαισθησία για τα οφειλόμενα δεδουλευμένα των ποδοσφαιριστών της Super League 2.

Στο άρθρο 32, πρέπει να δώσετε εξηγήσεις, κύριε Υπουργέ, τι ακριβώς μεσολάβησε και η Κυβέρνηση επιλέγει να μετατρέψει το «Σπίτι του Βόλεϊ» σε χώρο εγκαταστάσεων για την ξιφασκία. Δηλαδή, παίρνει μια εγκατάσταση από ένα μαζικό άθλημα, με χιλιάδες αθλητές και εκατοντάδες σωματεία, για να ικανοποιήσει μια ομοσπονδία, με μερικές δεκάδες σωματεία και λίγους αθλητές. Είμαστε αντίθετοι στην επιλογή αυτή, απορώ πώς η Ομοσπονδία Πετοσφαίρισης δεν αντιδρά, ευτυχώς που δεν «βάζετε χέρι» και στο στίβο.

Εξίσου αδιανόητη είναι η παράταση, που δίνεται στο άρθρο 34, για ένα έτος εξαίρεσης από την εφαρμογή του νόμου για την υποχρέωση απασχόλησης προπονητή στο βόλεϊ. Ευχαριστώ.

Στο σημείο αυτό γίνεται η β’ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μπαρτζώκας Αναστάσιος, Οικονόμου Θωμαΐς (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Σταρακά Χριστίνα, Γρηγοράκου Παναγιώτα (Νάγια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κοντοτόλη Μαρίνα, Νοτοπούλου Αικατερίνη (Κατερίνα),Ψυχογιός Γεώργιος, Συντυχάκης Εμμανουήλ, Δελής Ιωάννης, Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ζεϊμπέκ Χουσεϊν, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης και Θρασκιά Ουρανία (Ράνια).

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «ΝΙΚΗ»»):** Κύριε Υπουργέ, κυρίες και κύριοι συνάδελφοι, είμαι σίγουρος ότι υπάρχουν πολλά πράγματα, που ιδεολογικά και πολιτικά μας χωρίζουν, όμως σε ένα σύνθημα είμαστε όλοι απ’ ό,τι είδα ομόφωνα σύμφωνοι και αυτό είναι το «όχι στη βία».

Να σας συγχαρώ που μας μοιράσατε τις μπλούζες και είναι ένα ωραίο γεγονός όλοι μαζί να φοράμε την ίδια μπλούζα, είμαστε στην ίδια ομάδα σε αυτό το παιχνίδι.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Μια και το λέει ο κ. Τσιρώνης, να κάνω μια δήλωση, που είναι και δήλωση της διοίκησης εδώ, ότι κατ’ εξαίρεση έγινε αυτό, επειδή υπήρχε ομοφωνία και επειδή έχουμε την επέτειο, στις 9 του μηνός. Είμαστε όλοι απέναντι στη βία.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «ΝΙΚΗ»»):** Κύριε Πρόεδρε, δεν με αφήσατε να συγχαρώ τους συναδέλφους για την ομοφωνία.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Να πω αυτό ακριβώς. Κατ’ εξαίρεση επετράπη, γιατί βάσει του Κανονισμού ενδυματολογικά ζητήματα δεν επιτρέπονται. Το λέω για το μέλλον. Κύριε Υπουργέ, συγχαρητήρια για την πρωτοβουλία, αλλά είναι κατ’ εξαίρεση.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):**  Πρώτον, ήταν το ομόφωνο και δεύτερον, η επέτειος, που είναι και για πρώτη φορά.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Βεβαίως, αλλά βασικά το ομόφωνο, γιατί πιθανόν να βρεθούν συνάδελφοι, που να θέλουν να προωθήσουν άλλα μηνύματα.

Ορίστε, κύριε Τσιρώνη.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «ΝΙΚΗ»»):** Επίσης, επειδή είμαστε σε μια Επιτροπή Μορφωτικών Υποθέσεων, παρότι το νομοσχέδιο αφορά το Υπουργείο Αθλητισμού, να πω ότι πρέπει να κάνω μια αναφορά στους Τρεις Ιεράρχες, που εορτάζουν σήμερα, αφού είναι προστάτες και των γραμμάτων και της παιδείας και εύχομαι η ζωή και το έργο τους να είναι φάρος και στη δική μας ζωή και το έργο και της Επιτροπής, αλλά και όλων μας και ελπίζω να επανέλθει η γιορτή στα σχολεία.

Όσον αφορά στο νομοσχέδιο. Όσον αφορά στην τροποποίηση του άρθρου 3 παράγραφος 4, με το οποίο εξαιρούνται από τα κωλύματα όλοι οι διαιτητές του μηχανοκίνητου αθλητισμού, για την οποία ιδιαιτέρως επιμείναμε, στην πρώτη τοποθέτησή μας, όπως και όλοι οι συνάδελφοι, αλλά και στη συνεδρίαση με τους φορείς, μονοπώλησε το ενδιαφέρον.

Είχατε πει, κύριε Υπουργέ, στην πρώτη συνεδρίαση της Επιτροπής, να ρωτήσουμε, «γιατί ο Υπουργός φέρνει αυτή τη διάταξη» και μας είχατε πει, μάλιστα, ότι είχαν έρθει και σας είπαν «σώστε μας, πρέπει να γίνει αυτό, ειδάλλως δε μπορούμε να λειτουργήσουμε». Δεν πείστηκε κανένας, όχι από τα δικά σας λόγια, ότι συμβαίνει, όμως, αυτό. Από ό,τι είδα και από τους συναδέλφους, κανένας δεν έχει πειστεί.

Ο ισχυρισμός περί έλλειψης στελεχών στις δύο αυτές Ομοσπονδίες διαψεύδεται, δεδομένου ότι η πρώτη έχει 1.640 διαιτητές στον κατάλογο, από τους οποίους 5% με 10% καλούνται να ασκούν το έργο κάθε Σαββατοκύριακο και η δεύτερη, η Αθλητική Μοτοσυκλετιστική Ομοσπονδία Ελλάδος έχει κατάλογο 1.080 διαιτητών, από τους οποίους μόνο, επίσης, το 5% με 10% καλούνται να ασκούν έργο κάθε Σαββατοκύριακο. Οι υπόλοιποι δεν έχουν κληθεί σχεδόν ποτέ και θα πρέπει να δούμε, αν οι ομοσπονδίες λένε ψέματα, κύριε Υπουργέ, και σε εσάς, αποκρύπτοντας τα αληθή στοιχεία ή γνωρίζετε την αλήθεια και με πλάγιο τρόπο, ρίχνοντας το μπαλάκι στις ομοσπονδίες, να ικανοποιήσετε τα παράλογα – εάν είναι έτσι – αιτήματα, τα οποία αποσκοπούν στη συγκέντρωση όλων των εξουσιών στα χέρια τους. Αυτό πρέπει να διευκρινιστεί.

Ποια άλλη ομοσπονδία έχει 1.640 και 1.080, αντίστοιχα, διαιτητές; Εάν αυτές έχουν ανάγκη με 1 έως 5 κάθε Σαββατοκύριακο αγωνοδίκες ή τεχνικούς εφόρους, τότε τι να πουν και οι άλλες; Μήπως τα δήθεν «αιτήματα των 37 σωματείων», που παραπονιούνται ότι δεν υπάρχουν άτομα, ενώ γνωρίζουν για τα 1.640 άτομα του καταλόγου δεν πρέπει να ληφθούν υπόψη και αν είναι αναληθή, προκειμένου να αποκτήσουν μια παραπάνω ιδιότητα, αυτό επιθυμούν, αυτή του διαιτητή; Αν προκύψει ανάγκη στελεχών, από τους 1.640 διαιτητές της ΟΜΑΕ και τους 1.080 της ΑΜΟΤΟΕ να παραδώσουν οι μισοί τα πτυχία τους, για να καλύψουν τις κενές θέσεις των σωματείων. Πόσοι να χρειάζονται, για να καλύψουν τις θέσεις των 37 σωματείων; Με 1.640 και 1.080 στελέχη μπορούν να δανείσουν άτομα και σε άλλες ομοσπονδίες. που ίσως έχουν μεγαλύτερη ανάγκη.

Επομένως, δεν υπάρχει καμία δικαιολογία, προκειμένου να μην αποσύρετε - όπως είπε και ο συνάδελφος - τη συγκεκριμένη τροποποίηση και, πιθανόν, αφού δείτε περισσότερο τα στοιχεία, γιατί κανένας μέχρι τώρα δεν το έκανε, ενώ είναι ένα συνεχές αίτημα, δεν το έχει ικανοποιήσει. Για κάποιο λόγο δεν το ικανοποίησε κανένας μέχρι τώρα. Ίσως πρέπει σε ένα επόμενο νομοσχέδιο του Υπουργείου Αθλητισμού, να το επαναφέρετε.

Στο άρθρο 7, προκειμένου να αντιμετωπιστούν φαινόμενα σεξουαλικής παρενόχλησης, κακοποίησης και bullying στον αθλητισμό, φτιάχνεται μια Επιτροπή με τον τίτλο «Διαρκής Επιτροπή Ασφάλειας και Ευημερίας στον Αθλητισμό», έτσι, ένα βαρύγδουπο τίτλο στα πρότυπα της ΔΕΑΒ, χωρίς ξεκάθαρο, όμως, πλαίσιο αρμοδιοτήτων, διοικητικής υποστήριξης και χρηματοδότησης, παραπέμποντας για τη λειτουργία της σε ένα αγαπημένο τρόπο για την Κυβέρνηση ότι «όλα αυτά θα ρυθμιστούν με Κοινές Υπουργικές Αποφάσεις - και μάλιστα εδώ Διυπουργική Απόφαση - και εγκυκλίους», οπότε μπορεί και πολλές φορές να γίνεται άλλο και να φαίνεται άλλο, να ψηφίζουμε και με όλες αυτές τις εγκυκλίους και τις διυπουργικές αποφάσεις, τελικά, άλλο να καταλήγει να ισχύει.

Στο άρθρο 9, το νομοσχέδιο οφείλει να διασφαλίσει ότι όλοι οι προπονητές θα πρέπει να διαθέτουν παιδαγωγική επάρκεια και να είναι επαρκώς καταρτισμένοι σε ζητήματα προπονητικής. Είναι πάγιο αίτημα ο Πανελλήνιος Σύλλογος Επαγγελματιών Αθλητισμού και Άσκησης, ως ο μοναδικός επαγγελματικός σύλλογος στη χώρα σε θέματα αθλητισμού και άσκησης, στο Διοικητικό Συμβούλιο του οποίου εκπροσωπούνται με απόλυτη πλειοψηφία και όλα τα ΤΕΦΑΑ της χώρας, να καταστεί Νομικό Πρόσωπο Δημοσίου Δικαίου, που θα είναι υπεύθυνο για την έκδοση άδειας άσκησης επαγγέλματος, ύστερα από σχετική νομοθετική ρύθμιση και σύμφωνα με την εκάστοτε κείμενη νομοθεσία, να μην υπάρχει ένας προπονητής, χωρίς να είναι κάτοχος Απολυτηρίου Λυκείου και να διαθέτει διαπιστωμένα παιδαγωγική επάρκεια.

Πρόβλημα υπάρχει με τον θεσμό των Σχολών Προπονητών, υπό την ευθύνη της Γενικής Γραμματείας Αθλητισμού, αφού η ίδια είναι φορέας, που δεν είναι εκπαιδευτικό ίδρυμα, ενώ υπάρχουν κρατικοί φορείς του Υπουργείου Παιδείας Θρησκευμάτων και Αθλητισμού, που παρέχουν ανάλογη εκπαίδευση και τα προγράμματά της δεν είναι πιστοποιημένα και δεν πρόκειται να πιστοποιηθούν. Μπορούν να πάνε σε ΙΕΚ ή σε ΑΕΙ.

Επιπρόσθετα, διαχέεται, κατά καιρούς, ότι τα πτυχία της Γενικής Γραμματείας Αθλητισμού, αλλά και τα αντίστοιχα πτυχία άλλων φορέων και κρατών, που η Γενική Γραμματεία Αθλητισμού εγκρίνει, δεν πληρούν στοιχειώδη κριτήρια ποιότητας και ελέγχου παρακολούθησης. Με την προτεινόμενη ρύθμιση του άρθρου 9, παράγραφος 2, δίνεται η δυνατότητα να νομιμοποιηθούν κάτοχοι πτυχίων προπονητικής από τη Γενική Γραμματεία Αθλητισμού, χωρίς να πληρούν τις προϋποθέσεις κατοχής απολυτηρίου λυκείου.

Στο άρθρο 9, παράγραφος 5, ο ορισμός των 250 ευρώ ή ακόμη και των 150 ευρώ, που είναι για τις νησιωτικές περιοχές κάτω των 25.000 κατοίκων, θεωρούμε ότι είναι προκλητικό…

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Όχι 25.000, 3.100 είναι.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα “NIKH”»):** Όπως και να έχει, τα χρήματα αυτά, η αμοιβή αυτή, για έναν προπονητή δεν είναι πραγματικά ούτε η βενζίνη του να πάει και να έρθει για τις προπονήσεις της εβδομάδας και του μήνα.

Υπάρχουν πολλές ενστάσεις για το θέμα του ηλεκτρονικού αθλητισμού για το E -sports και τούτο, διότι παρότι έχει παρέλθει ικανό χρονικό διάστημα από την ψήφιση του ν.4908/2022, με τον οποίο μπήκε στον χάρτη του αθλητισμού επίσημα και ο ηλεκτρονικός αθλητισμός, δεν έχουν αποσαφηνιστεί, πλήρως, τα όρια λειτουργίας του. Κυρίως, γιατί πολλές φορές διαφαίνεται μια επίφαση νομιμότητας, σε σχέση με τον ηλεκτρονικό τζόγο. Δηλαδή, φαίνεται να λειτουργεί, ως Δούρειος Ίππος των στοιχηματικών εταιρειών, που έχουν δυστυχώς βυθίσει τη χώρα σε έναν καταστροφικό εθισμό. Έως το τέλος του 2024, τα έσοδα από τον ηλεκτρονικό τζόγο ξεπέρασαν τα 42 δισ., γεγονός που σημαίνει ότι σχεδόν το 20% του ΑΕΠ της χώρας έχει περάσει στα χέρια νόμιμων ή και παράνομων στοιχηματικών εταιριών. Ο ηλεκτρονικός τζόγος ροκανίζει το εισόδημα των Ελλήνων, οδηγεί εκατοντάδες νέους και όχι μόνο στα κέντρα απεξάρτησης του ΚΕΘΕΑ και εδώ φαίνεται σαν η Κυβέρνηση να κλείνει τα μάτια. Από την άλλη πλευρά, ο αθλητικός κόσμος δεν εναντιώνεται στον στοιχηματικά τζόγο, αφού, δυστυχώς, είναι πολλά τα λεφτά. Εδώ, θα πρέπει και προτείνουμε να υπάρχει ένα καθαρό νομικό πλαίσιο, προκειμένου να μην συνδέεται με τον ηλεκτρονικό τζόγο.

Ως προς τη ρύθμιση του άρθρου 10, παράγραφος 1, σχετικά με τη συμμετοχή των αλλοδαπών αθλητών σε διοργανώσεις μηχανοκίνητου αθλητισμού, η Παγκόσμια Ομοσπονδία Μηχανοκίνητου Αθλητισμού, στο άρθρο 2.3.2., αναφέρει, ότι σε εθνικούς αγώνες επιτρέπεται μόνο η συμμετοχή αθλητών με δελτίο αθλητή της χώρας, που διοργανώνει τον αγώνα. Αφήνει, δηλαδή, σε κάθε εθνική ομοσπονδία την επιλογή να επιτρέψει τη συμμετοχή των αλλοδαπών σωματείων, εφόσον αυτό δεν αντιβαίνει στην εθνική νομοθεσία. Η FIA ορίζει στο άρθρο 19.5. ότι οι εθνικοί νόμοι κατισχύουν του κανονισμού της. Επομένως, ο ισχυρισμός ότι η Παγκόσμια Ομοσπονδία απαιτεί και υποχρεώνει την συμμετοχή και αλλοδαπών σωματείων στους αγώνες μιας εθνικής ομοσπονδίας είναι ανακριβής. Εφόσον ο αθλητικός νόμος δίνει προνόμια στους νικητές του κάθε πρωταθλήματος, όπως τα μόρια για τα πανεπιστήμια, πώς είναι δυνατόν να επιτραπεί η συμμετοχή ξένων σωματείων, όταν αυτά τα ξένα σωματεία είναι πιθανόν να κατακτούν και κατακτούν τις πρώτες θέσεις στα πρωταθλήματα, με αποτέλεσμα οι αθλητές των ελληνικών σωματείων να χάνουν τα προνόμια αυτά; Υπάρχουν δεκάδες αγώνες, για να επιτραπεί η συμμετοχή ξένων σωματείων και δεν βρίσκουμε κάποια ανάγκη η συμμετοχή τους να είναι στα πανελλήνια πρωταθλήματα και κύπελλα.

Προτείνουμε να επιτραπεί η συμμετοχή των ξένων σωματείων σε όλους τους αγώνες, πλην των πανελληνίων πρωταθλημάτων και κυπέλλων, έτσι ώστε να μπορούν να λαμβάνουν οι αθλητές των ελληνικών σωματείων και τα μόρια για τα ανώτατα εκπαιδευτικά ιδρύματα.

Στο άρθρο 30, παράγραφος 2, το οποίο προστέθηκε στο νομοσχέδιο, προβλέπεται ο συμψηφισμός χρεών αθλητικής ανώνυμης εταιρείας, δηλαδή, φωτογραφικά χρέη μεγάλων ΠΑΕ και ΚΑΕ προς το φορέα διαχείρισης αθλητικής εγκατάστασης, που χρησιμοποιούν, ως έδρες για τους αγώνες τους, με δαπάνες, που πραγματοποίησαν έως και 2 έτη, πριν από την έναρξη ισχύος του παρόντος, για εργασίες επισκευής και αποκατάστασης φθορών αθλητικής εγκατάστασης, καθώς και αναβάθμιση των συστημάτων ασφαλείας αυτής.

Τι είδους εξυπηρέτηση είναι αυτή και ποια η σκοπιμότητα της; Ποιο θεσμικό όργανο θα καθορίσει το ή τα αντικείμενα του συμψηφισμού; Θα πρέπει να είναι καθαρά.

Τέλος, κύριε Υπουργέ, η Εθνική Συνομοσπονδία Ατόμων με Αναπηρία, με επιστολή της, το είπα και στην προηγούμενη συνεδρίαση, που απεστάλη σε όλα τα μέλη της Επιτροπής, επισημαίνει στο άρθρο 18, ότι κρίνεται απαραίτητο να διασφαλιστεί ότι οι έλεγχοι από τους Ελεγκτές Δόμησης της Πολεοδομίας πρέπει να πραγματοποιούνται, βάσει τεχνικών προδιαγραφών για τις αθλητικές εγκαταστάσεις, που θα αναπτύξει η Γενική Γραμματεία Αθλητισμού και παρακαλούμε να γίνει δεκτή η σχετική επιστολή και τροποποίηση.

Ευχαριστώ, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Τσιρώνη.

Τον λόγο έχει ο κύριος Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε. Κύριε Υπουργέ, κύριε Γραμματέα, συνεχίζουμε την κουβέντα, μετά τη συζήτηση με τους φορείς.

Εγώ δεν θα σταθώ στο Μηχανοκίνητο Αθλητισμό, γιατί πραγματικά είναι και κάτι που δεν κατέχω λεπτομέρειες και νομίζω ότι έχετε εμβαθύνει περισσότερο εσείς και οι φορείς του Μηχανοκίνητου. Είδα μια διαμάχη απλά, με κάποιον, που μας έδειξαν ότι έχει καταδικαστεί για κάτι, που θεωρητικά εμάς δεν μας αφορά και δεν μπορούμε να εμβαθύνουμε πραγματικά στα εσωτερικά τους. Το έχω δει να γίνεται σε πολλές Ομοσπονδίες αυτό, το θεωρώ απαράδεκτο και θέμα εκτός διάσκεψης. Ούτε μπορούν να έρχονται στη διάσκεψη, κύριε Υπουργέ, να προσβάλουν μέλη της, με τον τρόπο, που τα προσβάλλουν, λέγοντας τους ότι δεν μπορούν να κάνουν την τάδε ερώτηση ή όχι ή να περιοριστούν εκεί.

Έχει συμβεί και άλλη φορά και πιστεύουμε ότι σε ένδειξη διαμαρτυρίας, την επόμενη φορά, δεν θα κάνουμε ερωτήσεις εμείς, γιατί είναι απαράδεκτο να συμβαίνει αυτό σε όποια Επιτροπή.

Πριν αρχίσω, κύριε Πρόεδρε, επειδή αύριο δεν θα έχουμε τη δυνατότητα και έχουμε την Επέτειο των Ιμίων, να εκφράσω κατ’ αρχάς, ότι μία ημέρα σαν σήμερα, πριν δύο χρόνια, σκοτώθηκαν άλλοι δύο πιλότοι μας, νέα παιδιά 29 χρονών, ο Μάριος Τουρούτσικας και ο Στάθης Τσιτλακίδης. Μάλιστα, ο ένας ήταν και οπαδός του «Άρη». Δεν σημαίνει κάτι αυτό, απλά το γνωρίζαμε περισσότερο. Έπεσαν με ένα Φάντομ στην Ανδραβίδα, αν δεν κάνω λάθος, άλλοι δύο νεκροί στο καθήκον, τους οποίους τιμούμε, κάθε μέρα και όχι μόνο στην επέτειο μνήμης.

Αύριο φυσικά, τιμούμε τους δολοφονημένους από τους Τούρκους νεκρούς μας, τους τρεις νεκρούς στα Ίμια και μακάρι η μνήμη τους να είναι πάντα πάνω από το κεφάλι των Ελλήνων και του Έθνους και πολλών άλλων νεκρών, που θυσιάστηκαν, για την πατρίδα.

Να προχωρήσω για το νομοσχέδιο. Σωστά, κύριε Υπουργέ, είπατε είμαστε όλοι εναντίον της βίας γι’ αυτό και φορέσαμε κατ’ εξαίρεση αυτό το μπλουζάκι. Και στο ποδόσφαιρο, ξαναλέω, θρηνούμε – και ο «Άρης», όπως σας είπα πριν και όλες οι ομάδες και η Λάρισα έχει θρηνήσει και ο Παναθηναϊκός για το παλικάρι, τον Φιλόπουλο, που είχανε σκοτώσει, αν θυμάστε.

Τελευταία, βέβαια, έχει παραγίνει το κακό και εκτός από τον Άλκη Καμπανό, που δολοφονήθηκε, σαν μεθαύριο, έχουμε και έναν άλλο Βούλγαρο οπαδό, που ερχόταν στη Θεσσαλονίκη, ένα δικηγόρο ένα παιδί, τον Τόσκο Μποζατζίσκι, που δεν τον αναφέρει κανείς ποτέ, ένα παιδί του οποίου οι δολοφόνοι, πριν 4 χρόνια, τον σκότωσαν με τον ίδιο τρόπο κύριε Πρόεδρε, κύριε Υπουργέ και σήμερα είναι έξω. Γιατί κατόρθωσαν, με διάφορα τερτίπια, να εμφανιστεί σαν ατύχημα, ενώ με μαρτυρίες μέρα μεσημέρι, στη Γενική Κλινική της Θεσσαλονίκης, μπροστά, τον δολοφόνησαν με αλυσίδες - σίδερα, 20 άτομα.

Τον πάτησαν και με ένα αυτοκίνητο και τελικά η τελική ετυμηγορία ήταν ατύχημα αυτοκινητικό. Αυτός είναι δυστυχώς ο φόρος τιμής που πληρώνουν οι άνθρωποι, οι οποίοι αγαπάνε τις ομάδες τους από κάποιους αλήτες, γιατί υπάρχουν αλήτες μέσα στα γήπεδα και αυτοί οι αλήτες, κύριε Υπουργέ, δεν έχουν σχέση με τις ομάδες. Να ξέρετε ότι είναι περιφερόμενοι οπαδοί κάποιοι, στις ομάδες της Θεσσαλονίκης έχουν έρθει κάποιοι, οι οποίοι ήταν σε άλλες ομάδες, πέντε-δέκα είναι, δεν είναι περισσότεροι, οι οποίοι μολύνουν τα κεφάλια κάποιων νεαρών θερμοκέφαλων, τους βάζουν να πετάνε πέτρες, να συμμετέχουν και να κάνουν διάφορα, τα οποία νομίζουν ότι τους κάνουν να μεγαλώσουν. Πρέπει κάποτε η Κυβέρνηση – η κάθε Κυβέρνηση – να καταλάβει, ότι δυστυχώς η βία είναι πρόβλημα της κοινωνίας δεν είναι μόνο του αθλητισμού, δεν είναι μόνων των γηπέδων.

Η βία δεν γεννάται στα γήπεδα. Έρχεται απέξω και πηγαίνει στα γήπεδα. Και αν την έχουμε βγάλει έξω από τους αγωνιστικούς χώρους, όπως έχει συμβεί, κατά μεγάλο βαθμό τελευταία, δεν έχει βγει από τους περιβάλλοντες χώρους και όχι μόνο από τον άμεσο περιβάλλοντα χώρο του γηπέδου, που είναι τα λίγα μέτρα, αλλά στα επόμενα πιο δίπλα πάρκα, σε γειτονιές, σε διάμεσους χώρους, που συνορεύουν, γήπεδα, με τα οποία έχουν αντιπαλότητα.

Αυτά, δυστυχώς, συνεχίζουν να υπάρχουν. Έχει μπει και το εμπόριο ναρκωτικών μέσα σε αυτά. Έχει μπει, επίσης, μια ψεύτικη πολιτική, δήθεν αντίληψη, η οποία είναι γνωστή με τον πλατύ όρο antifa και νομίζουν ότι τους δίνει το δικαίωμα να πολεμάνε τον οποιονδήποτε εκφράζει οπαδική σχέση. Αυτοί υποτίθεται είναι οι antifa. Αυτοί, που είναι εναντίον του φασισμού, βέβαια, εναντίον του οποίου λένε ότι μάχονται, είναι οι πρώτοι που προάγουν τον φασισμό. Γιατί το να χτυπήσεις τον άλλον, να τον δολοφονήσεις ή έστω να τον ειρωνευτείς για την οπαδική του προτίμηση, είναι ο υπέρτατος φασισμός. Έχουμε ξεφύγει από αυτά και πιστεύουμε ότι, όντως, πρέπει να υπάρχει τιμωρία.

Βλέπετε, όμως, ότι εγώ κολλάω σε κάτι, το οποίο, ακριβώς, στερεί από τους υγιείς φιλάθλους τη δυνατότητα να παρακολουθήσουν την ομάδα τους και τις ομάδες από έσοδα. Και λέω, να τιμωρούνται, σύμφωνα με τα δεδομένα - υπάρχει, όπως είπε και ο Πρόεδρος της ΕΠΟ, ο πειθαρχικός της κώδικας - να μην τιμωρούνται, όμως, από κάποιον παρατηρητή που, ίσως, δεν έχει την αντίληψη του τι χάνει μια ομάδα ή όχι. Να μην τιμωρούνται για ένα μπουκάλι, που πέφτει στο γήπεδο. Όπως είπε ο παρατηρητής της ΔΕΑΒ, έχει υπάρξει περίπτωση, που έπεσε ένα μπουκάλι στον αγωνιστικό χώρο, αλλά μακριά από κάπου και δεν την τιμώρησε. Μπορεί να γίνεται κι αυτό, αν δεν πετύχει κάποιον και είναι άδειο. Σίγουρα, ένα γεμάτο μπουκάλι μπορεί να προκαλέσει ζημία. Το καταλαβαίνω. Όχι, όμως, να τιμωρηθεί πάλι η ομάδα. Ας τιμωρούμε αρχικά τους δράστες. Κι αν οι δράστες, κύριε Υπουργέ, δουν ότι τιμωρούνται, θα το σκεφτούν δέκα φορές το να πάνε και να κάνουν αυτό το πράγμα.

Εγώ σας μίλησα για την περίπτωση προβοκάτσια. Να σας πω εύκολα κάτι που έχω δει να γίνεται. Τα γήπεδα δεν γεμίζουν 100%. Μέσα στη φασαρία του αγώνα, κάποιοι φοράνε μια κουκούλα, φεύγουν από εκεί και σιγά - σιγά πάνε σε μια θέση, που δεν έχει το όνομά τους και από εκεί πετάνε ένα μπουκάλι μέσα στο γήπεδο ή μια πέτρα και θέλουν να σαμποτάρουν την ομάδα, την οποία επισκέπτονται, ως εκτός έδρας οπαδοί. Μπορεί πάλι να υπάρξει θέμα, μια προβοκάτσια. Πρέπει να είμαστε, λοιπόν, πολύ προσεκτικοί σε αυτά και να δώσουμε τη δυνατότητα στις ΠΑΕ να λύσουν το θέμα και ξέρω ότι μιλάνε με όλους τους οργανωμένους οπαδούς.

Μιλώντας για οργανωμένους οπαδούς, κύριε Υπουργέ, πιστεύω, ότι είναι λάθος και η απαγόρευση της οργανωμένης μετακίνησης. Παρότι έχουμε δει να σκοτώνονται σε γήπεδα, να σας θυμίσω, ότι εμείς παίξαμε τελικό του κυπέλλου και ήμουν εγώ τότε, που έκανα την μετακίνηση στο Ολυμπιακό Στάδιο. Φέραμε 29.000 κόσμο, με 350 λεωφορεία. Δεν συνέβη το παραμικρό. Χάσαμε από τον «Παναθηναϊκό», φύγαμε από το γήπεδο, δεν άνοιξε μύτη. Παρότι είχαν μπει οπαδοί της αντίπαλης ομάδας, πριν τον αγώνα, για να δημιουργήσουν επεισόδια, εμείς είχαμε τον τρόπο, κύριε Υπουργέ, να σταματήσουμε τους δικούς μας, που ήθελαν να ανταποδώσουν. Είναι πολύ σημαντικό αυτό. Μπορούν να το πετύχουν οι διοικήσεις, γνωρίζοντας τον κόσμο τους. Και γνωρίζεις τον κόσμο σου, όταν είσαι κοντά σε αυτούς και όταν τους βεβαιώνεις ότι θα είσαι κοντά τους και στην οπαδική μετακίνηση.

Πιστεύουμε, λοιπόν, ότι η χαρά του ποδοσφαίρου είναι αυτή. Βλέπουμε όλα τα γήπεδα του κόσμου να είναι γεμάτα με οπαδούς και των δύο ομάδων και δεν μπορούμε να χαιρόμαστε ότι έχουμε κάνει ένα νόμο, κύριε Υπουργέ, ο οποίος φαίνεται να λειτουργεί και δεν μπορούμε να έχουμε παιχνίδι με οπαδούς και των δύο ομάδων. Εκεί θα φανεί η επιτυχία του νόμου. Αν απαγορεύουμε να πηγαίνουν οργανωμένα οι οπαδοί, φοβόμαστε ότι δεν λειτουργεί ο νόμος. Θεωρώ πως καταλαβαίνετε τι σας λέω.

Άκουσα, επίσης και τις απόψεις της ΕΠΟ και της ΛΙΓΚΑ. Εγώ δεν θέλω να πω ότι τους ωθώ να φωνάξουν τη FIFA. Θέλω να πω ότι - όπως γνωρίζω ότι υπάρχει στο ποδόσφαιρο η δυνατότητα - σκεπτόμενος με τον τρόπο, που σκέφτονται οι παράγοντες, λέω ότι, αν κάποια στιγμή δεν τους συμφέρουν κάποια πράγματα, με το νόμο αυτό, αυτοί οι ίδιοι έχουν τη δυνατότητα να καλέσουν τη FIFA και το παραδέχτηκαν και την προηγούμενη φορά και τώρα. Αυτό θέλω να μας δηλώσουν καθαρά. Ότι αποδέχονται το νόμο και ότι δεν θα ανατρέξουν στη FIFA, σε μια στιγμή, που δεν θα βολεύει τον κάθε πρόεδρο ομάδας, που έχει επιρροή στην Ομοσπονδία ή όχι.

Στην Ελλάδα ζούμε και το ξέρετε ότι γίνεται αυτό, πότε η μία ομάδα έχει επιρροή και πότε η άλλη. Λοιπόν, μακάρι να μην το δούμε να γίνεται αυτό. Μακάρι, να μη δούμε να έρχεται να μας κουνήσει το χέρι η FIFA, δεν είναι η UEFA το πρόβλημα, η FIFA είναι.

Επίσης, να πω ότι από τη στιγμή, κύριε Υπουργέ, που είπαν ότι δεν έχουν πρόβλημα, δεν έχω κανένα πρόβλημα να στηρίξω εγώ αυτά τα άρθρα. Ξεκάθαρα το λέω. Είμαι ο πρώτος, που φώναζα. Τσακώνονται γι’ αυτό, αλλά δεν είμαι υπερασπιστής των ΠΑΕ, ούτε είμαι δικηγόρος τους. Εγώ ήθελα να σας πω πώς λειτουργεί το καθεστώς και με τη FIFA και όλα αυτά, αφού μας βεβαιώνουν έτσι. Εδώ θα είμαστε, αν ψηφιστούν και κάνουν το αντίθετο και τότε όλοι θα είμαστε «λάβροι» εναντίον τους, γιατί κακά τα ψέματα.

Ένα άλλο θέμα, που υπάρχει εδώ στο νόμο, κύριε Υπουργέ, που πρέπει να δούμε, είναι αυτός ο συμψηφισμός των οικονομικών δεδομένων ή μάλλον των χορηγιών και τα λοιπά, με κατασκευές ή επισκευές στα κτίρια, θεωρητικά στο γήπεδο. Το γήπεδο, στις περισσότερες περιπτώσεις, θα διαχειρίζεται η ίδια η ΠΑΕ, δηλαδή, τον ερασιτέχνη τον έχει η ίδια η Ποδοσφαιρική Ανώνυμη Εταιρεία (ΠΑΕ), με άτομα, τα οποία είναι δικά της. Εδώ πρέπει να υπάρχει μεγάλη προσοχή, γιατί μπορεί εύκολα ένα έργο, που μπορεί να κοστίζει 100.000 χιλιάδες ευρώ να εμφανιστεί ότι κοστίζει 1 εκατομμύριο και είναι χρήματα του ελληνικού λαού και θα πρέπει να είμαστε πολύ προσεκτικοί.

Τέλος, να πω και κάτι άλλο, κύριε Υπουργέ. Επειδή κι εμένα μεγάλη αγάπη μου, για χρόνια, είναι η Σκοποβολή και ακούσατε όσα είπα, την προηγούμενη φορά. Πρέπει να βρεθεί ένας χώρος, είναι ένα αίτημα όλων των σκοπευτών να πηγαίνουν να αθλούνται. Τρέχουμε, Κυριακή πρωί, στο Χαϊδάρι, αν δεν έχει κρύο. Δεν μπορούμε να καθίσουμε μέσα στις λάσπες, αν έχει βροχή και κάτι άλλο σημαντικό είναι και ηρεμία. Ξέρετε, για να σκοπεύσεις, ηρεμείς με τον εαυτό σου, έρχεσαι σε μια κατάσταση πολύ διαφορετική από την καθημερινότητα και κλειστά σκοπευτήρια, δεν έχουμε πολλά, έχουμε ένα - δύο ιδιωτικά, που δεν πληρούν τις συνθήκες. Υπήρχε το Ολυμπιακό, στο Μαρκόπουλο, το πήρε η Αστυνομία, η οποία δεν το χρησιμοποιεί σε όλη την έκταση του, γιατί είναι ένας τεράστιος χώρος και πιστεύουμε ότι θα πρέπει να βρεθεί ένας τρόπος, να στεγαστεί αυτό το άθλημα.

Εγώ, είδα τον κύριο Πρόεδρο εδώ και ξέρω τον αγώνα, που κάνει και πραγματικά εμείς τον λυπόμαστε, γιατί ξέρουμε πως τρέχει μόνος του και χωρίς δυνατότητες. Ας τους δώσει το κράτος μία χείρα βοηθείας, μην ξεχνάμε ότι έχουμε Ολυμπιονίκες από τη Σκοποβολή, μπορεί να μην είναι από τα πυροβόλα, είναι από τα αεροβόλα, αλλά είναι το ίδιο άθλημα και πρέπει να βοηθήσουμε.

Η κυρία Κορακάκη από εκεί βγήκε και όλοι από εκεί βγαίνουν και χαιρόμαστε να τους βλέπουμε και τους επιβραβεύουμε. Μακάρι να βρεθεί χώρος να πηγαίνουμε. Δεν μιλώ για περιοδικούς σκοπευτές, που για να έχουν όπλο, βγάζουν μια άδεια σκοπευτική, μιλάω για σκοπευτές, που κάποιος για να το λειτουργήσει, συμμετέχει σε αγώνες επί 25 χρόνια και το ακούσατε, χάνεις την άδειά σου, αν ένα χρόνο δεν κατέβεις.

Αυτό, λοιπόν, είναι εν ολίγοις τα όσα έχουμε να τονίσουμε εδώ. Δεν νομίζω να μου έχει ξεφύγει κάτι σημαντικό. Αν έχει ξεφύγει, τη Δευτέρα, στη δεύτερη ανάγνωση του νομοσχεδίου θα τα πούμε. Σας ευχαριστώ, πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε, κύριε Κόντη.

Τον λόγο έχει ο κ. Βρούτσης.

**ΙΩΑΝΝΗΣ (Γιάννης) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, κυρίες και κύριοι συνάδελφοι, το πνεύμα της τοποθέτησης μου από την αρχή, που ξεκινήσαμε τη διαδικασία της συζήτησης του νομοσχεδίου στην Επιτροπή της Βουλής, μέχρι τη λήξη του στην Ολομέλεια, παραμένει, σε μία σταθερή κατεύθυνση. Πίστευα και πιστεύω ότι αθλητισμός ενώνει και δεν έχει ιδεολογικό και κομματικό πρόσημο. Και μπορεί αυτό να ακούγεται, ως στερεότυπο, είναι κάτι, όμως, που πιστεύω και πιστεύω ότι το πιστεύουμε όλοι μέσα σε αυτή την Αίθουσα, αλλά καμιά φορά και το λεξιλόγιο, που χρησιμοποιούμε, πρέπει να το επιβεβαιώνει.

Απευθύνομαι, λοιπόν, στα δύο Κόμματα, στο ΠΑΣΟΚ - ΚΙΝΑΛ και στον ΣΥΡΙΖΑ, για να ξεκινήσω την τοποθέτησή μου.

Κυβέρνηση ΠΑΣΟΚ, Ανδρέας Φούρας, εμβληματικός νόμος 2725/1999, το λέω δημόσια. Ο πρώτος νόμος, που νοικοκύρεψε και έβαλε πλαίσιο για τον αθλητισμό.

Σταύρος Κοντονής, «Κάρτα Φιλάθλου», πολύ σημαντική. Σήμερα, την παίρνουμε, την υιοθετούμε και τη μετεξελίσσουμε σε κάτι καλύτερο.

Η «Κάρτα Φιλάθλου», το πνεύμα του Σταύρου Κοντονή, την περίοδο εκείνη, πριν δέκα χρόνια περίπου ήταν να μπορούμε να μπαίνουμε στα γήπεδα και να είμαστε ταυτοποιημένοι, όμως, δεν μπόρεσε να εφαρμοστεί. Πήραμε την εφαρμογή της πρόθεσης του Σταύρου Κοντονή και την κάναμε πράξη, με τη βοήθεια της Τεχνολογίας, του Δημήτρη Παπαστεργίου, του ομόλογου μου Υπουργού.

Έτσι χτίζεται η σύνθεση. Δεν είπα ποτέ, ότι χτίζουμε, αυτή τη στιγμή, κάτι καινούργιο. Χτίζουμε πάνω σε αυτό που κληρονομήσαμε. Όσον αφορά στο συγκεκριμένο νομοσχέδιο, ακούσατε και τους φορείς, κατανοώ ότι και ως Κόμματα πρέπει να υπάρχει και η διαφοροποίηση και η κριτική, που είναι καλοδεχούμενη και τη δέχομαι. Έτσι, λειτουργεί η δημοκρατία και αυτή είναι και η ομορφιά της. Η πρόθεσή μου, όμως, είναι να πάμε όσο το δυνατόν πιο συνθετικά.

Δεν διεκδικώ μόνο την ψήφο της Νέας Δημοκρατίας, το έκανα και στα άλλα δυο νομοσχέδια. Δεν είναι θέμα ισχύος η παρουσία εδώ και να πάρουμε την ψήφο της Νέας Δημοκρατίας, που έχουμε πλειοψηφία και να πούμε ότι ψηφίστηκε το νομοσχέδιο. Προσπαθώ να είναι ένα νομοσχέδιο, που θα είναι η σύνθεση του, σε επίπεδο ψήφων, πιο διευρυμένη, όπως έγινε στα άλλα δύο νομοσχέδια και ό,τι πετυχαίνουμε θα είναι κοινή κατάκτηση, κοινό κτήμα.

Ποτέ, δεν περιόρισα το λόγο μου, θα πω ότι ναι, η αντιμετώπιση της βίας, που έγινε για πρώτη φορά, όπου κι αν βρίσκομαι, σε κομματική πίτα, σε κοινωνική πίτα, σε αθλητική πίτα, ήταν αποτέλεσμα μιας κοινής προσπάθειας όλων των Κομμάτων, που στήριξαν αυτό και το λέω απλόχερα, γιατί έτσι είναι. Στηρίχτηκαν τα προηγούμενα κρίσιμα νομοσχέδια στην κατεύθυνση αυτή.

Είναι από τις σπάνιες φορές, που η Βουλή μπορεί να είναι ενωμένη, κύριε Πρόεδρε, όπως είπατε και εσείς. Κατ’ εξαίρεση, σήμερα, λόγω της ομοφωνίας και λόγω της επετείου της 1ης Φεβρουαρίου, το να φορέσουμε αυτή την μπλούζα, είναι για να δείξουμε την αντίθεσή μας στη βία και την ενότητά μας, απέναντι σε αυτή τη μάστιγα. Αυτό είναι από τα θετικά, που ενώνει τη Βουλή, που μας ενώνει όλους.

Τώρα, ας μπω λίγο σε δύο - τρία πιο ειδικά θέματα, τα οποία θα σας κάνω γνωστά, σχετικά με την αξία του αθλητισμού.Στην περίοδο, που ζούμε, σε ένα παγκοσμιοποιημένο περιβάλλον, απέναντι στις προκλήσεις, που βλέπετε για τα παιδιά, με τη βία, με το bullying, είναι προσωπικό μου πιστεύω και είμαι απόλυτα πεπεισμένος ότι οι αξίες του αθλητισμού είναι ό,τι πιο σημαντικό υπάρχει σε επίπεδο θωράκισης, ως ασπίδα στα παιδιά μας, στη διαμόρφωση του χαρακτήρα τους, για να βγουν άνθρωποι κοινωνικοποιημένοι, με τις αξίες του αθλητισμού, που γεννήθηκαν στην πατρίδα μας, την Ελλάδα, στην αρχαία Ολυμπία, με τους πρώτους Ολυμπιακούς Αγώνες. Εδώ γεννήθηκαν όλα αυτά, οι αξίες του αθλητισμού. Αυτός είναι ο αθλητισμός, ο ελληνικός και σήμερα έχει γίνει κτήμα όλου του κόσμου. Αυτές οι αξίες του αθλητισμού, οι μοναδικές, είναι ό, τι πιο ισχυρό όπλο διαθέτουμε απέναντι σε αυτό το νοσηρό περιβάλλον, που βλέπουμε σήμερα.

Πρέπει να καλλιεργήσουμε τον αθλητισμό όσο μπορούμε περισσότερο και να τον κάνουμε κτήμα των παιδιών, για να τα οπλίσουμε και να τους κάνουμε καλύτερους πολίτες, καλύτερους ανθρώπους. Συμφωνούμε σε αυτό. Πριν ενάμιση περίπου μήνα, με τον Υπουργό Δικαιοσύνης, κ. Γιώργο Φλωρίδη, προετοιμάσαμε μεθοδικά μία από τις πολύ σημαντικές νομοθετικές πρωτοβουλίες. Ένα ολόκληρο χρόνο πριν, επιλέξαμε πέντε Νομούς της Ελλάδος, το Λασίθι, τα Χανιά, την Αθήνα, την Καστοριά και τα Ιωάννινα. Προετοιμάσαμε όλα τα αθλητικά σωματεία, στις περιοχές αυτές και νομοθετήσαμε κάτι μοναδικό, που έχει γίνει ήδη νόμος του κράτους και ξεκίνησε, στις 12 Δεκεμβρίου 2024 να λειτουργεί, μία μοναδική πρωτοβουλία. Παιδιά ηλικίας 12 έως 18 ετών, τα οποία υποπίπτουν σε παραβατικές συμπεριφορές, μεσαίου και χαμηλού επιπέδου και πρέπει να οδηγηθούν σε αναμορφωτικά μέτρα κυρώσεων, τους δίνουμε τη δυνατότητα, για πρώτη φορά, στην Ελλάδα, με επιλογή τους να οδηγηθούν στον αθλητισμό στην περιοχή τους, αντί να πάνε σε αναμορφωτήριο.

Θέλω τη βοήθειά σας και το εννοώ, ως Κόμματα, ως συναδέλφους, γιατί αυτό το πιλοτικό, που θα γίνει τώρα, σε πέντε περιοχές της χώρας, από το Σεπτέμβριο και μετά, θα επεκταθεί σε όλη την Ελλάδα. Όλα, δηλαδή, τα αθλητικά σωματεία της χώρας και οι ομοσπονδίες θα υποδεχθούν αυτά τα παιδιά, γιατί με μαθηματική βεβαιότητα κανείς δεν θα επιλέξει να κάνει κάτι άλλο, εκτός από το να πάει σε ένα αθλητικό σωματείο. Εκεί, λοιπόν, θα καταλάβουμε την αξία, πώς θα υποδεχθούν αυτά τα αθλητικά σωματεία αυτά τα παιδιά. Πιστέψτε με και νομίζω ότι το πιστεύετε και εσείς, ότι αυτά τα παιδιά θα μετατρέψουν το θυμό τους σε θετική ενέργεια, γιατί ο αθλητισμός αυτό ακριβώς κάνει, είναι καταλύτης και τότε θα δούμε, όχι απλώς να μεταμορφώνονται αυτά τα παιδιά σε άλλα παιδιά, που θα είναι ενάντια στη βία, αλλά θα δούμε να γίνονται και πρωταθλητές και Ολυμπιονίκες.

Η παράκληση, λοιπόν, της βοήθειας σε εισαγωγικά, είναι να ετοιμαστούμε από 1η Σεπτεμβρίου, ο καθένας και η καθεμιά, ως Βουλευτές, να έχουμε τη δύναμη υπεράσπισης στα τοπικά σωματεία μας, σε όλη την επικράτεια. Να ενθαρρύνουμε τα αθλητικά σωματεία να υποδέχονται, με αγάπη και μια μεγάλη αγκαλιά αυτά τα παιδιά.

Δεύτερον. Αθλητισμός. Θα πάω σε ένα κομμάτι, το οποίο έχει μία αξία στο επίπεδο της οργάνωσης. Κάποιοι συνάδελφοι ή συναδέλφισσες, με νεότερη ηλικία, ίσως να μην το έχουν βιώσει, αλλά με κάποιους, που είμαστε σε κοντινή ηλικία, ζήσαμε την περίοδο, που υπήρχαν οι αλάνες, φτιάχναμε μία ομάδα, παίζαμε μπάλα ή μπάσκετ. Έτσι, γινόταν ο αθλητισμός. Ανοργάνωτα, τελείως. Αυτό άρχισε σιγά - σιγά να μεταφράζεται σε ένα πιο οργανωμένο αθλητισμό, ο οποίος δυστυχώς ήταν ένα νοσηρό φαινόμενο, όχι από την οργάνωση, που ήθελε τον αθλητισμό πιο οργανωμένο. Άρχισαν να γεννώνται φαντάσματα και αόρατα σωματεία, για τη σφραγίδα, για να πάρουν κάποια λεφτά, τα οποία δεν καταγράφονταν ούτε σε βιβλίο ούτε τίποτα, για να το παίξουν ηγέτες στην τοπική αυτοδιοίκηση, κομματικοί ηγέτες, να δείξουν ότι έχουν ένα σωματείο, έχουν μία δύναμη. Κάπως έτσι εξελίχτηκε ο αθλητισμός. Και σήμερα, έχουμε φτάσει σε ένα σημείο, που ξεπεράσαμε, πιστέψτε με σας το δηλώνω και όλη την Ευρώπη.

Η οργάνωση, που έχουμε πετύχει στον αθλητισμό, μέσα από την ψηφιοποίηση του ελληνικού αθλητισμού, από τους κανόνες και αυτό το μοναδικό εργαλείο, που λέγεται KOUROS, δεν υπάρχει στην Ευρώπη. Φυσικά, όταν γεννήθηκε αυτό το σύστημα, προκάλεσε σεισμό, γιατί ήταν κάτι καινούργιο. Έπρεπε να βάλουμε τα δύο πόδια σε ένα παπούτσι. Δύσκολο. Όμως ξεκίνησε. Υπήρξαν αντιδράσεις, υπήρχαν αντιρρήσεις, υπήρχαν φωνές και διαμαρτυρίες. Προσέξτε, όμως, ήταν απόλυτα λογικό. Ήταν η εφαρμογή, για πρώτη φορά, κανονιστικού θεσμικού πλαισίου, στην Ελλάδα, για να ξέρουμε ποιο είναι το σωματείο, τι ταυτότητα έχει το σωματείο, έχει προπονητή; Ποιος το διοικεί; Τι στοιχεία έχει αυτός, που διοικεί; Παιδιά διοικούν. Εγώ άκουσα όλους σας, από τη μία - και αυτό είναι οξύμωρο - να μιλάτε για τη γραφειοκρατία και από την άλλη να λέτε ότι πρέπει να υπάρχουν προπονητές, ότι πρέπει να είναι και τα οικονομικά σε επίπεδο καλής διαχείρισης. Δεν γίνονται και τα δύο. Ή θα πάμε με το οργανωμένο θεσμικό πλαίσιο ή θα το ξαναγυρίσουμε στο παρελθόν. Ή Α ή Β. Εγώ είμαι υπέρ του Α. Και πιστέψτε με, και ο επόμενος Υπουργός από εμένα θα κρατάει το e- KOUROS περήφανα απ’ όποιο Κόμμα κι αν είναι και θα μιλάει για τον οργανωμένο ελληνικό αθλητισμό. Αυτό που πετύχαμε όλοι μαζί.

Πότε έγινε η πρώτη εφαρμογή; Η πρώτη εφαρμογή έγινε, το 2023, με την παρουσίαση του KOUROS, 21 Μαρτίου του 2024. Σημαντικές μέρες. Μέχρι τότε, αν ρωτούσαμε ποιος είναι ο αθλητισμός στην Ελλάδα - σας είπα και το παράδειγμα - κανείς δεν ήξερε. Κανένας στην Ελλάδα, κ. Κόντη, δεν ήξερε ποιος είναι ο αθλητισμός. Ξέραμε μόνο από κουβέντες μεταξύ μας. Υπάρχουν κάποιες ομάδες, θα στις πω απ’ έξω της Β’ Εθνικής, της α’ Εθνικής. Πόσοι είναι οι φίλαθλοι; Πόσοι είναι οι αθλητές; Κανείς δεν ήξερε τίποτα. Πόσοι είναι οι προπονητές; Κανείς δεν ήξερε τίποτα. Ποια είναι τα αθλητικά σωματεία; Κανείς δεν ήξερε. Κανένας στην Ελλάδα δεν ήξερε. Ούτε οι πιο κορυφαίοι προπονητές, ούτε πιο κορυφαίοι αθλητές.

Στις 21 Μαρτίου 2024, μάθαμε, για πρώτη φορά, αυτά τα μοναδικά στοιχεία. Προσέξτε ακρίβεια. 412.329 αθλητές. Πρώτη φορά. 13.494 προπονητές. Πρώτη φορά. 6.533 σωματεία, 102 αθλήματα, 63 ομοσπονδίες. Ακούστε στοιχεία. Παραδείγματος χάρη, μάθαμε για το ποδόσφαιρο ότι είναι το πιο ελκυστικό άθλημα. Ξέραμε ότι είναι το πιο ελκυστικό, αλλά, αν σας ρώταγα, όμως, κ. Καπετάνο, σε τι ποσοστό είναι το ποδόσφαιρο πιο ελκυστικό, δεν το γνωρίζατε και δικαιολογημένα. Μάθαμε ότι έχει 2.304 σωματεία, με 28,5%. Ποιο είναι το δεύτερο; Με 10,5%, το μπάσκετ. Το τρίτο η πετοσφαίριση, με 5,4%. Το τέταρτο το tae kwon do, με 4,4%. Το πέμπτο ο ΣΕΓΑΣ. Το επόμενο η Κολυμβητική Ομοσπονδία, με 3.1%. Οι γυναίκες συμμετέχουν; Ξέραμε ότι οι γυναίκες υστερούν στον αθλητισμό. Μάθαμε πόσο είναι το ποσοστό; 26,4%. 108.994 γυναίκες αθλήτριες, 303.335 αθλητές άντρες. Στοιχεία πολύ χρήσιμα, για να πάρουμε σημαντικές αποφάσεις. Όταν βγήκε ο KOUROS, ήταν το πρώτο, που με οδήγησε, στον προηγούμενο νόμο του Ιουνίου, να βάλουμε τις γυναίκες για πρώτη φορά στα διοικητικά συμβούλια, με 33%. Να μια κίνηση, για να ενισχύσουμε τη γυναικεία παρουσία στο αθλητικό κίνημα.

 Φυσικά, αυτό εδώ είναι μια περίληψη και αν θα μπείτε τώρα στο ψηφιακό κομμάτι του Υπουργείου Αθλητισμού - του Υπουργείου Αθλητισμού - το λέω δύο φορές και θα καταλάβετε γιατί - θα δείτε όλο το σύστημα αυτό των σωματείων κατανεμημένο στην Ελλάδα. Είναι πλήρες; Όχι! Είχε γραφειοκρατία; Εννοείται πως είχε, στην πρώτη του εφαρμογή, είχε. Τι κάναμε στη δεύτερη εφαρμογή, στα σωματεία τα οποία τώρα μπήκαν; Αν ήταν «θανατηφόρο», όπως περιγράφεται, γιατί την ακούω αυτή τη λέξη: «γραφειοκρατικό, σκοτώνονται, κλείνουν τα σωματεία» δεν είναι έτσι. Διότι σήμερα, παρότι είναι πρώιμο, θα σας πω ότι έχουμε περίπου τέτοια σωματεία, άρα, πέτυχε! Πέτυχε και άρα, κανένα σωματείο δεν αποκλείστηκε.

Δεν θα σας πω τα άλλα στοιχεία, τα οποία είναι εντυπωσιακά, γιατί τώρα η Βουλή, οι Βουλευτές, η κυρία Σταρακά, στην περιοχή της, θα έχουν τη δυνατότητα να γνωρίσουν, αν μεγάλωσε ή μίκρυνε ο αθλητισμός. Στο Νομό Αιτωλοακαρνανίας, αν μεγάλωσε, που μεγάλωσε και που μίκρυνε; Πόσα σωματεία γεννήθηκαν; Ασύλληπτα στοιχεία, πόσοι είναι οι αθλητές Αιτωλοακαρνανία; Κυκλάδες, απ’ όπου είμαι εγώ. Αυτά τα στοιχεία είναι κτήμα, πλέον, της ελληνικής Βουλής, του ελληνικού αθλητισμού και πρέπει να είμαστε πολύ χαρούμενοι γι’ αυτή την κατάκτηση.

Τώρα, ο δεύτερος KOUROS είχε μειωμένη γραφειοκρατία και ολοκληρώνεται τώρα. Ολοκληρώνεται και με αυτό που βάζουμε, ότι δεν έρχεται πλέον το «πνίξιμο» ενός σωματείου, που δεν θα μπει, για πρώτη φορά, στο σύστημα. Μειώνουμε πάρα πολλά, τα οποία είχα υπογράψει εγώ στην ΚΥΑ, που ήταν υποχρεωμένοι, βάσει της ΚΥΑ, να οδηγηθούν εδώ. Μπήκαν πλέον συστήματα, τα οποία είναι διαλειτουργικά, το έθεσε κάποιος συνάδελφος, διαλειτουργικότητα, με όλο το άλλο δημόσιο. Καταργούμε πράγματα, τα οποία είχαμε στην πρώτη εφαρμογή του KOUROS και τώρα ερχόμαστε απαλλαγμένοι από αυτό. Η νέα διαδικασία, που φιλοδοξώ να ξεκινήσει την 1η Μαρτίου, θα είναι πάρα πολύ απλή. Εκεί, λοιπόν, θα μας δοθεί η δυνατότητα να είναι μόνιμα ανοιχτό, αν δεν έχουμε άλλες αλλαγές και μέχρι τότε, καλώ όλα τα μέλη της Επιτροπής, εάν έχουν κάποιο στοιχείο, το οποίο μπορεί να μειώσει το διοικητικό κόστος, το αποδέχομαι. Αρκεί να έρθει να το συζητήσουμε να δούμε, αν είναι εφαρμόσιμο.

Βιβλία και στοιχεία. Είναι μία διάταξη, η οποία ενσωματώνεται στο νομοσχέδιο μας. Σίγουρα, επειδή είναι εξειδικευμένο ζήτημα, κατανοώ ότι δεν έχει εκληφθεί και κατανοηθεί όσο πρέπει. Είμαι ένας άνθρωπος, που χειρίζονται τα οικονομικά, το ξέρετε και λόγω πτυχίου και πάνω σε αυτό έχω εντρυφήσει. Τι έχει συμβεί με τα σωματεία; Τα σωματεία τα αθλητικά, πριν γεννηθεί το σύστημα KOUROS, είχαν όλα την υποχρέωση τήρησης βιβλίων, το λέει ο νόμος.

Τι έπρεπε να κάνουν τα σωματεία της χώρας μας; Χρόνια τώρα, να έχουν τα τυποποιημένα γνωστά χειρόγραφα βιβλία. Τα χειρόγραφα αυτά, που αναλύει και ο νόμος μέσα εδώ, τα χειρόγραφα, να τα πηγαίνουν στη Νομαρχία τότε και στην περιφέρεια τώρα, για να θεωρούνται, κάθε χρόνο, συνεχώς. Ουρές στις περιφέρειες και παλιά στις Νομαρχίες από όλα τα αθλητικά σωματεία. Τι κάνουμε εμείς, σήμερα; Πρώτον, καταργούμε τις θεωρήσεις, δεν χρειάζεται θεώρηση. Και ερχόμαστε και προσέξτε τι κάνουμε. Αφήνουμε το ίδιο περιβάλλον. Άρα, κάνουμε την πρώτη μείωση διοικητικού βάρους, που είναι η κατάργηση θεώρησης και αφήνω τα βιβλία τα παλιά.

Τηρούνταν τα βιβλία τα παλιά στα σωματεία; Θέλετε να σας πω την αλήθεια; Όλα ήταν παράνομα. Όλα. Να σας πω γιατί. Κανένας λογιστής, που τηρούσε τα βιβλία των σωματείων - γιατί τηρούνταν βιβλία σε όλα τα σωματεία πριν τον KOUROS - δεν κρατούσε χειρόγραφα. Τα κρατούσε όλα τυποποιημένα σε κομπιούτερ. Ερχόμαστε, δηλαδή, και υλοποιούμε τη διαδικασία των εγγραφών στα βιβλία των σωματείων, κάτι που ήταν μέχρι τώρα παράνομο. Καθιστούμε νόμιμη την παρανομία.

Και τι λέμε; Λέμε, προσέξτε, γιατί άκουσα και για διαφάνεια και νομιμότητα, δεν μιλάμε τώρα για μεγάλες επιχειρήσεις, μιλάμε για σωματεία μικρά, που η χρηματοδότηση ήταν μόνο 2.000-3.000 ευρώ, δεν μιλάμε τώρα για ποσά, αλλά έχουν και ίδιους πόρους, γιατί αλλιώς δεν μπορούν να επιβιώσουν τα σωματεία, χωρίς ίδιους πόρους. Δεν είναι κρατικοδίαιτος ο αθλητισμός, λέμε ότι στο μέλλον το σύστημα e-KOUROS, που υποδέχεται όλο αυτό το μηχανογραφικό σύστημα, θα φτιάξει ατομικές θυρίδες για το κάθε σωματείο ξεχωριστά και εκεί θα καταχωρούνται τα στοιχεία, αμέσως από το λογιστή. Καταλαβαίνετε για τι επίπεδο διαφάνειας μιλάμε και τι στοιχεία μπορούμε να αντλήσουμε από εκεί, σε επίπεδο στατιστικών; Να μπορούμε να δούμε τα οικονομικά τους, το πού πάνε οι δαπάνες, ασύλληπτα πράγματα. Αυτό δεν μπορώ να το κάνω τώρα, δεν υπάρχει η δυνατότητα, είναι για το μέλλον. Σήμερα, καταργούμε τη θεώρηση. Μείον ένα διοικητικό βάρος πολύ μεγάλο, πολύ σημαντικό, δεν ξαναπάει κανένα σωματείο στη Νομαρχία και διατηρούμε το ίδιο καθεστώς, νομιμοποιώντας μια κατάσταση παράνομη. Αυτά είναι τα βιβλία.

Θέμα, το οποίο αφορά τις δύο Ομοσπονδίες των Μοτοσικλετιστών και του Αυτοκινήτου.

Θα το επαναλάβω, δεν διεκδικώ ότι είμαι ο γνώστης των συγκεκριμένων αθλημάτων, δεν το ξέρω το άθλημα, ούτε ένα πρωί ξύπνησα και είπα θα φέρω αυτή τη νομοθεσία. Είδα, όμως, δυο Ομοσπονδίες. Προσέξτε, πριν ξεκινήσω γι’ αυτό, να σας πω ότι το κανονιστικό πλαίσιο πρέπει να είναι ένα και γενικό. Ο αθλητικός νόμος ναι, είναι ένας, μεγάλος, θα πάμε στην κωδικοποίηση, θα έχουμε το ενιαίο πλαίσιο κανόνων και νομοθετική ερμηνεία, στο κανονιστικό πλαίσιο της κωδικοποίησης της αθλητικής νομοθεσίας.

Από κει και κάτω, πιστέψτε με, επειδή είμαι ένας άνθρωπος, που προσπαθώ να δω και τη λεπτομέρεια, δεν μπορεί να είναι ενιαίο το πλαίσιο. Δεν μπορεί, πρέπει να υπάρχουν οι ίδιοι κανόνες και να εξατομικεύεται ανάλογα με τα αθλήματα. Δεν είναι το ίδιο ο Στίβος με το Τζούντο, ούτε το Τζούντο με τον Μηχανοκίνητο Αθλητισμό, είναι διακριτές αθλητικές οντότητες, με τις δικές τους ιδιαιτερότητες.

Στη βάση, λοιπόν, αυτών των ιδιαιτεροτήτων, αυτές οι δύο μεγάλες Ομοσπονδίες έχουν ένα κοινό απίστευτο, δεν το πίστευα ποτέ, το εντόπισα διαμέσου του Ράλι Ακρόπολις, όταν είδα εκατοντάδες κόσμου να βλέπουν το Ράλι Ακρόπολις, που γίνεται στην Ελλάδα και είδα εδώ κόσμο, που δεν πίστευα ποτέ ότι θα υπήρχε τόσος κόσμος δίπλα στο αυτοκίνητο και στη μοτοσικλέτα. Παρότι ήμουν «μηχανόβιος» στα φοιτητικά μου χρόνια και πολύ δραστήριος, μάλιστα, με μεγάλη μηχανή, δεν πίστευα τώρα ότι θα υπάρχει στο επίπεδο του οργανωμένου μηχανοκίνητου και της μοτοσικλέτας αθλητισμού τόσος πολύς κόσμος.

Αυτός, λοιπόν, ο κόσμος ήρθε και με βρήκε και μου είπε ότι υποφέρουμε, δεν έχουμε στελέχη. Σκεφθείτε ήρθαν όλα τα Σωματεία, είναι αυτό που λέμε μία Γενική Συνέλευση 100%. Δεν μιλάμε για γενικές συνελεύσεις;

Γενική συνέλευση έγινε και ήρθαν όλα τα Σωματεία και είπαν «θέλουμε αυτό».

Γιατί το θέλετε, παιδιά; «Για να λειτουργήσουμε καλύτερα, εγγυητές είμαστε όλοι εμείς στα Σωματεία, όλη η Ομοσπονδία και μας παρέχει τη δυνατότητα η FIA». Δηλαδή, ο Παγκόσμιος Οργανισμός Αυτοκινήτου τους δίνει το δικαίωμα.

Άρα, απλόχερα το κάνουμε. Δεν μπαίνει στην ιδιαιτερότητα περί εμπορευματοποίησης. Δεν υπάρχουν αυτά τα πράγματα.

Δεύτερον, διακρίσεις. Κάποιος συνάδελφος έθεσε ένα ερώτημα, αν οι διακρίσεις έρθουν από το εξωτερικό. Ακούσατε τι είπε;

Πάμε και εμείς στο εξωτερικό σε διεθνή πρωταθλήματα. Είναι μια κινητικότητα, που αποκτάς περισσότερη εμπειρία, ως αθλητής, να πας σε ένα άλλο πρωτάθλημα, να τρέξεις και να έρθουν και άλλοι, που τους το απαγορεύουμε.

Σκεφτείτε τώρα σε έναν αγώνα αυτοκίνητου, στην Ελλάδα, να έρθουν 50 οδηγοί από το εξωτερικό και δεν έρχονται μόνοι τους, είναι αθλήματα, τα οποία πρέπει να συνοδεύονται και από οικονομικούς πόρους. Θα έρθουν εδώ, με ένα ολόκληρο συνεργείο υποστήριξης, θα μείνουν σε ξενοδοχεία, θα καταναλώσουν φαγητό σε ταβέρνες και σε εστιατόρια, θα κινηθούν μέσα στην τοπική αγορά και θα μείνουν και, τουλάχιστον, ένα δεκαήμερο.

Δεν τον θέλουμε αυτόν τον κόσμο; Θα κλείνουμε τα μάτια και θα λέμε «είμαστε Ελλάδα, εμείς λειτουργούμε διαφορετικά;». Όχι, τον θέλουμε.

Και οι διακρίσεις, κύριε Βρούτση; Τα παιδιά που τρέχουν;

Η απάντηση είναι ότι οι διακρίσεις παραμένουν στο ακέραιο για τα Ελληνόπουλα που τρέχουν στο πρωτάθλημα. Τον κόσμο θέλουμε να φέρουμε εδώ, να γίνουμε καλύτεροι εμείς μέσα από τον ανταγωνισμό και να φέρουν και τα λεφτά τους στην Ελλάδα. Τόσο απλό. Δεν υποκρύπτεται τίποτα, πιστέψτε με.

Είναι κάτι, το οποίο είναι θετικό και ακούσατε τις δύο Προέδρους, είναι σπάνιο να έχουμε γυναίκες Προέδρους στις Ομοσπονδίες, οι οποίες είναι μαχήτριες, ανοιχτά μυαλά, έχουν την απόλυτη εμπιστοσύνη όλου του κόσμου τους και στη μοτοσικλέτα και στο αυτοκίνητο και προσωπικά τις εμπιστεύομαι.

Τώρα, σχετικά με τους προπονητές, άκουσα όλη τη φιλοσοφία για τους προπονητές, σηκώνω χέρι και λέω «συγνώμη, μπορεί να τα ξέρετε καλύτερα», αλλά στους προπονητές έχει γίνει μία μετεξέλιξη των τελευταίων ετών, όχι επί των ημερών μου ούτε επί των ημερών του Λευτέρη Αυγενάκη, αλλά και προγενέστερα. Μετεξελίχθηκε το πλαίσιο των προπονητών πολύ θετικά, διότι κάποτε προπονητής μπορούσε να δηλώσει ο οποιοδήποτε. Στη συνέχεια, το κράτος οργανώθηκε. Πήγαμε στα ΤΕΦΑΑ, το μεγάλο κομμάτι των προπονητών είναι από τα ΤΕΦΑΑ, τα οποία εμείς εμπιστευόμαστε. Έχουν την ειδική γνώση, στηρίζουμε τα ΤΕΦΑΑ, γι’ αυτό έχουν και διακριτή αντιμετώπιση στην εξέταση των πτυχίων.

Ας πούμε, επειδή ακούμε μια κριτική το εξής. Προχθές, προσωπικά έδωσα 300 πτυχία σε προπονητές όλων των αθλημάτων στο Υπουργείο Παιδείας, οι οποίοι δεν ήταν από τα ΤΕΦΑΑ.

Έπρεπε να το κάνω ή όχι; Μην απαντήσετε, γιατί εύκολα μπορεί να παρασυρθεί κάποιος. Αν σας πω σε ποιους τα έδωσα, θα πείτε σωστά τα έδωσες. Σε Ολυμπιονίκες, σε παγκόσμιους πρωταθλητές και σε ευρωπαϊκούς πρωταθλητές. Πώς τα πήραν; Έτσι κενά; Όχι. Πέρασαν από διαδικασία εκμάθησης, κάθισαν στο θρανίο. Υπάρχουν στελέχη στο Υπουργείο Αθλητισμού, όπως ο Γενικός Διευθυντής, ο κ. Κάκκος, άλλοι Καθηγητές Πανεπιστημίου ΤΕΦΑΑ, οι οποίοι προΐστανται των διαδικασιών και εκπαιδεύουν αυτόν τον κόσμο στο θρανίο, αλλά είναι έμπειρα στελέχη, Ολυμπιονίκες και παγκόσμιοι πρωταθλητές και αυτούς τους ανθρώπους πρέπει να τους έχουμε μια διακριτή μεταχείριση. Αυτή είναι η μία κατηγορία.

Άλλη κατηγορία, αυτός που βάζει το νόμο. UEFA C. Η σύγκρουση που υπήρχε με την ΕΠΟ ήταν δραματική σε αυτόν τον τομέα, για πάρα πολλά χρόνια. Ευτυχώς, που βρέθηκε ο Μάκης ο Γκαγκάτσης και αυτή η καλή Εκτελεστική Επιτροπή τώρα στην ΕΠΟ και υπάρχει συνεννόηση και αυξήσαμε τις ώρες στις 246, αν δεν κάνω λάθος, από 30 που θέλανε και θα υπάρχει πλέον και το επίπεδο UEFA C, με συμφωνία όλου του ποδοσφαίρου. Θα ανασάνει το ποδόσφαιρο, γιατί θα γεννήσουμε προπονητές, που δεν έχουμε προπονητές, δεν υπάρχει ανεργία στο θέμα των προπονητών. Είμαστε αντίθετοι σε αυτό;

Νομίζω ότι συμφωνούμε όλοι, όταν το θέλει η Ομοσπονδία και επιπλέον έρχεται συμφωνία με το κράτος.

Πάω και στην άλλη κατηγορία, που άσκησαν κριτική άδικη. Δηλαδή, αν σας ακούνε τώρα κάποιοι, που μας ακούν στο δημόσιο διάλογο, ότι κατηγορήσατε ότι έβαλα αυτή την ειδική κατηγορία, χωρίς δίπλωμα Λυκείου, αδικείτε τον εαυτό σας και το Κόμμα σας, γιατί όταν εφαρμόζεται ένας νόμος, την πρώτη φορά, όταν το 2021, ο Λευτέρης ο Αυγενάκης έφερε αυτό το νόμο, για να έχουν πτυχίο Λυκείου οι προπονητές, ήταν πολύ σωστό.

Πρέπει να έχουν πτυχίο Λυκείου; Βεβαίως, και πρέπει να έχουν, αυτό είναι κόκκινη γραμμή και πάνω εκεί να χτίζουν την εκπαιδευτική τους ικανότητα πάνω στο ζήτημα του προπονητή.

Εκεί κάναμε ένα λάθος, μας ξέφυγε κάτι πάνω στη νομοθέτηση. Πετάξαμε έξω έμπειρους ανθρώπους, που ο είπε ο κ. Κόντης, αν δεν κάνω λάθος, του καράτε, του τζούντο, του ποδοσφαίρου, που έκαναν το άθλημα του προπονητή, πολλά χρόνια. Ο άλλος 55 χρόνων καρατέκα, μέσα στο τατάμι, τζούντο το ίδιο, ποδόσφαιρο, μέσα στα γήπεδα και δεν ήταν πτυχιούχος Λυκείου αυτός ο άνθρωπος. Γιατί του το στερήσαμε ξαφνικά;

Τι κάναμε; Αγκαλιάσαμε αυτόν τον κόσμο και ο Πρόεδρος των Προπονητών Ποδοσφαίρου ήταν συγκινημένος. Δεν το πίστευε. Είναι περίπου 600 προπονητές του ποδοσφαίρου, οι οποίοι πετάχτηκαν και ζούσαν με «μαύρα», για να μπορέσουν να διατηρηθούν με τις οικογένειές τους. Επαναφέρουμε, λοιπόν, 1.500 οικογένειες σε ένα μέρος, στο οποίο δεν υπάρχει ανεργία, με εμπειρία και γνώση και αυτοί οι άνθρωποι σήμερα μας ακούνε. Είναι πολύ σημαντικό και το βλέπουν αυτοί οι άνθρωποι.

Θα συνεχιστεί και στο μέλλον; Η απάντηση είναι όχι. Ό,τι γεννιέται από δω και πέρα, θα είναι στην κόκκινη γραμμή του πτυχίου Λυκείου. Είμαστε αντίθετοι σε αυτό; Νομίζω ότι κανένας μέσα εδώ δεν μπορεί να είναι αντίθετος.

Σχετικά με τους απινιδωτές, νομίζω ότι εδώ είναι μία διάταξη ξεκάθαρη. Συνειδητοποιούμε όλοι την κρισιμότητα και τι βλέπουμε στα γήπεδα. Ότι πρέπει να υπάρχουν παντού απινιδωτές, μπαίνει με οριζόντια διάταξη νόμου και νομίζω ότι εδώ είναι κάτι που πρέπει να μας βρει όλους σύμφωνους.

Αλλαγές που αφορούν το θέμα του αντιντόπινγκ. Η Ελλάδα βρέθηκε επί ξηρού ακμής. Δεν σας την περιέγραψε όλη την εικόνα ο κ. Γρηγόρης Λέων, θα σας την πω εγώ λίγο πιο συγκεκριμένα. Το 2019 με 2020, η Ελλάδα πήγε να απενταχθεί από όλο τον αθλητισμό του κόσμου, επειδή δεν είχε τις δυνατότητες να έχει ντόπινγκ έλεγχο στη χώρα. Βρεθήκαμε σε πολύ δύσκολη θέση.

Ξεκινήσαμε, λοιπόν, το 2021, μία μεγάλη προσπάθεια να ανατάξουμε την εικόνα της χώρας και τη λειτουργία του αντιντόπινγκ, μέσα από τον ΕΟΚΑΝ.

Γρηγόρης Λέων, εξαιρετικός. Πάλεψε πάρα πολύ και γυρίσαμε την εικόνα και φτάσαμε από το 2021, 2022, 2023 το 2024, σε τέσσερα χρόνια, να πάρουμε παγκόσμιο βραβείο για το αντιντόπινγκ στην Ελλάδα.

Ξέρετε τι σημαίνει αυτό; Αυτό σημαίνει, ότι η Ελλάδα άμα θέλει μπορεί, άμα θέλουμε μπορούμε. Βρεθήκαμε σε μια δύσκολη κατάσταση και τα καταφέραμε όλοι μαζί να γυρίσουμε την εικόνα της χώρας παγκόσμια.

Λόγω ακριβώς αυτού, συνδυαστικά με το «e-KOUROS», που η καινοτομία του «e-KOUROS» δίνει τη δυνατότητα στο αντιντόπινγκ της Ελλάδας να κάνει στοχευμένους ελέγχους, δηλαδή, ανάλογα με τα ποσοστά του αθλήματος, εκεί θα κάνει τον έλεγχο και όχι τυχαία, όπως π.χ. θα κάνω στην Πάλη τόσο, θα κάνω στο Τζούντο τόσο, στο Καράτε τόσο, στο Μπάσκετ τόσο, ήταν τυχαίο δείγμα, χωρίς θεμελίωση. Τώρα, πλέον, είμαστε οι πρωτοπόροι που ξέρουμε πού κάνουμε και γιατί κάνουμε.

Στο πρόσφατο Συμβούλιο των Υπουργών Εξωτερικών, με ψήφισαν ομόφωνα Υπουργοί να εκπροσωπώ το Παγκόσμιο Διοικητικό Συμβούλιο της WADA, δηλαδή, για το αντιντόπινγκ. Μεγάλη τιμή για μένα, για τη χώρα μας, για την πατρίδα μας, λόγω ακριβώς της μεγάλης επιτυχίας, που πετύχαμε, στην αλλαγή της εικόνας.

Πάμε στο θέμα, το οποίο αφορά την κάρτα υγείας. Την περιέγραψα. Δεν χρειάζεται να πω περισσότερα στοιχεία. Θα υπάρξει κοινή υπουργική απόφαση. Θα ληφθεί υπόψη αυτό που είπε η ΕΠΟ. Ήταν σωστή η παρατήρηση. Να σε τι βοηθάνε αυτοί οι διάλογοι με τους φορείς. Θα πρέπει να εξειδικεύσουμε το κομμάτι, που αφορούν τους επαγγελματίες προπονητές. Ακούει το νομικό τμήμα, που βρίσκεται, πίσω από μένα. Αυτό στην υπουργική απόφαση, που θα εξειδικεύσει την κάρτα υγείας, θα πρέπει να εξειδικεύσουμε για τις περιπτώσεις, που δεν μπορούν να πάρουν ΑΜΚΑ. Αφορά πολλούς σε ποσοστό; Όχι, είναι λίγοι. Ποδόσφαιρο και μπάσκετ. Να πούμε, αν είναι 200 ή 300; Στις 412.000 είναι μια ασήμαντη ποσότητα. Όμως, πρέπει να τους δούμε και αυτούς. Θα το εξειδικεύσουμε σε τέτοιες περιπτώσεις και η κάρτα υγείας εκτός του ότι είναι ηλεκτρονική και καταργείται η γραφειοκρατία, έρχεται τώρα αυτό να μειώσει τα κόστη, τις δαπάνες των οικογενειών. Ένα παιδί, που έχουμε πολλές τέτοιες περιπτώσεις, που είναι σε δύο αθλήματα, έπρεπε να κάνει δύο φορές κάρτα αθλητή υγείας. Τώρα, θα κάνει μία, γιατί θα είναι αυτοματοποιημένο. Άρα, έχουμε και οικονομίες. Θα μου πείτε είναι πολλά; Έχουμε 450.000 αθλητές.

Ας πάμε, λοιπόν, στο κομμάτι, το οποίο είναι η αθλητική βία. Εδώ, επιχειρούμε να κάνουμε κάτι, το οποίο είναι καινούργιο. Κρατάμε μόνο το κομμάτι, το οποίο έρχεται από το παρελθόν, από τον Σταύρο Κοντονή. Βλέπετε, χρησιμοποιώ, συνεχώς, ονόματα του παρελθόντος, για να μη νιώθει κανείς ότι στερείται της συμμετοχής του σε μια επιτυχία εθνική. Σταύρος Κοντονής. Κάρτα φιλάθλου: Δεν εφαρμόστηκε. Παπαστεργίου, Βρούτσης και Αστυνομία, τα πήραμε μαζί και τα κάναμε πλέον μια καινούργια ασπίδα. Τι κάναμε; Το Φεβρουάριο, ψηφίσαμε εμείς τα Κόμματα αυτό το αυτοματοποιημένο σύστημα, που το μυστικό του βρίσκεται σε δύο σημεία. Βρίσκεται στο ευέλικτο μικρό σχήμα της ΔΕΑΒ. Δεν είναι υποκειμενικές οι κυρώσεις. Είναι δέσμια αρμοδιότητα. Εκεί ήταν το κλειδί. Δηλαδή, κανείς δεν είπε «διαβάστε όλα τα δημοσιεύματα, ένα χρόνο, ότι ο Βρούτσης, ως Υπουργός Αθλητισμού, έκανε παρέμβαση και τιμώρησε τον Ολυμπιακό, την ΑΕΚ, τον Παναθηναϊκό ή τον ΠΑΟΚ». Κανένας δεν το είπε. Γιατί, πλέον, βλέπουν ότι είναι, με βάση το νόμο. Κουμπώνει ο νόμος, δέσμια αρμοδιότητας αυτά. Το δεύτερο είναι η παθογένεια η δεύτερη, που υπήρχε, ότι όταν υπήρχε μια τιμωρία, πήγαινε μετά ένα, δυο, τρία χρόνια, ξεχνιόταν και φτάνουν οι πολίτες να λένε «έλα μωρέ, τώρα τα ίδια και τα ίδια, δεν θα γίνει τίποτα στο τέλος». Σε εφτά μέρες, έχει βγει η κλήρωση. Τα δυο αυτά άλλαξαν το τοπίο.

Τι κάνουμε επιπλέον; Το είπατε πριν. Ο κ. Κόντης έδωσε ιδιαίτερη έμφαση. Να πιάσουμε αυτούς, οι οποίοι κάνουν την ενέργεια, ο χούλιγκαν, ο κακός φίλαθλος, που παίρνει στο λαιμό του την ομάδα. Μπορούσαμε να το κάνουμε πρώτα; Όχι. Πρέπει να σας πω ότι εάν το έφερνα τον Φεβρουάριο, θα ήταν ουσιαστικά μία ουτοπία απέναντί σας και ένα επικοινωνιακό νομοθετικό τρικ, γιατί δεν θα μπορούσα να το εφαρμόσω. Δεν είχαν εφαρμοστεί τα εργαλεία τα υπόλοιπα. Τι κάναμε, λοιπόν; Αφήσαμε να εξελιχθεί όλο το σύστημα της πρώτης νομοθέτησης, που φέραμε δύο πολύ σημαντικά εργαλεία. Τις κάμερες, οι οποίες πλέον ελέγχονται με την πιο σύγχρονη τεχνολογία και βλέπουμε τα πάντα μέσα στο γήπεδο. Και δεύτερον, την ταυτοπροσωπία, την προέκταση της κάρτας φιλάθλου του Σταύρου Κοντονή, που την κάναμε πράξη, με τον Δημήτρη Παπαστεργίου και πλέον τα γήπεδα σταμάτησαν να είναι ξέφραγο αμπέλι. Όποιος μπαίνει, ξέρουμε ποιος είναι, πού μένει, το τηλέφωνο του, τα πάντα. Άρα τι κάνουμε τώρα; Μπορούμε να ξέρουμε όλους μέσα στο γήπεδο. Μέχρι τώρα τους βλέπαμε; Τους βλέπαμε, αλλά δεν υπήρχε νομοθετικό πλαίσιο για να δώσουμε παραδείγματος χάριν, ΑΕΚ, ΑΡΗ και Παναθηναϊκό, που τιμωρήθηκαν, είναι οι ομάδες, που έχουν τιμωρηθεί με τις περισσότερες κυρώσεις, στο ζήτημα των κλειστών γηπέδων από φιλάθλους. Δεν μπορούσαν να δουν ποιοι είναι. Δεν υπήρχε νομοθετικό πλαίσιο. Τώρα το θεσπίζουμε. Η ΑΕΚ και η κάθε ομάδα θα μπορεί να βλέπει, εάν το ζητήσει ποιος πήρε στο λαιμό της την ομάδα. Αυτό για την ομάδα.

Το δεύτερο έχει να κάνει με το ζήτημα, το οποίο αφορά την πολιτεία. Όχι, κύριε. Δεν έχεις δικαίωμα να κλείνεις ένα γήπεδο. Να στερείς τα εισιτήρια διαρκείας και έναν κόσμο, που πάει στο γήπεδο με την οικογένειά του να χαρεί την ομάδα του. Θα υπάρξει κύρωση. Τι κύρωση; Σε εντοπίζω. Έχω την τεχνολογική δυνατότητα; Ναι. Κάμερες και gov.gr για το εισιτήριο. Εντοπίζω, συλλαμβάνεσαι, η Αστυνομία δίνει στη ΔΕΑΒ πρόστιμο έως 50.000 και ταυτόχρονα αποβολή από κάθε αθλητική διοργάνωση για πέντε χρόνια.

Εδώ χρειάζεται το ηχηρό μήνυμα, πρέπει να το ακούσουν όλοι τώρα, που ψηφίζεται ο νόμος. Αυτό που θα συμβεί σε αυτούς τους ταραχοποιούς, τους χούλιγκαν, όταν θα πέσουν οι πρώτες κυρώσεις, είναι ότι θα πονέσουν πάρα πολύ και για την απουσία από τις αθλητικές διοργανώσεις και για το χρηματικό πρόστιμο. Είμαι σίγουρος, το είπε και κάποιους άλλος, κύριε Κόντη, εσείς νομίζω, ότι αυτό θα επιφέρει δομική αλλαγή, θα ισορροπήσει η κατάσταση.

Και επειδή νομοθετήσαμε το μήνα Φεβρουάριο, με πολλή πίεση και κάτω από τη δολοφονία του Γιώργου Λυγγερίδη και βάλαμε τη γεωμετρική πρόοδο στις κυρώσεις, δηλαδή μία, δύο, τέσσερεις, οκτώ, θα ήταν πολύ σκληρό. Καταργούμε αυτό που νομοθετήσαμε, το Φεβρουάριο, γιατί ήταν πάρα πολύ αυστηρή κύρωση, το σταματάμε και μένουμε στις δύο. Δεν μπορούμε να πειράξουμε τις δύο και να τις θίξουμε, διότι, ήδη, οι ομάδες έχουν τιμωρηθεί και θα ήταν αλλοίωση του πρωταθλήματος, άρα και εδώ προσπαθούμε να το ισορροπήσουμε.

Στο ζήτημα των παρατηρητών, θα το ξαναπώ, πήρα χαρτιά εκθέσεις των παρατηρητών, οι οποίοι μέχρι τώρα είχαν δύο χαρακτηριστικά, ήταν φίλοι των φίλων, δεν θα πω τίποτα άλλο, όλων των Κομμάτων, όλων των αθλημάτων και όλων των ομάδων. Είναι το γνωστό «πήγα με μέσον, ως παρατηρητής». Έτσι, λειτουργούσε το σύστημα. Το θέλουμε αυτό; Όχι. Και δεν ήταν μόνο αυτό, ήταν και η μειωμένη εκπαιδευτική τους ή επιστημονική τους κατάρτιση και συγκρότηση. Τώρα πλέον, επειδή δυσκολεύουν τα πράγματα και μπορεί να κλείσει και να έχει μια οικονομική ζημιά μια ομάδα, δεν είναι αστείο, γιατί παίρνει τρεις εκθέσεις η ΔΕΑΒ, της Αστυνομίας, της Super League και της ΔΕΑΒ. Εμείς πάμε για τη δική μας των παρατηρητών.

Άρα, αλλάζουμε το θεσμικό πλαίσιο και πλέον θα υπάρξει μία υπουργική απόφαση, που θα επανακαθορίσει όλο το πλαίσιο των παρατηρητών. Είναι τομή. Πόσα χρόνια ίσχυε αυτό; 30, 40 χρόνια, δεν ξέρω. Τώρα το αλλάζουμε. Είναι κάποιος που μπορεί να πει ότι διαφωνώ;

Νομίζω τα καλύψαμε όλα σχεδόν.

Πάμε, τώρα, στις αθλητικές εγκαταστάσεις και στην τελευταία διάταξη, η οποία αφορά το κομμάτι της Παιανίας.

Να σας πω μόνο αυτό, ότι δεν είναι ότι πάμε να κάνουμε, έγιναν οι αθλητικές εγκαταστάσεις. Δύο υπερσύγχρονα κλειστά αθλητικά κέντρα, εγκαταλελειμμένα, για πάρα πολλά χρόνια. Έγινε μια προσπάθεια, έγινε παραλαβή, τα έχουμε παραλάβει, ως Υπουργείο Αθλητισμού, είναι υπερσύγχρονα, αλλά είχαν βγάλει άδεια, ως προπονητήρια και πρέπει να γίνουν κανονικοί αθλητικοί χώροι. Για να γίνει αυτό, χρειάζομαι την έγκριση σας, μέσα από τη συγκεκριμένη διάταξη, που θα δώσει τη δυνατότητα να βγουν μελέτες, για να ολοκληρωθεί όλη η Παιανία και να πάρουμε άδεια να μπει ο ΣΕΓΑΣ να κάνει κλειστούς αγώνες και το «Σπίτι της Ξιφασκίας».

Όσον αφορά στο «Σπίτι της Ξιφασκίας», επειδή άκουσα μια κριτική, η ξιφασκία είναι ένα πολύ καλό άθλημα και έχουμε και διακρίσεις, ήταν να γίνει μέσα στο ΟΑΚΑ, ήταν λάθος, και να πάει εκεί, που θα γίνει τώρα το «Σπίτι της Ξιφασκίας» η Γυμναστική. Άκουσα εντονότατα παράπονα, κυρίως από τα παιδιά της Γυμναστικής. Πώς να πηγαίνουν οι γονείς τα παιδιά της Γυμναστικής 12, 13 χρονών, 10 χρόνων, 8 χρονών στην Παιανία, στο κλειστό «Σπίτι της Γυμναστικής»; Το άλλαξα και η αλλαγή είχε το εξής αποτέλεσμα. Το «Σπίτι της Ξιφασκίας» πάει στην Παιανία, ένα υπερσύγχρονο «Σπίτι Ξιφασκίας» και το «Σπίτι της Γυμναστικής» γίνεται, προσέξτε, αξιοποιούμε το χώρο, μέσα στο ποδηλατοδρόμιο και εκεί μέσα θα γίνει το «Σπίτι της Γυμναστικής», που θα πάρει και το όνομα του Λευτέρη Πετρούνια.

Άρα, δηλαδή, αυτή η εγκατάσταση η μοναδική, μέσα στο ΟΑΚΑ, θα φιλοξενεί τα παιδιά μέσα στην Αθήνα, που θα μπορούν να τα πηγαίνουν γονείς τους.

Τι χρειάζομαι από εσάς; Να στηρίξετε τη διάταξη, για να πάρουμε την άδεια λειτουργίας κανονικών αθλητικών κέντρων. Αυτό ζητάω, ζητάω σε εισαγωγικά, είναι στη διακριτική σας ευχέρεια να το ψηφίσετε ή όχι.

Με λίγα λόγια, αυτές είναι οι προθέσεις μας είναι καθαρά αγνές, δεν υπάρχει κάτι άλλο, το οποίο είναι μυστικό και ευελπιστώ να σας έπεισα σ’ ένα βαθμό.

Θα επαναλάβω αυτό, που είπα και στην αρχή. Ξέρετε, έχω περάσει και από άλλα Υπουργεία, πολύ πιο δύσκολα και πολύ πιο απαιτητικά. Εκεί μπορούσε να μπει η λογική της κομματικής ή πολιτικής αντιπαράθεσης. Υπουργός Εργασίας, σε δύσκολα χρόνια, 2012-2015, 2019-2020. Εκεί εμπεριέχεται και το πολιτικό στοιχείο και αυτό εδώ να ξέρετε ότι η «πυξίδα» μου είναι η φωνή των αθλητών, η φωνή του κόσμου του Αθλητισμού και του οργανωμένου και των παραγόντων, οι οποίοι έρχονται, συνεχώς, μου λένε προτάσεις. Οι προτάσεις, οι οποίες διαμόρφωσαν αυτό το κείμενο του νόμου, είναι αποτέλεσμα ενός διαλόγου, που έγινε, μέσα στο πλαίσιο της λειτουργίας των κανονισμών, αλλά όχι μόνο. Υπάρχει και το ότι ένα χρόνο είχα στείλει σε όλα τα αθλητικά σωματεία της χώρας, το : «Νέος Αθλητικός Νόμος σας περιμένουμε», για να μου στείλουν προτάσεις. Ήταν χιλιάδες οι προτάσεις, διαβάστηκαν, οι περισσότερες ήταν η μία πάνω στην άλλη και τώρα είμαστε έτοιμοι να νομοθετήσουμε, με βάση αυτό το μεγάλο εκτεταμένο διάλογο, που έγινε όλα αυτά τα χρόνια. Αυτή είναι η πραγματικότητα.

Φυσικά, η διάταξη, για την οποία κατανοώ ότι πάντα θέλουμε το περισσότερο και το καλύτερο και εγώ το θέλω. Στα δύο προηγούμενα νομοσχέδια, αλλά και σε προηγούμενα νομοσχέδια, κανείς δεν είχε πει από κανένα Κόμμα για αύξηση αθλητών με διακρίσεις διορισμών σε αθλητικά νομοσχέδια. Δείτε τα πρακτικά. Δεν το είχε ζητήσει κανένας. Για πρώτη φορά, το ζητάτε τώρα και δικαιολογημένα, γιατί, για πρώτη φορά, μετά από δεκαετίες, επανερχόμαστε σιγά-σιγά και αυξάνουμε τους Ολυμπιονίκες, που θα έχουν διακρίσεις και χρηματικές και διορισμούς στο Δημόσιο.

Το 3 στο 6: Αύξηση 100%. Άκουσα για το 8, άκουσα για αναδρομικότητα. Λογικό και με σεβασμό το ακούω, αλλά αυτή τη στιγμή, έχουμε να κάνουμε με αυτό. Μέχρι το τέλος του νομοσχεδίου, έχουμε δρόμο.

Σας ευχαριστώ, που με ακούσατε. Οι προθέσεις μου είναι καθαρά αυτές, ειλικρινείς, να ενώσουμε τις δυνάμεις μας για αυτό. Εγώ εγγυώμαι ότι όπου βρίσκομαι, θα μιλάω για την ενότητα όλων μας. Ό,τι πετυχαίνουμε θα είναι επιτυχία όλων μας. Δεν είναι τίποτα, το οποίο να είναι υποκειμενικό, το οποίο να έχει μέσα κομματική σκοπιμότητα. Όλα είναι πάνω στο τραπέζι, προτάσεις των φορέων του αθλητισμού. Πιστέψτε με ότι, αν ήσασταν στη θέση μου, σίγουρα θα κάνατε περισσότερα - γιατί δε θέλω να βάλω τη μετριότητα μου καλύτερη από εσάς – αλλά, τουλάχιστον, αυτά θα τα κάνατε. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Υπουργέ.

Ήταν αναλυτική η ενημέρωση.

Κυρίες και κύριοι συνάδελφοι, εδώ λύεται η συνεδρίαση. Επανερχόμαστε τη Δευτέρα, 3 Φλεβάρη, στις 14:00’ η ώρα, στην Αίθουσα Γερουσίας, όπου θα γίνει η β` ανάγνωση του νομοσχεδίου.

Ευχαριστώ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Αμυράς Γεώργιος, Βλάσης Κωνσταντίνος, Γιώργος Ιωάννης, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσαφάδος Κωνσταντίνος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μπαρτζώκας Αναστάσιος, Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Σταρακά Χριστίνα, Γρηγοράκου Παναγιώτα (Νάγια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κοντοτόλη Μαρίνα, Νοτοπούλου Αικατερίνη (Κατερίνα),Ψυχογιός Γεώργιος, Συντυχάκης Εμμανουήλ, Δελής Ιωάννης, Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ζεϊμπέκ Χουσεϊν, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Κόντης Ιωάννης και Θρασκιά Ουρανία (Ράνια).

Τέλος και περί ώρα 17.25’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**